Andy Murray | Mihaaru\nހެޔޮއެދޭ މީހުންގެ މެސެޖުތަކުން މަރޭ އަށް ހިތްވަރު!\nލަންޑަން (ޖެނުއަރީ 18) - އުނގަނޑަށް ލިބިފައިވާ އަނިޔާއާ ހެދި ކުޅުން ހުއްޓާލުމާ މެދު ފުންކޮށް ވިސްނަމުން އަންނަ ހުނަރުވެރި ޓެނިސް ކުޅުންތެރިއާ އެންޑީ މަރޭ އަނިޔާއިން ރަނގަޅުވެ، އަލުން ކުޅުމަށް އެނބުރި އައުމަށް އެދި ހެޔޮ އެދޭ މީހުން ކުރަމުން އަންނަ މެސެޖުތަކުގެ ސަބަބުން އޭނާ އަށް ހިތްވަރު ލިބެމުން އަންނަ ކަމަށް ބުނެފި އެވެ.\nއަނިޔާގެ ސަބަބުން މަރޭ ކުޅުން ހުއްޓާލަނީ\nމެލްބަން (ޖެނުއަރީ 11) - އަނިޔާގެ ސަބަބުން ވަރަށް އަވަހަށް ކުޅުން ހުއްޓާލަން ޖެހިދާނެ ކަމަށް އިނގިރޭސި މަޝްހޫރު ޓެނިސް ކުޅުންތެރިއާ އެންޑީ މަރޭ ބުނެފި އެވެ.\nޖޮކޮވިޗާއި މަރޭ ކަޓައި ފެޑެރާ އަށް ފުރުސަތު ބޮޑުވެއްޖެ\nލަންޑަން (ޖުލައި 13) - ވިމްބަލްޑަން ޓެނިސް މުބާރާތުގެ ކުއާޓާ ފައިނަލުން އެންމެ ފަހުގެ ޗެމްޕިއަން އެންޑީ މަރޭ އާއި ކުރީގެ އެއް ވަނަ ކުޅުންތެރިއާ ނޮވަކް ޖޮކޮވިޗް ކަޓައި މުބާރާތް ކާމިޔާބު ކުރުމުގެ ފުރުސަތު ރޮޖާ ފެޑެރޭ އަށް ބޮޑުވެއްޖެ އެވެ.\nޖޮކޮވިޗް ކަޓައި މަރޭ އާއި ނަޑާލް ސެމީ އަށް\nޕެރިސް (ޖޫން 8) - މިހާރު ކުރިއަށްދާ ފްރެންޗް އޯޕަން ޓެނިސް މުބާރާތުގެ އެންމެ ފަހުގެ ޗެމްޕިއަން ނޮވަކް ޖޮކޮވިޗް މުބާރާތުން ކެޓިއިރު، ދުނިޔޭގެ އެއް ވަނަ އެންޑީ މަރޭ އާއި މަޝްހޫރު ކުޅުންތެރިއާ ރަފައެލް ނަޑާލް މުބާރާތުގެ ސެމީ ފައިނަލުން ޖާގަ ހޯދައިފި އެވެ.\nޝަރަޕޯވާ އަށް ފުރުސަތުދޭން ނިންމުމުން މަރޭ ފާޑުކިޔައިފި\nލަންޑަން (މާޗް 2) - މަނާބޭހަށް ޕޮޒިޓިވްވެ ސަސްޕެންޝަނެއްގައި ހުރި ރަޝިއާގެ މާރިއާ ޝަރަޕޯވާ އަށް ކުރިއަށް އޮތް ބައެއް މުބާރާތްތަކުން ވައިލްޑްކާޑްގެ ގޮތުގައި ފުރުސަތުދޭން ނިންމުމުން ދުނިޔޭގެ ފިރިހެން އެއް ވަނަ ޓެނިސް ކުޅުންތެރިޔާ އެންޑީ މަރޭ ފާޑުކިޔައިފި އެވެ.\nJanuary 22, 2017 4\nއޮސްޓްރޭލިއާގައި މަރޭ އަށް އުފަލެއް ނެތް!\nމެލްބަން (ޖެނުއަރީ 22) - އަހަރުގެ ފުރަތަމަ ގްރޭންޑް ސްލޭމް މުބާރާތް ކަމަށްވާ އޮސްޓްރޭލިއަން އޯޕަން ޓެނިސް މުބާރާތުގެ ހަތަރު ވަނަ ބުރުން ދުނިޔޭގެ އެއް ވަަނަ ކުޅުންތެރިޔާ އެންޑީ މަރޭ ކަޓައިފި އެވެ.\nމަރޭ ބަލިކޮށް ފުރަތަމަ މުބާރާތް ޖޮކޮވިޗަށް\nދޯހާ، ގަަތަރު (ޖެނުއަރީ 9) - ދުނިޔޭގެ އެއް ވަނަ ކުޅުންތެރިޔާ އެންޑީ މަރޭ ބަލިކޮށް ސާބިއާގެ ނޮވަކް ޖޮކޮވިޗް އަހަރުގެ ފުރަތަމަ ޓެނިސް މުބާރާތް ކަމަށްވާ ގަތަރު އޯޕަން ކާމިޔާބު ކޮށްފި އެވެ.\nރޭންކިން އެއް ވަނައިގައި އޮވެ މަރޭ ސީޒަން ނިންމާލައިފި\nޕެރިސް (ނޮވެމްބަރު 21) - އޭޓީޕީ ވޯލްޑް ޓުއާސް ފައިނަލުގައި ނޮވަކް ޖޮކޮވިޗް ބަލިކޮށް ރޭންކިން އެއް ވަނައިގައި އޮވެ އެންޑީ މަރޭ މި އަހަރުގެ ޓެނިސް ސީޒަން ނިންމާލައިފި އެވެ.\nއުނދަގޫ މޮޅަކަށް ފަހު މަރޭ ސެމީއާ ގާތަށް\nލަންޑަން (ނޮވެމްބަރު 17) - ޖަޕާންގެ ކެއި ނިޝިކޯރީ އަތުން ފަހަތުން އަރައި ހޯދި އުނދަގޫ މޮޅަށް ފަހު ދުނިޔޭގެ އެއް ވަނަ ޓެނިސް ކުޅުންތެރިޔާ އެންޑީ މަރޭ އޭޓީޕީ ވޯލްޑް ޓުއާ ފައިނަލްސްގެ ސެމީގެ ޖާގައަކާ ގާތަށް ޖެހިލައިފި އެވެ.\nރޭންކިން އެއް ވަަނަ ދަމަހައްޓަން ފަސޭހަނުވާނެ: މަރޭ\nލަންޑަން (ނޮވެމްބަރު 15) - ޓެނިސް ރޭންކިންގެ އެއް ވަނަ މަގާމު ދަމަހައްޓަން ފަސޭހަނުވާނެ ކަމަށް ދުނިޔޭގެ އެއް ވަނަ ޓެނިސް ކުޅުންތެރިޔާ އެންޑީ މަރޭ ބުނެފި އެވެ.\nމަރޭ ރޭންކިންގެ ކުރީގައި ލީޑު ނަގައިފި\nޕެރިސް (ނޮވެމްބަރު 7) - ޕެރިސް މާސްޓާސް ޓެނިސް މުބާރާތް ކާމިޔާބުކޮށް އިނގިރޭސި ޓެނިސް ކުޅުންތެރިޔާ އެންޑީ މަރޭ ދުނިޔޭގެ ރޭންކިން އެއް ވަނައިގައި ލީޑެއް ނަަގައިފި އެވެ.\nޖޮކޮވިޗް ފަހަތަށް، މަރޭ ރޭންކިން އެއް ވަނަ އަށް\nޕެރިސް (ނޮވެމްބަރު 6) - ދުނިޔޭގެ ޓެނިސް ރޭންކިން ކުރީގައި އޮތް ސާބިއާގެ ނޮވަކް ޖޮކޮވިޗް ފަހަތަށް ޖައްސާލުމަށް ފަހު ސްކޮޓްލެންޑްގެ ޓެނިސް ކުޅުންތެރިޔާ އެންޑީ މަރޭ ރޭންކިން އެއް ވަނަ އަށް ޖެހިލައިފި އެވެ.\nNovember 05, 2016 1\nޖޮކޮވިޗް ކަޓައި މަރޭ ރޭންކިން އެއް ވަނައާ ގާތަށް\nޕެރިސް (ނޮވެމްބަރު 5) - ޕެރިސް މާސްޓާސްގެ ކުއާޓާ ފައިނަލުން ދުނިޔޭގެ އެއް ވަނައިގައި އޮތް ނޮވަކް ޖޮކޮވިޗް ކަޓައި، ރޭންކިން އެއް ވަނައާ ގާތަށް އެންޑީ މަރޭ ޖެހިލައިފި އެވެ.\nފުރަތަމަ މެޗުތަކުން މަރޭ އާއި ޖޮކޮވިޗް މޮޅުވެއްޖެ\nޕެރިސް (ނޮވެމްބަރު 3) - ޕެރިސް މާާސްޓާސްގެ ފުރަތަމަ މެޗުތަކުން ދުނިޔޭގެ އެއް ވަނަ ކުޅުންތެރިޔާ ނޮވަކް ޖޮކޮވިޗާއި ދެ ވަނަ އެންޑީ މަރޭ މޮޅުވެއްޖެ އެވެ.\nNovember 01, 2016 1\nމަގާމް ދިފާއުކުރަން ޖޮކޮވިޗް އަމާޒު ހިފައިފި\nޕެރިސް (ނޮވެމްބަރު 1) - އަންނަ ހަފްތާގައި ފަށާ ޕެރިސް މާސްޓާސް ޓެނިސް މުބާރާތް ކާމިޔާބުކޮށް ރޭންކިން އެއް ވަނަ ދިފާއުކުރަން ސާބިއާގެ ނޮވަކް ޖޮކޮވިޗް އަމާޒު ހިފައިފި އެވެ.\nރޭންކިން އެއް ވަނައާ ފިޔަވަޅަކާ ގާތަށް މަރޭ ޖެހިލައިފި\nވިއެނާ، އޮސްޓްރިއާ (އޮކްޓޯބަރު 31) - އޮސްޓްރިއާގައި ކުރިއަށްދިޔަ އާސްޓް ބޭންކް އޯޕަން ޓެނިސް މުބާރާތް ކާމިޔާބުކޮށް އެންޑީ މަރޭ ދުނިޔޭގެ ރޭންކިން އެއް ވަނައާ ފިޔަވަޅަކާ ގާތަށް ޖެހިލައިފި އެވެ.\nޝަންހާއީ މާސްޓާސް ކާމިޔާބުކޮށް މަރޭ އުއްމީދު ބޮޑުކޮށްފި\nޝަންހާއީ، ޗައިނާ (އޮކްޓޯބަރު 17) - ޝަންހާއީ މާސްޓާސް ތަށި ކާމިޔާބުކޮށް އިނގިރޭސި ޓެނިސް ކުޅުންތެރިއާ އެންޑީ މަރޭ ދުނިޔޭގެ ރޭންކިން އެއް ވަނަ އަށް އެރުމުގެ އުއްމީދު ބޮޑު ކޮށްފި އެވެ.\nމަރޭ ފައިނަލަށް، ސެމީ އިން ކަޓައި ޖޮކޮވިޗް ރަތަށް!\nޝަންހާއީ، ޗައިނާ (އޮކްޓޯބަރު 16) - ޝަންހާއީ މާސްޓާސް ޓެނިސް މުބާރާތުގެ ފައިނަލުން އެންޑީ މަރޭ ޖާގަ ހޯދިއިރު، ދުނިޔޭގެ އެއް ވަނަ ކުޅުންތެރިއާ ނޮވަކް ޖޮކޮވިޗް ސެމީ އިން ކަޓައި މެޗަށް ފަހު ވަރަށް ބޮޑަށް ހިތްހަމަނުޖެހުން ފާޅުކޮށްފި އެވެ.\nމަރޭ ފުރަތަމަ ފަހަރަށް ޗައިނާ އޯޕަން ކާމިޔާބުކޮށްފި\nބެއިޖިން (އޮކްޓޫބަރު 10) - އުނދަގޫ މެޗަކަށް ފަހު ފައިނަލުގައި ގްރިގޯ ޑިމިޓްރޯވް ބަލިކުރުމަށް ފަހު އެންޑީ މަރޭ ފުރަތަމަ ފަހަރަށް ޗައިނާ އޯޕަން ޓެނިސް މުބާރާތް ކާމިޔާބު ކޮށްފަ އެވެ.\n32 އަހަރަށް ފަހު ޓެނިހުގައި އިންގްލެންޑަށް ކުރިއެރުން\nބެއިޖިން (އޮކްޓޫބަރު 9) - ޗައިނާ އޯޕަން އަންހެން ސިންގަލްސްގެ ފައިނަލުގެ ޖާގައެއް ހޯދައި ފާއިތުވި 32 އަހަރު ތެރޭގައި ދުނިޔޭގެ ގަދަ 10 އަކުން ޖާގަ ހޯދި ފުރަތަމަ އިނގިރޭސި ކުޅުންތެރިޔާގެ ޝަރަފް ޖޮހާނާ ކޮންޓާ ހޯދައިފި އެވެ.


Accountability Court ah Mariyam Nawaz haaziru kuranee | Mihaaru\nނަވާޒް ޝަރީފުގެ ދަރިކަނބަލުން މަރިޔަމް ނަވާޒް.\nއެކައުންޓެބިލިޓީ ކޯޓަށް މަރިޔަމް ނަވާޒް ހާޒިރު ކުރަނީ\n10 ޖުލައި 2019 - 13:58 1 comment\nއިސްލާމްއާބާދު (ޖުލައި 10) - ނޭޝަނަލް އެކައުންޓެބިލިޓީ ބިއުރޯ (އެންއޭބީ) އިން ހުށަހެޅި މައްސަލައަކާ ގުޅިގެން، ކުރީގެ ބޮޑު ވަޒީރު ނަވާޒް ޝަރީފުގެ ދަރިކަނބަލުން މަރިޔަމް ނަވާޒް އެކައުންޓެބިލިޓީ ކޯޓަށް ހާޒިރު ކުރަން އަމުރު ނެރެފި އެވެ.\nއެންއޭބީ އިން ހުށަހަޅާފައިވާ މައްސަލާގައި ބުނެފައި ވަނީ ލަންޑަނުގެ އެޕާޓްމަންޓްތައް ގަތް މައްސަލާގައި މަރިޔަމް ދޮގު މައުލޫމާތު ދީފައިވާ ކަމަށެވެ. އެކައުންޓެބިލިޓީ ކޯޓު ނުވަތަ އެންޓި-ކޮރަޕްޝަން ކޯޓަށް މަރިޔަމް ހާޒިރު ކުރަނީ މި މަހު 19 ވަނަ ދުވަހު އެވެ.\nކޮރަޕްޝަނުގެ ކުށް ސާބިތުވެ ނަވާޒް ޝަރީފާއި މަރިޔަމް ނަވާޒް އަދި އޭނާގެ ފިރިކަލުން ކެޕްޓަން ސަފްދާރުގެ މައްޗަށް އެކައުންޓެބިލިޓީ ކޯޓުން ކުރިން ވަނީ ޖަލު ހުކުމެއް އިއްވައިފަ އެވެ. ނަމަވެސް އެ ތިން މީހުންގެ ހުކުމް އިސްލާމްއާބާދު ހައި ކޯޓުން މިދިޔަ އަހަރު ވަނީ ބާތިލްކޮށްފަ އެވެ. އެކަމަކު އަލް އަޒީޒިއާ ސްޓީލް މިލްސްގެ މައްސަލައިގައި ނަވާޒް ޝަރީފުގެ މައްޗަށް ކުށް ސާބިތުވެ ޑިސެމްބަރު 24، 2018 އިން ފެށިގެން ގެންދަވަނީ ހަތް އަހަރުގެ ޖަލު ހުކުމެއް ތަންފީޒް ކުރަމުންނެވެ.\nމަރިޔަމް ދާދި ފަހުން ވިދާޅުވެފައި ވަނީ ބައްޕާފުޅު ނަވާޒް ޝަރީފަށް ހުކުމްކުރި އެކައުންޓެބިލިޓީ ކޯޓުގެ ފަނޑިޔާރަށް ވަނީ ކޮންމެވެސް ފަރާތަކުން ބިރުދައްކާފައި ކަމަށެވެ. އޭނާ ވަނީ ފަނޑިޔާރުގެ އޯޑިއޯއެއް ވެސް ނޫސްވެރިންގެ ބައްދަލުވުމެއްގައި އާއްމުކޮށްފަ އެވެ.\nމަރިޔަމް ވިދާޅުވީ ނޫސްވެރިންގެ ބައްދަލުވުމުގައި ސަރުކާރުގެ ހުރިހާ ރޭވުމެއް ފަޅާއަރުވާލުމުން، އޭނާ ދެކެ ބިރުން އަނެއްކާ ވެސް އެހެން މައްސަލައެއް ޖެއްސީ ކަމަށެވެ.\nއިތުރު ލިޔުންތައް ޕާކިސްތާން ނަވާޒް ޝަރީފް


ތަޢާރަފް | ތިލަދުންމަތީ އުތުރުބުރީ ބާރަށު ކައުންސިލް\nތިލަދުންމަތީ އުތުރުބުރީ ބާރަށު ކައުންސިލަކީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން އުފައްދާފައިވާ ޤާނޫނީ ޝަޚުސެކެވެ. މިކައުންސިލްގައި ބާރަށު ރައްޔިތުންގެ ވޯޓަކުން އިންތިޚާބުކޮށްފައިހުރި ކައުންސިލްގެ ރައީސް އާއި އިތުރު4ކައުންސިލަރުން ތިއްބަވައެވެ. އަދި ކައުންސިލުން ނިންމާ ނިންމުންތައް ތަންފީޒުކުރުމަށްޓަކައި ސެކްރެޓަރީ ޖެނެރަލްއާއިއެކު ސިވިލްސަރވިސްގެ މުވައްޒަފުން ހިމެނޭގޮތަށް ކައުންސިލްގެ އިދާރާއެއްވަނީ ގާއިމްކޮށްފައެވެ. މިއިދާރާގެ ޚިދުމަތްތައް އަމާޒުކުރެވިފައިވާނީ ބާރަށުގެ ރައްޔިތުންނަށެވެ.\nބާރަށު ކައުންސިލުންދޭ ޚިދުމަތްތައް\nދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނުގެ ދަށުން ބާރަށު ކައުންސިލްގެ ފަރާތުން ރައްޔިތުންނަށް ގިނަ ޚިދުމަތްތަކެއް ދިނުމަށްވަނީ ލާޒިމްކޮށްފައިވެއެވެ. މިގޮތުން ދުވަހުން ދުވަހަށް ރަށް ހިންގުމަށް ބޭނުންވާ ޤަވާއިދުތަކާއި އުޞޫލުތައް ކަނޑައަޅައި ރައްޔިތުންގެ ނަމުގައި ނިންމަން ޖެހޭ ނިންމުންތައް ނިންމާ ރަށުގެ އިޖުތިމާޢީ އެކިއެކި ތަންތަނާއި ސަރަހައްދުތައް ބެލެހެއްޓުމާއި އެހެން މުޢައްސަކާތަކަށް އެހީތެރިވުން ހިމެނެއެވެ.\nބާރަށު ކައުންސިލް އިދާރާގެ މަސައްކަތްތައް ބަހާލެވިފައިވަނީ މައިގަނޑު2ޔުނިޓަކަށެވެ. އެއީ ކޯޕަރޭޓް އެފެއާޒް ޔުނިޓް އަދި އިކޮނޮމިކް ސޯޝަލް އެންޑް މުނިސިޕަލް ސަރވިސް ޔުނިޓެވެ. މިއިން ކޮންމެ ޔުނިޓެއްގައިވެސް މައިގަނޑު މަސައްކަތްތައް ކުރަމުންދާނީ ސިވިލްސަރވިސް މުވައްޒަފުންނެވެ.


ކައުންސިލަރުންނަށް އަމާޒުކޮށްގެން ތިން ދުވަހުގެ މުއްދަތަށް ޓްރާންސްޕޭރަންސީ މޯލްޑިވްސް އިން އިއްޔެ ފެށްޓެވި ތަމްރީން ޕްރޮގްރާމެއްގައި އައްޑޫސިޓީގެ ތިން ކައުންސިލަރުން ބައިވެރިވެލައްވައެވެ.\nއައްޑޫސިޓީ ކައުންސިލުން މިތަމްރީން ޕްރޮގްރާމްގައި ބައިވެރިވުމުގެ ފުރުސަތު ދެއްވާފައިވަނީ އަލަށް ކައުންސިލަށް ހޮވުނު3ކައުންސިލަރުންނަށެވެ. މި ޕްރޮގްރާމްގައި ބައިވެރިވެލައްވާފައިވަނީ ހިތަދޫ ކައުންސިލަރ ޖަމްޝީދާ މުހައްމަދާއި، މަރަދޫ ކައުންސިލަރ ފައިސަލް އިބްރާހީމް އާއި މީދޫ ކައުންސިލަރ ހުސައިން ހިޔާޒްއެވެ.\nމި ޕްރޮގްރާމްގައި ތަމްރީންދެވޭ ބައިތަކުގެ ތެރޭގައި، ލޯކަލް ޑިމޮކްރަސީ އާއި ކައުންސިލްތައް ބާރުވެރިކުރުވުމާއެކު ރައްޔިތުންގެ ހިއްސާ މުޖުތަމަޢުގައި އިތުރުކުރާނެ ގޮތްތައް ހިމެނެއެވެ. މިޕްރޮގްރާމް ރޭވިފައިވަނީ އެލްޖީއޭގެ ލަފަޔާއި އިރުޝާދު ލިބިގެން ކަމަށް ޓްރާންސްޕޭރަންސީ އިން މައުލޫމާތު ދެއްވިއެވެ.


މިދިޔަ މަހު އެކަނިވެސް 99 މީހަކު އިންފްލުއެންޒާއަށް ޕޮޒިޓިވް މިދިޔަ މަހު އެކަނިވެސް 99 މީހަކު އިންފްލުއެންޒާއަށް ޕޮޒިޓިވް\nމިދިޔަ މަހު އެކަނިވެސް 99 މީހަކު އިންފްލުއެންޒާއަށް ޕޮޒިޓިވް\nމިދިޔަ މަހު އެކަނިވެސް 99 މީހަކު އިންފްލުއެންޒާއަށް ޕޮޒިޓިވްވެފައިވާ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ ތަފާސް ހިސާބުތަކުން ދައްކައިފިއެވެ.\nއެޗްޕީއޭގެ ތަފާސް ހިސާބުތަކުން ދައްކާ ގޮތުން، ޖޫން މަހު އިންފްލުއެންޒާއަށް ޓެސްޓު 216 މީހަކު ވަނީ ޓެސްޓުކޮށްފައެވެ. އޭގެ ތެރެއިން 99 މީހުން އިންފްލުއެންޒާއަށް ޕޮޒިޓިވްވެފައިވާއިރު މިއީ އޭގެ ކުރީ މަހާއި އާޅާބަލާއިރު ވަރަށް ބޮޑު އިތުރުވުމެކެވެ. މެއިމަހު އިންފްލުއެންޒާއަށް ޝައްކުކުރެވިގެން 60 މީހަކު ޓެސްޓު ކޮށްފައިވާއިރު އޭގެތެރެއިން ހަމީހުން ވަނީ އިންފްލުއެންޒާއަށް ޕޮޒިޓިވް ވެފައެވެ. މިއަހަރުގެ މިހާތަނަށް އައިއިރު އިންފްލުއެންޒާއަށް 675 މީހުން ޓެސްޓުކޮށްފައިވާއިރު 144 މީހުންވަނީ ޕޮޒިޓިވްވެފައެވެ.\nވައިރަހަކުން ޖައްސާ އިންފްލުއެންޒާ ރާއްޖޭގައި އިތުރުވަމުންދާތީ ކަމާ ގުޅުންހުރި ފަރާތްތަކުން ވަނީ އިންފްލުއެންޒާ ވެކްސިން ނުވަތަ ފްލޫ ޝޮޓް ޖެހުމަށް ހުރިހާ ފަރާތްތަކަށްވެސް އިލްތިމާސްކޮށްފައެވެ.\nއިންފްލުއެންޒާ ވައިރަސްއަކީ އެކި ސަބަބުތަކާއި ލައިގެން އޭގެ ޒާތުގައި ކޮންމެ އަހަރަކުވެސް ބަދަލުވާ އެއްޗެކެވެ. އެހެންކަމުން މިވައިރަހަށް ދޭ ވެކްސިންވެސް ކޮންމެ ހަ މަހަކުން ވައިރަހަށް އަންނަ ބަދަލުތަކަށް ބެލުމަށްފަހު ބަދަލުކުރަންޖެހެއެވެ. އެހެންކަމުން އިންފްލުއެންޒާ ވައިރަސް ފެތުރި ބަލި ގިނަވާނަމަ އިންފްލުއެންޒާ ޝޮޓު ނުވަތަ ވެކްސިން އެ މޫސުމެއްގައި ބާޒާރުގައި ހުރި އެއްޗެއް ޖެހުމަށް މާހިރުން ލަފާދެއެވެ. މިވެކްސިން ދޭ ކުދިންގެ ތެރެއިން ޢުމުރުން6މަހާއި6އަހަރާއި ދެމެދުގެ ކުދިންނަށް ފުރަތަމަ ޑޯޒު ދޭތާ މަހެއް ވާއިރު2ވަނަ ޑޯޒު ދޭންޖެހެއެވެ.\nހުމާއި ރޯގާ އަދި ބޭރަށް ހިނގުމާއި ހޮޑުލުން އިތުރުވެފައިވާއިރު ބަލިތަކުން ރައްކާތެރިވުމުގެ ފިޔަވަޅު ދުރާލާއެޅުމަށް ކަމާބެހޭ ފަރަތްތަކުން އިލްތިމާސްކުރެއެވެ. މިއަހަރުގެ މިހާތަނަށް 2746 ހަ މީހަކު ޑެންގޫ ޖެހިފައިވާއިރު ކުރީ އަހަރުތަކާއި އަޅާބަލާއިރު ޑެންގޫ ޖެހިގެން ރިޕޯޓުކުރި ޢަދަދު މިއަހަރު ވަނީ އިތުރުވެފައެވެ. ޗިކުންގުންޏާ ޖެހިގެން 1293 މީހަކު ރިޕޯޓުކޮށްފައިވާއިރު އަރިދަފުސް ރޯގާ ޖެހިގެން އެއްލައްކަ ނުވަހާހަށްވުރެ ގިނަ މީހުންވަނީ ރިޕޯޓުކޮށްފައެވެ.\nވައިރަހުން ޖެހޭ ބަލިތައް މަދުކުރުމަށް މީހުން ގިނައިން އެއްވެ އުޅޭ ތަންތަނަށް ނުދިއުމަށް އެޗްޕީއޭއިން އިލްތިމާސްކުރައްވައެވެ. އަދި މަދިރީގެ ޒަރިއްޔާއިން ޖެހޭ ބަލިތައް މަދުކުރުމަށް މަދިރި އާލާވާ ތަންތަން ނައްތާލުމަށް މަސައްކަތްކުރުމާއި ބޭރަށް ނިކުންނައިރު އަތްދިގު އެއްޗިހި ލުމަށް އިސްކަންދިނުމަށް އެޗްޕީއޭއިން އިލްތިމާސްކުރެއެވެ. ރާއްޖޭގައި ޢާއްމުވަމުން އަންނަ ބަލިތައް ޢާއްމުގޮތެއްގައި ވިއްސާރަވުމާއި ގުޅިގެން އިތުރުވީނަމަވެސް މިއަހަރު މޫސުމަށް އަންނަމުންދާ ބަދަލާއެކު ބަލިތައް ފެތުރެމުންދާ މިންވަރަށްވެސް ބަދަލުތަކެއް އައިސްފައިވާކަމަށް އެޗްޕީއޭއިން ފާހަގަކުރެއެވެ.


Napoli aa medhu suvaalu ufedhunas match cancel nukuraane\nވައިރަހަށް ޕޮޒިޓިވް ވި ނަޕޯލީގެ ޕިއޮޓާ ޒިއޮލިންސިކީ\nކޮވިޑް-19 ގެ ބިރުވެރިކަން ކުރިމަތި ވެފައިވާ ނަޕޯލީގެ ޓީމު ދަތުރު ކުރުން ސިއްހީ އިދާރާއިން މަނާކޮށްފައިވާ ކަމަށް އަޑުފެތުރިފައި ވީނަމަވެސް މިރޭ ކުޅެން ހަމަޖެހިފައިވާ ޔުވެންޓަސް އާއި ނަޕޯލީގެ މެޗު ކެންސަލް ނުކުރަން ސެރީ އާ އިން ނިންމައިފި އެވެ.\nއިޓަލީގެ މީޑިއާތަކުގައި އިިއްޔަ ޚަބަރު ފެތުރިފައި ވަނީ، ޓުރިން އަށް ދަތުރު ނުކުރުމަށް ނޭޕަލްސްގެ ސިއްހީ އިދާރާއިން އަންގާފައިވާ ކަމަށެވެ. ފަހުން ވަނީ އެކަން އަންގާފައިވާ ކަމަށް ބުނާ ލިޔުމެއްވެސް ސޯޝަލް މީޑިއާގައި ދައުރު ކޮށްފަ އެވެ. އެހެންނަމަވެސް ޓީމު ދަތުރު ނުކުރުމަށް ސާފުކޮށް އެ ސިޓީގައި އަންގާފައެއް ނުވެ އެވެ. އެ ލިޔުމުގައި އަންގާފައި ވަނީ ކޮވިޑަށް ޕޮޒިޓިވްވި ނަޕޯލީގެ ޕިއޮޓާ ޒިއޮލިންސިކީ އާ ކޮންޓެކްޓްވި ޓީމުގެ ބައެއް ސްޓާފުން އެކަހެރިވުމަށެވެ.\nއެކަމާ ބެހޭގޮތުން ނަޕޯލީން އެއްވެސް އެއްޗެއް ބުނެފަ އެއް ނުވެ އެވެ. ޔުވެންޓަސްގެ ދެ މުވައްޒަފަކަށްވެސް ވަނީި އެކަހެރިވުމަށް އަންގާފަ އެވެ. އެހެން ޓީމުތަކުންވެސް ވަނީ ކޮވިޑް ފެނިފަ އެވެ. އޭގެ ތެރޭގައި އެސީ މިލާން، އެޓަލާންޓާ އަދި ޓޮރިނޯ ހިމެނެ އެވެ. ނަމަވެސް އެއިން އެއްވެސް ޓީމަކަށް ދަތުރު ނުކުރަން އަންގާފައެއް ނުވެއެވެ.\nސެރީ އާ އާއި ޔޫއެފާގެ ޕްރަޓަކޯލްގައި ބުނެފައި ވަނީ، ގޯލްކީޕަރާއެކު 13 ކުޅުންތެރިން ތިބެއްޖެނަމަ މެޗު ކުރިއަށް ގެންދެވޭނެ ކަމަށެވެ. އެތުލީޓުންނަށް ޓެސްޓް ހެދޭނެ ފަސޭހަ އިންތިޒާމުތަކެއް ވަނީ ހަމަޖައްސާފަ އެވެ. އެގޮތުން މެޗު ފެށުމުގެ ހަތަރު ގަޑިއިރު ކުރިން ޓެސްޓް ހެދޭނެ އެވެ. ޕޮޒިޓްވް ވާ ކުޅުންތެރިން އެކަހެރިވެ ނެގެޓިވް ކުޅުންތެރިންނާއެކު މެޗު ކުރިއަށް ގެންދާނެ އެވެ. އިއްޔަ ޖެނާއޯ އާއި ޓްރިނޯ ކުޅެން ހަމަޖެހިފައިވާ މެޗު ކެންސަލް ކުރީ ޖެނޯއާގެ 22 މީހަކު ޕޮޒިޓިވް ވުމުންނެވެ. އޭގެ ތެރޭގައި 17 ކުޅުންތެރިން ހިމެނެ އެވެ.\nރާއްޖެގަޑިން މިރޭ 11:45 ގައި ކުޅޭ މެޗަށް ނަޕޯލީގެ ޓީމު މިއަދު ޓުރިންއަށް ދާނެ އެވެ. މެޗަށް ހާޒިރު ނުވެއްޖެނަމަ ޔުވެންޓަސް މެޗުން މޮޅުވިކަމަށް ނިންމާނެ އެވެ.


އިންޑިއާގެ ސިއްޙީ ދާއިރާގެ ތަޖުރިބާކާރުންގެ ޙާއްސަ އެކްސްޕޯއެއް މާލޭގައި ބާއްވަނީ އިންޑިއާގެ ސިއްޙީ ދާއިރާގެ ތަޖުރިބާކާރުންގެ ޙާއްސަ އެކްސްޕޯއެއް މާލޭގައި ބާއްވަނީ\nއިންޑިއާގެ ސިއްޙީ ދާއިރާގެ ތަޖުރިބާކާރުންގެ ޙާއްސަ އެކްސްޕޯއެއް މާލޭގައި ބާއްވަނީ\nއިންޑިއާގެ ސިއްޙީ ދާއިރާގެ ތަޖުރިބާކާރުން ރާއްޖެއައިސް މަޢުލޫމާތު ދިނުމަށް ޙާއްސަ އެކްސްޕޯއެއް ބޭއްވުމަށް ނިންމައިފިއެވެ.\n"އިންޑިއާ ހެލްތް އެކްސްޕޯ 2019"ގެ ނަމުގައި އަންނަ މަހުގެ 13 އިން 15އަށް ދަރުބާރުގޭގައި ކުރިއަށްގެންދާ މި އެކްސްޕޯއަކީ އިންޑިއާގެ ހޮސްޕިޓަލްތަކާއި ކްލިނިކްތަކާއި ސިއްޙީ ދާއިރާގެ ޚާއްސަ ޑޮކްޓަރުން ބައިވެރިވެގެން ރާއްޖޭގެ ސިއްހީ ދާއިރާއަށް އަމާޒުކޮށްގެން ހިންގާ އެކްސްޕޯއެކެވެ. މި އެކްސްޕޯ އިންތިޒާމް ކުރާ ފަރާތްކަމުގައިވާ މެޑްހޮޕް އިންޑިއާގެ ފަރާތުން މި އިވެންޓު މެނޭޖްކުރުމަށް ހަވާލުކޮށްފައިވަނީ އަސަރީ ސަރވިސަސް ޕްރައިވެޓް ލިމިޓެޑާއެވެ.\nމި އިވެންޓާ ބެހޭގޮތުން މަޢުލޫމާތު ދެއްވަމުން، އަސަރީ ސަރވިސަސްއިން ވިދާޅުވީ މި އެކްސްޕޯއަކީ، މެޑިކަލް ޓެރެވަލް ޓޫރިޒަމް ގެ އަމާޒުގައި ރާއްޖޭގެ ސިއްހީ ފަރުވާދޭ ކްލިނިކްތަކާއި ހޮސްޕިޓަލްތަކުގެ ޚިދުމަތްތައް ފުޅާކުރުމާއި އިންޑިއާގެ ސްޕެޝަލިސްޓް ޑޮކްޓަރުން ރާއްޖޭގައި ފަރުވާ ދިނުމަށް ހަމަޖެއްސުމުގެ ފުރުޞަތުތާއި ސިއްޙީ ދާއިރާއަށް އިންވެސްޓްކުރުމަށް ހުޅުވުގެންދާނެ ވަރަށް ބޭނުންތެރި ފުރުޞަތެއްކަމަށެވެ. އެގޮތުން މިހާތަނަށް އިންޑިއާގެ 31 ހޮސްޕިޓަލަކާއި ސިއްހީ ޚިދުމަތްދޭ ތަންތަން މި އެކްސްޕޯގައި ބައިވެރިވެފައިވާއިރު، މި އެކްސްޕޯގައި ބައިވެރިވާ 25 ސްޕެޝަލިސްޓް ޑޮކްޓަރުންނާއި ބައްދަލުކޮށް ވާހަކަދެއްވުމުގެ ފުރުޞަތުވެސް މިއެކްސްޕޯ ކުރިއަށްދާއިރު ލިބިގެންދާނެއެވެ.\nމީގެ އިތުރުން މި އެކްސްޕޯގެ ތެރެއިން ސިއްހީ4ދާއިރާ އަކަށް އަމާޒުކޮށްގެން އާންމުންނަށް ވަރަށް މުހިންމު ސެމިނާރ ތަކެއްވެސް ދަރުބާރުގޭގައި ކުރިއަށްދާނެކަމަށް އަސަރީ ސަރވިސަސްއިން މަޢުލޫމާތުދެއެވެ. އަދި ރާއްޖެއިން ފަރުވާ ލިބެންނެތް ޚާއްސަ ބަލިތަކާއި ޖެނެޓިކް ބަލިތަކާއި ގުޅޭ ޚާއްސަ ފަރާތްތަކާއި ބައްދަލުކޮށް މައުލޫމާތު ސެޝަންތައް ކުރިއަށް ގެންދިއުމުގެ އިތުރުން އަޔުރްވެދިކް މެޑިސިންއާއި ޓެލެ ކޮންސަލްޓޭޝަންގެ ޚިދުމަތްތައް ރާއްޖެއަށް ތަޢާރަފްކުރުން މި އެކްސްޕޯގެ ތެރެއިން ފެނިގެންދާނެކަމަށް އަސަރީ ސަރވިސަސް އިން މަޢުލޫމާތުދެއްވައެވެ.


ހަމައެކަނި ސުވަރުގެ ދެއްވެވުމަށް އެދި ދުޢާކުރުމުގެ ބަދަލުގަ މިފަދައިން ދުޢާކުރާށެވެ!: މުފްތީ މެންކް\nރަމަޟާން މަހުގެ ފަހު ދިހައިގެ ދުވަސްތައް ކުރިއަށްދާއިރު އެންމެ ގިނައިން ކުރެވޭ ދުޢާއަކީ ސުވަރުގެ ދެއްވެވުން އެދި ކުރާދުޢާއެވެ. ޙަޤީޤަތުގައި އެވަރަކުން އަދި ނުފުދެއެވެ. އެއަށްވުރެ މާމަތިން އެބަ އެދެންޖެހެއެވެ.\nއެއީ ޖަންނަތުލްފިރުދައުސް ދެއްވެވުމެވެ. ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމެވެ.\nމިދުޢާއަކީ ހަމައެކަނި ދުލުން ބުނެލާ ބަހަކަށް ހަދައިގެން ފައިދާއެއް ނުކުރާނެއެވެ. ޖަންނަތުލްފިރުދައުސް ދެއްވެވުމަށާއި ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމަށް އެދޭ މީހާ ޤުރްއާނަށް ޢަމަލުކުރަން އެބަޖެހެއެވެ. ރަސޫލް ﷺ ގެ ސުންނަތަށް ޢަމަލުކުރަންއެބަޖެހެއެވެ.\nﷲ ތަޢާލާ އާއި ރަސޫލް ﷺ ދެކެ ލޯބިވުމަކީއެއީއެވެ. ޖަންނަތުލްފިރުދައުސް ދެއްވެވުމަށާއި ލޮބުވެތި ނަބިއްޔާ މުޙައްމަދު ﷺ އާއި އެންމެ އަރިއަހުގައި ލައްވަވައިދެއްވެވުމަށް އެދޭ މީހާއަކީ ﷲ ތަޢާލާ އަށާއި ރަސޫލް ދެކެ ފފުރިހަމައަށް ލޯބިވާ މީހަކަށްވާންޖެހޭނެއެވެ. ލޯބިވުމަކީ ޤުރްއާނަށާއި ސުންނަތަށް ޢަމަލުކުރުމެވެ.\nވީމާ ދުޢާކުރަމުން ގެންދާއިރު ތިބާގެ ކިބައިގައިހުރި އިޞްލާޙްކުރަންޖެހޭ ޢަމަލުތައް އިޞްލާޙްކުރާށެވެ. ޤުރްއާނާއި ސުންނަތަށް ޢަމަލުކުރާ މީހަކަށްވާށެވެ! ޢަމަލުން އެކަންކަން ކުރަމުން ދުޢާކުރާށެވެ! ހިންމަވައިދެއްވަވާނެތެވެ! އިން ޝާ ﷲ


Kuru vaahaka: Hamahimeynrey - EP01 - One Online\nކުރު ވާހަކަ: ހަމަހިމޭންރޭ - 01\n(މިއީ 2000ގެ އަހަރު ތަކުގެ ތެރޭގައި ހިނގި ހާދިސާއެއްގެ މައްޗަށް ލިޔެފައިވާ ޚިޔާލީ ވާހަކައެކެވެ.)\n"އައިންތޫ! އަވަސްކޮށްބަލަ. މިހާރު އެއޮއް ހަތެއްޖެހީ.. ހާދަހާވާ ތަންމަތިބޮޑޭދޯ" ފާއިޒުމެން ތައްޔާރުވަމުން ދިޔައީ ބަންދު ދުވަހެއް ކަމުން ފޭދޫފިނޮޅަށް ދިޔުމަށެވެ. މަޖާކޮށްލުމަށެވެ. އާއިލީ ލޯބި އިތުރުކޮށްލުމަށްވެސް މެއެވެ.\n"ކޮއްކޯ! އަވަހަށް ޕިކަޕަށް ގުޅާބަލަ! އޭރުންދެންވެސް އަވަސްވާނީ" ރުކްޝާން މުހާތަބު ކުރީ އޭނާގެ ކޮއްކޮ ސަމާއިލްއާއެވެ. ސަމާއިލް އާއި ރުކްޝާން ކިޔަވައި ނިމުނީ މިދިޔައަހަރުގައެވެ. ވަޒީފާ އަދާކުރަމުން އަންނަނީ އެއް އޮފީހެއްގައެވެ. ދެބޭންވެސް އެކަކު އަނެކުދެކެ އިންތިހާއަށް ލޯބިވެއެވެ. އެކަކު އަނެކަކުގެ ހާލުއަހުވާލު ބަލައެވެ. އަޅައިލައެވެ. އެކެއްގެ އުފަލުގައި އަނެކަކު ބައިވެރިވެއެވެ. އެއީ އެކުދިންގެ މަންމަ އައިންތު އަދި ބައްޕަ ފާއިޒު އެކުދިންނަށް ދަސްކޮށްދީފައިވާ ގޮތެވެ. އެދެކުދިންގެ މާތް އަހްލާގުގެ އަސްލަކީ އެކުދިންގެ ލޯބިވާ މަންމައާއި ބައްޕައެވެ. އެމީހުން ދީފައިވާ ހަރުދަނާ ތަރުބިއްޔަތެވެ.\n"ޕިކަޕަށް ގުޅޭނީ މަންމަ ތައްޔާރުވެ ނިމުނީމައެއްނު... ދޮންތަވެސް އަދި ތިއުޅެނީ ތައްޔާރުނުވެވިގެން ... ދެން ވެސް އަވަސްކޮށްބަލަ!" ސަމާއިލް މިފަހަރު ގަސްދުކުރީ ރުކްޝާންއާ ދިމާކޮށްލުމަށެވެ. އެއީ އޭނާގެ އާދައެވެ. ރުކްޝާންވެސް ކަންތައް ކުރާ އުސޫލުންނެވެ.\n"ކޮބާ ދޮންތަ؟ އަދިވެސް ނުނިމެނީތާ؟ ހުރިހާ އެއްޗެތި ބޭރަށް ނެރެފިންތަ؟" ފާއިޒު މުހާތަބްކުރީ ސަމާއިލްއާއެވެ. "އުހުނ... އަދި ނުނެރެން.. ބައްޕަމެން ނުނިމޭތީ މަޑުކޮށްލައިގެން މިހުރީ" ސަމާއިލް އޭނާގެ ބައްޕައާ މުހާތަބްކުރީ މަޑުމައިތިރި ކަމާއެކުގައެވެ. ބައްޕައަށް ގަދަރު ކުރާތީއެވެ. "ހިނގާއެއްޗެތިތައް ބޭރަށް ނެރެން. މަންމަވެސް މިހާރު ތައްޔާރުވެ ނިމިއްޖެ" އަތްދަބަހެއް ނަގައި ކޮނޑުގައި އަޅައިލަމުން ގޭގެ ސިޓިން ރޫމުން ބޭރަށް ނުކުތުމަށް ފާއިޒް ހިނގައިގަތެވެ.\n"ސަންސްކްރީން ފުޅި ދަބަހަށް ލިންތަ؟ ވަރަށް ހޫނުވާނެ ކަންނޭނގެ" އައިންތު ވާހަކަ ދެއްކީ ރުކްޝާން އާއެވެ.\n"އަހަރެންވެސް ސަންސްކްރީން ފުޅި ވަރަށް ހޯދައިފިން. މިއުޅެނީ ނުފެނިގެން. ކޮންތާކުތަ އެފުޅިވީ" ރުކްޝާން އެހިއެވެ.\n"އޮންނާނެ މަންމަގެ ކަބަޑުމަތީގަ" ރުކްޝާން ހިނގައިގަތީ މަންމަގެ ކޮޓަރިއާ ދިމާއަށެވެ. ސަންސްކްރީން ފުޅި ބަލައެވެ. "މަންމަގެ އަލަމާރީގައި އޮތް ނޫކުލައިގެ ތޮފިވެސް ދަބަހަށް ލައްޗޭ!" ރުކްޝާން ކޮޓަރިއަށް ވަންނަން ހިނގައިގަތުމުން އައިންތު ބުނެލިއެވެ.\n"ދޮންތާ! ޕިކަޕު އަތުވެއްޖެ! އަވަހަށް ހިނގާދާން" ސަމާއިލް ރުކްޝާންގެ އަތުގައި ހިފައިދަމާގަތެވެ.\n"މިއުޅެނީ މަންމަގެ ތޮފި ނުފެނިގެންނޭ!"\n"މަންމަ ބުނީ ތޮފި ނުފެނުނަސް ހެވޯ. ދޮންތަ ކައިރީ ބުނާށޯ އަންނާށޯ!" މިފަހަރު ސަމާއިލް އަމިއްލައަށް ތަންކޮޅެއް އިތުުރުކޮށްލިއެވެ.\nފާއިޒުމެންނަށް މާލެއިން ފުރުނުއިރު ހެނދުނު އަށެއް ޖަހައިބޮޑުވެއްޖެއެވެ. ފޭދޫފުނޮޅަކީ އެމީހުން ވަރަށް ގިނައިން ދާ ރަށެކެވެ. ފާއިޒުއަކީ މިނިސްޓްރީ އޮފް އެޑިއުކޭޝަނުގައި ވަޒީފާ އަދާކުރާ މީހެއްކަމުން އެރަަށަށް ދިއުމަކީ އެމީހުނަށް އެހާ އުނދަގޫކަމެއްނޫނެވެ. ސަމާއިލްއާއި ރުކްޝާންވެސް އެ ރަށަށް ވަރަށް ދާހިތްވެއެވެ. ހާއްސަކޮށް ސަމާއިލް އެރަށަށް ވަރަށް ދާހިތްވެއެވެ. އެރަށުގެ ހިތްގައިމު ގޮނޑުދޮށާއި ރަށުތެރެއަކީ އޭނާގެ ހިތަށް ހާއްސަ އުފާތަކެއް ލިއްބައިދޭ ތަންތަނެވެ. އެކަނިމާއެކަނި ރޭގަނޑާއި ދުވާލުގެ ވަގުތު ތަކުގައި އެރަށުތެރޭގައި ހިނގައި ހެދުމަކީ އޭނަގެ އާދައެވެ.\nފޭދޫފިނޮޅަށް ލެފުމާއެކު ރުކްޝާން އެއްގަމަށް ދުއްވައިގަތެވެ. ރުކްޝާންފެ ފަހަތުން އެކުދިންގެ މަންމަ އައިންތުވެސް ދަބަސް ހިފައިގެން ހިނގައިގަތެވެ. "ދަރިފުޅާ ދަބަސްތަކުގަ ހިފާ! ބައްޕަ ހިފާނަން އެހެން އެއްޗެހީގަ" ސަމާއިލް ދެދަބަސް ނަގައި ދެކޮނޑުގައި އަޅުވާލިއެވެ. "މިހިރަ ކޮތަޅުތައް ގެނެސްދީފާނަންތަ؟" ލޯންޗުގެ ފަޅުވެރިޔަކަށް ގޮވާލަމުން ސަމާއިލް ބުނެލިއެވެ.\n"ހާދަހޫނޭދޯ؟ ދީބަލަ ފެންތައްޓެއް...." ރުކްޝާންއަށް ގޮވާލަމުން ސަމާއިލް ވާހަކަ ދެއްކިއެވެ. އެއީ މެންދުރުގެ ވަގުތެވެ.\n"ކޮން އެއްޗެއްތަ މެންދުރަށް ހަދަނީ؟ މަށަށްވެސް ކެވޭގޮތަށް ހަދައްޗޭ...." ސަމާއިލް ރުކްޝާންއަށް ޖެއްސުމެއްކޮށްލިއެވެ. މާކުޅިކޮށް ކާއެއްޗެތި ހަދާތީއެވެ.\n"މިއަދު ހަދާނީ މިރުސްނާޅާ... އެންމެ ރަނގަޅެއްނު؟" ރުކްޝާންވެސް ދުލެއް ނުކުރިއެވެ.\n"އޭރުން ދޮންތަޔޯ؟ ދޮންތައަށްވެސް ކެވޭގޮތަށް ހަދާންވާނީ..." ސަމާއިލް ގިތެޔޮ މިރުހެއް ނަގައި ރުކްޝާންއަށް ދިއްކޮށްލިއެވެ.\n"ޖޫސްހަދަދިފިންތަ؟ އަހަރުމެން މިދަނީ މަސްބާނަން...." ފާއިޒު ގޮވާލީ އައިންތު އަށެވެ.\n"ޖޫސްހެދިތާ ކޮން އިރެއް... ސަމާއިލް ޖޫސްބޮއިވެސް ނިމިއްޖެ. ދޯދަރިފުޅާ!" ފާއިރު ކައިރީގައި ހުރި ސަމާއިލަށް އިޝާރާތްކޮށްލަމުން އައިންތު ވާހަކަ ދެއްކިއެވެ.\nޖޫސްތަށި ބޯލައިގެން ފާއިޒު ހިނގައިގަތީ ގޮނޑުދޮށަށެވެ. ސަމާއިލްވެސް ގޮވައިގެންނެވެ. އައިންތުއާއި ރުކްޝާން މެންދުރު ކެއްކުމުގެ މަސައްކަތުގައި މަސްއޫލުވެގަތެވެ.\nމެންދުރު ކެއުމަށްފަހު ސަމާއިލް ގަސްދުކުރީ ވަރުބަލިވެފަހުރިލެއް ބޮޑުކަމުން އަރާމުކޮށްލުމަށެވެ. އެހެން ކަމުން ގެސްޓު ހައުސްގެ ކޮޓަރިއަށް ގޮސް އަރައި އޮށޯވެލިއެވެ. ސަމާއިލް ނިދަން ވަންކަން އެނގޭނީ ހަމައެކަނި ރުކްޝާންއަށެވެ. ބައްޕައަށް އެނގިއްޖެނަމަ ބައްޕަ އުދަނގޫ ކުރާނެކަން އެނގޭތީ ބައްޕަ ކައިރީގައި ނުބުނީއެވެ.\nނިދެމުން ދިޔަ އިރު ސަމާއިލަށް އާދަޔާ ހިލާފު ކަންތައްތަކެއް އިހްސާސްވަމުން ދިޔައެވެ.\nޙިޖާޒުގެ ޤާފިލާ 13


Addu gai tharaggeege mashroouthah hingaane: Nasheed | Mihaaru\nފޭދޫގައި ރޭ ބޭއްވި ބައްދަލުވުމުގައި ނަޝީދު ވާހަކަ ދައްކަވަނީ.\n03 ނޮވެމްބަރ 2019 - 12:46 45 comments\nރައީސް އިބްރާހީމް މުހައްމަދު ސޯލިހުގެ ސަރުކާރުން އައްޑޫގައި ތަރައްގީގެ މަޝްރޫއުތައް ހިންގާނެ ކަމަށާއި ހަގީގީ ސިޓީއަކަށް އައްޑޫ ހެދޭނީ ވެސް ބޮޑެތި މަޝްރޫއުތައް ހިންގިގެން ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ރޭ ވިދާޅުވެއްޖެ އެވެ.\nއެމްޑީޕީގެ ކުރިއަށް އޮތް އިންތިހާބުގައި އެ ޕާޓީގެ ރައީސް ކަމަށް ވެސް ކުރިމަތިލައްވާފައި ނަޝީދު ރޭ ފޭދޫގެ އެމްޑީޕީގެ ސަޕޯޓަރުންނާ އެކު ބޭއްވި ބައްދަލުވުމުގައި ވިދާޅުވީ އައްޑޫގެ މަގުތަކާއި ބަނދަރުތަކާއި އެއާޕޯޓް ތަރައްގީކުރުމާއި ކަރަންޓް މައްސަލަ ހައްލުކުރުން ފަދަ ކަންކަމަކީ މުހިއްމު މަސައްކަތްތައް ކަމަށެވެ.\nއަދި އައްޑޫގައި ކުރިއަށް ގެންދަން ހުރި ބޮޑެތި ޕްރޮޖެކްޓްތައް ފެށިގެން އަންނާނީ އަންނަ އަހަރުގެ މާޗް ހިސާބުގައި ކަމަށް ލަފާކުރެއްވޭ ކަމަށް ވެސް ވިދާޅުވި އެވެ.\nއެމްޑީޕީގެ ރައީސް،ރައީސް މުޙައްމަދު ނަޝީދު އެމްޑީޕީގެ ބައެއް އިސްފަރާތްތަކާއި ބައްދަލު ކުރެއްވުން އެމްޑީޕީ ފޭދޫ ހަރުގޭގައިި pic.twitter.com/l3UxeITP35\n— MDP Secretariat (@MDPSecretariat) November 2, 2019\n"މިހާރު ކަންކަން ހިނގަމުން އައިސްފައި ހުރި ހިސާބުން، މި ދެންނެވި ބޮޑު މަސައްކަތްތައް ފެށިގެން އަންނާނީ އަޅުގަނޑު ލަފާކުރާ ގޮތުގައި [އަންނަ އަހަރުގެ] މާޗު މަހު [ހިސާބުގައި]." ނަޝީދު ވިދާޅުވިއެވެ.\nއެމްޑީޕީގެ ރައީސް،ރައީސް މުޙައްމަދު ނަޝީދު އެމްޑީޕީގެ ބައެއް އިސްފަރާތްތަކާއި ބައްދަލު ކުރެއްވުން އެމްޑީޕީ ފޭދޫ ހަރުގޭގައިި pic.twitter.com/sMXsH0D8Oq\nނަޝީދު ވިދާޅުވި ގޮތުގައި އައްޑޫގެ ތަރައްގީ އަށް މި ސަރުކާރުން ކުރާ ހަރަދު މާލެ އަށް ސިޓީ އަށް ކުރާ ހަރަދެއް ވުރެ ވަކި ކުޑަ ނުވާނެ އެވެ. އަދި އެކަމުގެ ޔަގީންކަން ފިނޭންސް މިނިސްޓަރު ވެސް ދެއްވާ ކަމަށާއި ޕްރޮޖެކްޓްތަކަށް ބޭނުންވާ ފައިސާ ވެސް ހަމަޖެހުމުންދާކަން އެނގިވަޑައިގަންނަވާ ކަމަށް ނަޝީދު ވިދާޅުވި އެވެ.\nއެގޮތުން އިންޑިއާގެ އެގްޒިމް ބޭންކުން ވެސް ފައިސާ ލިބިފައިވާ ކަމަށާއި މި ހަފުތާގެ ތެރޭގައި ވެސް ސަރުކާރުން އައްޑޫގެ މަޝްރޫއުތަކެއްގެ އެއްބަސްވުންތަކުގައި ސޮއިކުރަން ތައްޔާރުވަމުން އަންނަކަން އެނގިވަޑައިގެންފައިވާ ކަމަށް ވިދާޅުވި އެވެ.\nމި ވަގުތު ސަރުކާރުން އައްޑޫގައި ކުރިއަށް ގެންދާ ބައެއް މަޝްރޫތަކުގެ ތެރޭގައި މީދު އާއި މަރަދޫފޭދު އާއި މަރަދޫގެ ބަނދަރު ހެދުމާއި ހުޅުމީދޫ މަގު ހެދުން ހިމެނެ އެވެ. ނަމަވެސް ގިނަ ބަޔަކު ގަބޫލުކުރާ ގޮތުގައި މި ސަރުކާރުން އައްޑޫގެ ތަރައްގީ އަށް ކުރާ މަސައްކަތުގެ ދުވެލި ވަރަށް މަޑެވެ.\nމިދިޔަ ޖޫން މަހު ބޭއްވި ޕާޓްނާޝިޕް ފޯރަމްގައި ފިނޭންސް މިނިސްޓަރު އިބްރާހިމް އަމީރު ވިދާޅުވެފައިވާ ގޮތުގައި އިންޑިއާ އިން ދޭ ކްރެޑިޓު ލައިންގެ ތެރެއިން 200 މިލިއަން ޑޮލަރު (3.8 ބިލިއަން ރުފިޔާ) ހޭދަކުރާނީ އައްޑޫގެ އެކި އަވަށްތަކާއި މަގުތަކާއި ބަނދަރު ހެދުން ފަދަ މަޝްރޫއުތަކަށެވެ.\nމީގެ އިތުރުން އައްޑޫގެ ކަންކަމަށް ގާތްގަނޑަކަށް 414 މިލިއަން ޑޮލަރު (6.3 ބިލިއަން ރުފިޔާ) ޚަރަދު ކުރާނެ ކަމަށް މި ސަރުކާރުން ކުރިން ވަނީ އިއުލާން ކޮށްފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސ. ފޭދޫ އައްޑޫ


Dhaulathuge gina heki balai nugathumah Raees Yameen hushalhuvvaifi\nރައީސް ޔާމީންގެ މައްޗަށް އުފުލާފައިވާ ދެ ދައުވާއާ ގުޅިގެން މިއަދު ބޭއްވި އަޑުއެހުމުގެ ތެރެއިން\nކުރީގެ ރައީސް އަބްދުﷲ ޔާމީންގެ މައްޗަށް އުފުލާފައިވާ މަނީ ލޯންޑަރިންގެ ދައުވާ އާއި ރިޝްވަތު ގަބޫލު ކުރުމުގެ ދައުވާ ސާބިތު ކުރަން ދައުލަތުގެ ފަރާތުން ހުށަހަޅާފައިވާ ގިނަ ހެކިތަކެއް ބަލައި ނުގަތުމަށް އެމަނިކުފާނުގެ ފަރާތްޕުޅުން ކްރިމިނަލް ކޯޓަށް ހުށަހަޅުއްވައިފި އެވެ.\nކްރިމިނަލް ކޯޓުގައި މިއަދު ކުރިއަށް ގެންގޮސްފައި ވަނީ ޝަރީއަތުގެ ކުރިން ހުށަހެޅުންތައް ހުށަހެޅުމުގެ މަޖިލީހެކެވެ. ރައީސް ޔާމީންގެ ފަރާތްޕުޅުން ހަތަރު ހުށަހެޅުމެއް މިއަދު ވަނީ ހުށަހަޅުއްވާފަ އެވެ. ފުރަތަމަ ހުށަހެޅުމުމަކީ ދައުލަތުން ހުށަހަޅާފައިވާ ގިނަ ހެކިތައް ޝަރީއަތަށް ބަލައި ނުގަތުމެވެ.\nއެގޮތުން އެމްއެމްޕީއާރްސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތު އާއި ކުރީގެ ނައިބު ރައީސް އަހުމަދު އަދީބު އަބްދުލްޣަފޫރުގެ ހެކިބަސް ނުނެގޭނެ ކަމަށް ވަނީ ހުށަހަޅާފަ އެވެ. ސަބަބެއްގެ ގޮތުގައި ފާހަގަ ކުރައްވާފައި ވަނީ އެމްއެމްޕީއާރުސީގެ ހިޔާނާތުގެ އަޑީގައި ވަނީ އެ ދެ މީހުން ކަމަށާއި އެ ދެ މީހުންނަކީ ދައުވާ ލިބޭ ފަރާތަށް "ހެކި ދިނުމަށް އުފައްދާފައިވާ މެޝިންތަކެއް" ކަމަށް ވުން ކަމަށެވެ.\nމީގެ އިތުރުން ވެސް އިތުރު ޝަފަހީ ހެކިތަކާއި ކިތާބީ ހެކިން ބަލައި ނުގަތުމަށް ވަނީ އެދުނެވެ. އެގޮތުން ދައުލަތުގެ ފަރާތުން ހުށަހަޅާފައިވާ ގިނަ ޝަފަހީ ހެކިންނަކީ މި މައްސަލަ އާއި ގުޅުމެއް އޮތް ބައެއް ނޫން ކަމަށާއި ބައެއް މީހުންގެ ބަޔާނުގައި ދައުވާ ލިބޭ، ރައީސް ޔާމީންގެ ނަންފުޅު ވެސް ގެންފައި ނުވާކަމަށް ދިފާއުން ވަނީ ބުނެފަ އެވެ.\nއަދި ކިތާބީ ހެކިންގެ ގޮތުގައި ހުށަހަޅާފައިވާ ބައެއް ބޭންކް ރިސިޕްޓްތަކާއި ރ. ފުއްގިރި ކުއްޔަށް ދިނުމަށް މުއާމަލާތް ކޮށްފައިވާ ބައެއް ލިޔެކިޔުންތައް ހެކިންގެ ގޮތުގައި ހިމެނޭއިރު އެއީ ރަނގަޅު މުއާމަލާތްތަކެއް ކޮށްފައި ހުރި ލިޔުންތަކެއް ކަމަށް ފާހަގަކޮށްފައި ވެއެވެ. އެހެންކަމުން އެ ލިޔުންތަކާއި ބެންކް ރިސިޕްޓްތައް ހެކިންގެ ގޮތުގައި ހުށަނޭޅޭނެ ކަމަށް ވެސް ދިފާއީ ވަކީލުން ވިދާޅުވި އެވެ.\nރައީސް ޔާމީންގެ މައްޗަށް ސާބިތު ވެފައިވާ މަނީލޯންޑަރިންގެ މައްސަލައިގެ ގަޒިއްޔާ ނިމުނު ގޮތުގެ ލިޔުން ހެއްކެއްގެ ގޮތުގައި ހުށަހަޅާފައިވާއިރު އެއީ ރައީސް ޔާމީން ބަދުނާމު ކުރަން ހުށަހަޅާފައިވާ ހެއްކެއް ކަމަށް ދިފާއީ ވަކީލުން މިއަދު ވަނީ ވިދާޅުވެފަ އެވެ.\nމިކަމަށް ރައްދު ދެއްވަމުން ސީނިއާ ޕަބްލިކް ޕްރޮސެކިއުޓާ އައިޝަތު މުހައްމަދު ވިދާޅުވީ ޒިޔަތާއި އަދީބު ހެކިންގެ ގޮތުގައި ހުށަހަޅާފައި ވަނީ އެމްއެމްޕީއާރްސީގެ ބޮޑު ހިޔާނާތުގައި އެ ދެ މީހުން ޝާމިލްވެފައި ވާތީ ކަމަށެވެ. އަދި ހެކިވެރިންގެ ގޮތުގައި ހުށަހެޅޭނީ ކަން ހިނގައި ދިޔަ ގޮތް އެނގޭ މީހުން ކަމަށާއި މަގުމަތިން ހިނގާފައި ދާ މީހަކު ހެކިންގެ ގޮތުގައި ހުށަނޭޅޭނެ ކަމަށެވެ.\n"މިހާރު އަމަލު ކުރަމުންދާ ގާނޫނުލްއުގޫބާތުގެ 1107 ވަނަ މާއްދާގަ އެބަ ބަޔާންކުރޭ ގާނޫނު ތަންފީޒު ކުރާ މީހުން އެކަށީގެންވާ މިންވަރަށް އެއްބާރުލުން ދިނުމުގެ ސަބަބުން އަދަބުގެ މިންވަރު ދަށް ކުރެވޭނެ ކަމަށް. އެގޮތުން މި މާއްދާގެ ހ. ގައި ބަޔާން ކުރަނީ ކުށްވެރިޔާ ކުށެއްކުރުމަށް ފަހު އެ ކުށުގައި އޭނާއާ އެކު ބައިވެރިވި މީހުން ހިޔާ ހައްޔަރުކޮށް އެމީހުންގެ މައްޗަށް ދައުވާ ކުރުމުގައި އޭނާ ގާނޫނު ތަންފީޒުކުރާ ފަރާތްތަކަށް އޭނާ އެކަށީގެންވާ މިންވަރަށް އެއްބާރުލުން ދީފި ނަމަ އެކުށަށް އޭނާގެ މައްޗަށް އަދަބު ކަނޑައެޅުމުގައި އަސާސީ މިންގަނޑުން އެކެއް ދޭއް ނުވަތަ ތިން ދަރަޖަ ދަށް ކުރެވިދާނެ ކަމަށް. އެހެންކަމުން 1107 މާއްދާގަ މި ބަޔާންކުރާ އުސޫލަށް ރިއާޔަތްކުރާއިރު އެއް ކުށެއްގެ ތުހުމަތު ކުރެވުނު މީހުން ނުވަތަ މިފަދަ ކަމެއް ހިނގައިދިޔައިރު އެކަން ހިނގައި ދިޔަ ގޮތާއި އެކަމުގަ ޝާމިލްވި ފަރާތްތަކާއި އެކަމުގަ ފައިސާއަށް ވީގޮތާ މިކަންކަން ކިޔައިދޭ މީހުންނަކީ ހެކިންގެ ގޮތުގައި ބޭނުންކުރެވޭނެ މީހުންކަން އެބަ އެނގޭ،"\nރައީސް ޔާމީންގެ ފަރާތްޕުޅުން ދެން ހުށަހަޅުއްވާފައި ވަނީ ދައުލަތުން ދައުވާ ފޯމު ހުށަހެޅިއިރު އޭގައި ކުށެއް އޮތް ކަމަށް ބުނެ ދެވަނަ ފަހަރަށް ފޯމު ހުށަހެޅިއިރު ތިން ކިތާބީ ހެއްކެއް އިތުރުކޮށްފައިވާ ތާތީ ދައުލަތުން އަލުން އެ ފޯމު ހުށަހަޅާފައި ވަނީ ގާނޫނާ ހިލާފަށް ކަމަށް ކަނޑައަޅައި ދިނުމަށެވެ.\nމީގެ އިތުރުން 2017 ވަނަ އަހަރު އެމްއެމްޕީއާރްސީއާ ގުޅޭ ގޮތުން ހިންގި ބޮޑު ތަހުގީގުގެ ރިޕޯޓްގައި ހިމެނޭ ލިޔެކިޔުންތައް ހޯދުމަށް ވެސް ހުށަހަޅާފައި ވެއެވެ. ނަމަވެސް ދައުލަތުގެ ވަކީލް ވިދާޅުވީ ފުލުހުން ބަޔާން ނަގާ މީހުންގެ މައުލޫމާތު ދައުވާ ލިބޭ ފަރާތަށް އެނގެން ނުޖެހޭ ކަމަށެވެ.\nމިއަދުގެ އަޑުއެހުމުގައި ދައުލަތުގެ ފަރާތުން ވެސް ވަނީ ހުށަހެޅުމެއް ހުށަހަޅާފަ އެވެ. އެގޮތުން މި މައްސަލައިގައި ދައުލަތުން ހުށަހަޅާފައިވާ މޯބައިލް ފޮރެންސިކް އެނެކްސްތައް ރައްކާތެރި ކޮށްދިނުމަށް އަމުރެއް ނެރެދިނުމަށް ހުށަހެޅި އެވެ. އޭގައި ގިނަ ބައެއްގެ ޒާތީ މައުލޫމާތު ހިމެނޭނެ ކަމަށް ވެސް ދައުލަތުގެ ވަކީލް ވިދާޅުވި އެވެ. އެ ހެކިތައް ރައްކާތެރި ކޮށްދިނުމަށް ހުށަހެޅީ އިތުރުން ތިން އިދާރާއަކުން ތަހުގީގު ކުރާ މައްސަލަކަށް ބޭނުންވާ މައުލޫމާތުތައް އޭގައި ހުރުމުން ކަމަށާއި އެހެންކަމުން އެ ތަހުގީގުތަކަާށް ހުރަސް އެޅިދާނެތީ ކަމަށެވެ. އެ މައުލޫމާތު ޝަރީއަތް ކުރިއަށްދާއިރު ހާމަ ކުރުމަށް ވެސް ވަނީ އެދިފަ އެވެ.\nމިކަމަށް ރައްދު ދެއްވަމުން ރައީސް ޔާމީންގެ ވަކީލުން ވިދާޅުވެފައި ވަނީ އެގޮތަށް ނިންމައިފިނަމަ އިންސާފުން ޝަރީއަތް ކުރުމުގެ ހައްގު ގެއްލިގެންދާނެ ކަމަށެވެ. ދިފާއުވުމަށް ވެސް ހުރަސް އެޅިގެންދާނެ ކަމަށެވެ.\nމި މައްސަލައިގައި ދައުލަތުން ރައީސް ޔާމީނާއި ދެކޮޅަށް 86 ހެއްކެއް ވަނީ ހުށަހަޅާފަ އެވެ. ދައުވާއިން ދިފާއު ވުމަށް ރައީސް ޔާމީންގެ ފަރާތްޕުޅުން 30 ހެއްކެއް ވަނީ ހުށަހަޅާފަ އެވެ. އިތުރު ހެކި ހުށަހެޅުމުގެ ފުރުސަތަކަށް ވެސް ރައީސް ޔާމީންގެ ފަރާތްޕުޅުން ވަނީ އެދިވަޑައިގެންފަ އެވެ. ނަމަވެސް އެކަމަށާއި މިއަދު ހުށަހެޅުނު ކަންކަމަށް ގޮތެއް ނިންމާނީ ދެން އޮންނަ މަޖިލީހެއްގައި ކަމަށް އިސް ގާޒީ އަހުމަދު ޝަކީލް މިއަދު ވިދާޅުވި އެވެ.\nމި މައްސަލައިގެ އަޑުއެހުމެއް ދެން އޮންނާނީ އަންނަ އޮކްޓޯބަރު މަހުގެ ހަތަރު ވަނަ ދުވަހު އެވެ.\nރައީސް ޔާމީންގެ މައްޗަށް ދައުލަތުން އުފުލާފައިވާ ދެ ދައުވާއަކީ ވެސް ރ. ފުއްގިރި ކުއްޔަށް ދޫކުރުމުގައި މަގާމުގެ ނުފޫޒު ބޭނުން ކޮށްގެން ރިޝްވަތު ނަގައި އަދި އެ ފައިސާ ބޭނުން ކޮށްގެން މަނީ ލޯންޑާ ކުރުމުގެ އަމަލު ހިންގަވާފައި ކަމަށް ބުނެ ކުރި ދެ ދައުވާ އެވެ. ރިޝްވަތުގެ ގޮތުގައި 1،117،000 އެމެރިކާ ޑޮލަރު ޔާމީން ނަންގަވާފައިވާ ކަމަށް ތުހުމަތު ކޮށްފައިވެ އެވެ.\nދައުވާގައިވާ ގޮތުން ރައީސް ޔާމީން ރިޝްވަތު ނަންގަވާފައި ވަނީ ފުއްގިރީގައި ރިސޯޓެއް ހަދަން އެރަށް ކުއްޔަށް ދޫކޮށްގެން މއ. ކުރިކީލަހިޔާ، އަހްމަދު ކްރިކް ރިޒާ މެދުވެރިކޮށެވެ. އަދި މަނީލޯންޑާ ކޮށްފައިވަނީ ސަން ކޮންސްޓްރަކްޝަން އެންޑް އިންޖިނިއަރިން އާއި ސަން އިންވެސްޓްމެންޓް ބޭނުން ކޮށްގެންނެވެ.\nރައީސް އަބްދުﷲ ޔާމީން ކުރީގެ ނައިބު ރައީސް އަހުމަދު އަދީބު އަބްދުﷲ ޒިޔަތު + ޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް ހިޔާނާތް\nދައުލަތް އެދުނު ގޮތަށް ޒިޔަތަށް 11 އަހަރުގެ ހުކުމެއް އިއްވައިފި


މިކުންފުންޏަށް ބޭނުންވާ ޓްރާންސްފޯމާސްގަތުމާއި ގުޅޭ:\nމި އިޢުލާނާއެކު ހިމަނާފައިވާ މަޢުލޫމާތު ކަރުދާހުގައިވާ މަޢުލޫމާތާއި އެއްގޮތަށް މި ކުންފުންޏަށް 500 ކޭ.ވީ.އޭ 02 ޓްރާންސްފޯމަރ އަދި 1500 ކޭ.ވީ.އޭ 02 ޓްރާންސްފޯމަރ ގަތުމަށް ބޭނުންވެއެވެ. މި މަސައްކަތަށް އަގު ހުށަހެޅުއްވުމުގެ ފުރުޞަތު، ރާއްޖެއާއި ރާއްޖެއިން ބޭރުގެ ފަރާތްތަކަށް ހުޅުވާލަމެވެ.\n10 އިން 14 ޖޫން 2021\n09:00 އިން 12:00\nސުންގަޑި: 14 ޖޫން 2021 1200


BREAKING: Yameen ge machah money laundering ge ithuru dhauvaa eh ufulaifi | Mihaaru\nޔާމީންގެ މައްޗަށް މަނީ ލޯންޑްރިންގެ އިތުރު ދައުވާއެއް އުފުލައިފި\nކުރީގެ ރައީސް އަބްދުﷲ ޔާމީން ފުލުހުންނާއި ކަރެކްޝަނަލް ސާވިސްގެ ބެލުމުގެ ދަށުގައި. --ފޮޓޯ: ނިޝާން އަލީ/މިހާރު\n28 ޖޫން 2020 - 19:53\nއެ މުއާމަލާތާ ގުޅިގެން ޔާމީންގެ މައްޗަށް އުފުލީ މަނީ ލޯންޑްރިން އާއި ރިޝްވަތު ގަބޫލުކުރުމުގެ ދައުވާ އެވެ. އެމަނިކުފާނުގެ އިތުރުން މއ. ކުރިކީލަހިޔާ، އަހްމަދު ކްރިކް ރިޒާ އާއި ސަން ކޮންސްޓްރަކްޝަނާއި ސަން އިންވެސްޓްމެންޓްގެ މައްޗަށް ކަމަށް ދައުވާ އުފުލާފައިވާ ކަމަށް ޕީޖީ އޮފީހުން ބުންޏެވެ.\nދައުވާ މިއަދު އުފުލި މައްސަލައަކީ ފުލުހުންނާއި އެސެޓް ރިކަވަރީ ކޮމިޝަންގެ އިތުރުން އެންޓި ކޮރަޕްޝަން ކޮމިޝަން (އޭސީސީ) އިން ތަހުގީގު ކުރި މައްސަލައެކެވެ.\nޕީޖީ އޮފީހުން ބުނީ ޔާމީންގެ މައްޗަށް ރިޝްވަތު ގަބޫލުކުރުމުގެ ކުށުގެ ދައުވާ އުފުލީ ގާނޫނުލް އުގޫބާތުގެ 510 ވަނަ މާއްދާގެ (ހ)އާ ހަވާލާދީ، އެ މާއްދާގެ (ރ.)ގެ ދަށުން ކަމަށެވެ. މަނީ ލޯންޑްރިންގެ ކުށުގެ ދައުވާ އުފުލީ މަނީ ލޯންޑްރިން އަދި ޓެރަރިޒަމަށް ފައިނޭންސް ކުރުން ހުއްޓުވުމުގެ ގާނޫނުގެ 53 ވަނަ މާއްދާގެ (ށ) ގެ ދަށުންނެވެ.\nރިޒާގެ މައްޗަށް ދައުވާ އުފުލީ ކޮރަޕްޝަން ހުއްޓުވުމާއި މަނާކުރުމުގެ ގާނޫނުގެ7ވަނަ މާއްދާގެ (ހ) އާ ހަވާލާދީ، އެ މާއްދާގެ (ށ)ގެ ދަށުން ރިޝްވަތު ދިނުމުގައި މެދުވެރިއަކަށް ވުމުގެ ކުށުގެ ދައުވާ އާއި މަނީ ލޯންޑްރިންގެ ކުށުގެ ދައުވާ ކަމަށް ޕީޖީ އޮފީހުން ބުންޏެވެ.\nދެ ކުންފުނީގެ މައްޗަށް ވެސް އުފުލީ މަނީ ލޯންޑްރިންގެ ކުށުގެ ދައުވާ އެވެ.\nމި މައްސަލައިގައި ހިމެނޭ ކުށް ކޮށްގެން ހޯދާފައިވާ 20.8 މިލިއަން ރުފިޔާ އާއި ކުށުގެ އަމަލުން ހޯދި ފައިސާއާ އެއްކޮށްފައިވާ 35.3 މިލިއަން ރުފިޔާގެ އިތުރުން ޖޫރިމަނާގެ ގޮތުގައި ނަގައިދޭން އެދޭ 534 މިލިއަން ރުފިޔާ ވެސް ދައުލަތަށް ހޯދަން މަސައްކަތް ކުރާނެ އެވެ.\nރައީސް އަބްދުﷲ ޔާމީން މަނީ ލޯންޑްރިން ކޮރަޕްޝަން ފުލުހުން ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން ޕީޖީ އޮފީސް ކްރިމިނަލް ކޯޓް ކުށްކުރުން\n104 ކޮމެންޓް, 331 ރިއެކްޝަންސް\nހަމައެކަނި ސިޔާސީ މީހުންގެ ފަހަތުން އުޅޭތީ ތި ޕްރޮސެސްގެ އިންޓިގްރިޓީއާއިމެދު އެބަ ސުވާލު އުފެދޭ.. ތިކަމުގައި އެތައް މެމްބަރުންނަކާއި ކުންފުނިތައް ބައިވެރިވާކަން އެހެރީ ތަހުގީގުތަކުން ފެންނަން.\nބަލަ ސިޔާސި މީހުންނޭ އޭގެއިން ފައިދާ ލިބިގަތީ. ދެން ސިޔާސީ މީހުންނަށް ދޯ ދަޢުވާ ކުރާނީ. ކުށްކުރި ބަޔަކަށްތާ ދަޢުވާކުރެވޭނީ. ކަލޭ މައްޗަށް ކުރަންވީތަ ދެން؟\nއަސްލު ޔާމިނަށް ކުރަނީ ކޮރަޕްޝަނުގެ ދައުވައެއް.. ޢެ ދައުވާ ތެރޭ ހިމެނެނީ މަނީލައުންޑަރިންގ ވެސް...\nޔާ މީނު ވާނީ އަދިވެސް ތިކަހަލަ ކިތައް މެ ޖަރީ މާއެއް ހިންގާފަ. އެކަށީގެންވާ އަދަދެއްވިއްޔާ ބަލާނެކަ މެއްނެތް އެތެރެ ކޮށްލުން މޮޓޯއަކީ.\nއެމްއެމްއޭގެ ތިޖޫރިއަށް ވަންނަންޖެހޭ ފައިސާ، އެމްއެމްޕީއާރުސީއޭ ކިޔާ ކުންފުންޏަކަށް ވަންނަ ގޮތަށް ހެދި މައްސަލަ ތަހުގީގުކޮށްބަލަ. އެއީ ވަރަށް ސާފު މައްސަލައެއް. އެއީ މަގާމުގެ ނުފޫޒުގެ ނާޖާއިޒު ބޭނުންކޮށްގެން ކޮށްފައި އޮތް ކަމެއް.\nސަރުކާރަށް ގޮތް ހުސްވާ ކޮންމެ ފަހަރަކު، ސީދާ މައްސަލަ ހައްލުކޮށް ރައްޔިތުންނަށް ތަސައްލީ ގެނެސްދިނުމުގެ ބަދަލުގައި މިކަހަލަ ސަކަރާތްގަނޑެއް އެބަ ގަނޭ.\nސަފާރީ ރޭޕާއި، ބަނގުރަލުގެ އަޑު ގަދަވެ ސަރުކާރު ފަލީހަތްވެ ސަރުކާރު ބޮލާފޮށާ އެޅުނީމަ ދެން މިކުރާކަމަކީ ދެބޯގެރި ދުއްވުން. ސަރުކާރުގެ ކޮންމެ ފަލީހަތަކާއެކު ކުރިއަށް އޮތްތާގައިވެސް ރައީސް ޔާމީނުގެމައްޗަށް ކޮންމެވެސް ދައުވާއެއް އުފުލާނެ. އެމްއެމްޕީއާރުސީގެ ޚިޔާނާތުގައި މި ސަރުކާރާ ކުރީ ސަރުކާރުގެ ގިނަ ބަޔަކު ހިމެނޭކަމަށް ޕްރޮސެކިއުޓަރ ޖެނެރަލް ވިދާޅުވި. އެމީހުން ނިޔަތް ހަމަ ރަނގަޅީތޯ އެމީހުންގެމައްޗަށް ދައުވާ ނުކުރަނީ. މިއީ އެޖެންޑާ 19ގެ އިންސާފު.\nޔާމީނުދެން ލޮންޑަރ ކޮންލަންވީނު ތިވަރުން.\nއަހަރެންނަށްހެޔޮ ދުވަހަކު ޔާމީނު ޖަލުން ނުނެރުނަސް! އެކަމަކު މައްސަލައަކަށްވަނީ މިދަތި އަތްމަތިތަދު ދުވަސްވަރު ފުލުހުން މަގުތަކަށްނުކުމެ ޖޫރިމަނާކުރާތީ!\nމިސަުކާރަކު ނެތް މިކަހަލަ ކަމެއް ފަޅާ އަރުވާލުމުގެ ގާބިލް ކަމެއް. ހަމަ ރައްޔަތުން ހައްލަން ވާހަކަ ދެއްކޭނީ. އެމް.ޑީ.ޕީ އަކީ ގައުމު ހަލަބޮލި ކުރަން އެއްވަނަ. ވެރިކަން ލިބުނީމާ ހަމަ ސުމެއް. މިފަހަރު އަދި އެމް.ޑީޕީގެ ކުރީގެ ވެރިކަމުގައިވީ ވަރުވެސް ނިުވި. އެފަހަރުވާ ޓެކްސް، އާސަންދަ، އެކަނިވެރި މައިން، މިކަހަލަ ކަންކަން ކުރެވުނު. މިފަހަރު ހަމަ ސޯލިހު ކަމުން ގޮސް ފަސް އަހަރު ނިދީގައި.\nޚިޔަނާތުގައި ހިމެނޭ އެހެން ހުރިހާ މީހުންގެ މައްސަލަތައް ބަހައްޓާފައި ޔާމީނުގެ މައްސަލަތައް ހެޑްލައިނަށް އަރުވަން ޕްރޮސެކިއުޓަރ ތިކުރައްވާ މަސައްކަތެއް އިންޞާފު ހިއުމަން ކުރާ ކަމެއް ކަމުގައި ޤަބޫލެއް ނުކުރެވޭ. ޕރޮސެކިއުޓަރ ގެ ނާޤާބިލުކަން ސާބިތު ވެއްޖެ


ރޯދަ ވީއްލާ ގަޑިއަށް ސަންގު ފުމުނު ހަނދާން ހުރީ ކޮންބައެއް؟ – Dhen.mv\nރޯދަ ވީއްލާ ގަޑިއަށް ސަންގު ފުމުނު ހަނދާން ހުރީ ކޮންބައެއް؟\nޢާއިޝަތު ނުޒުހާ April 27, 2020 - 3:13 am\nއެހާރާއި މިހާރާއި އަޅާ ބަލާނަމަ އަހަރެމެންގެ އާދަކާދަތަކަށް މިވަނީ ބޮޑު ބަދަލުތަކެއް އައިސްފައެވެ. މިއީ ޓެކްނޮލޮޖީގެ ޒަމާނެވެ. ކޮންމެ މީހެއް ގެ އަތުގައި ފޯނެއް އޮވެއެވެ. އަތުކުރީ ގަޑިއެއް އޮވެއެވެ. ކޮންމެ ހިސާބެއް ގައި ހުރި ކަމުގައި ވިޔަސް ފޯނުން ނަމާދު ވަގުތު ތައް އަންގައިދެއެވެ. އެހެން މީހުނަށް އެ މައުލޫމާތު ފޯރު ކޮށްދެވެއެވެ.\nޒަމާނަށް އައި ބަދަލުތަކާއި ލުއިފަސޭހަތަކާއެކު ރޯދަ މަހަށް ވެސް ވަނީ އޭގެ އަސަރުތައް ކޮށްފައެވެ. އެގޮތުން މިހާރު ކޮންމެ ތަނެއްގައި ހުއްޓަސް ރޯދަ ވީއްލާ ގަޑި ވެސް އަންގައިދެއެވެ. ކަނޑުމަތީގައި ނުވަތަ އެއްގަމުގައި ހުރި ނަމަވެސް މެއެވެ.\nނަމަވެސް ޓެކްނޮލޮޖީ ގެ ލުއިފަސޭހަތައް ތައާރަފް ނުވާ ޒަމާނުގައި މިކަންތައް އޮތީ ކިހިނެއް ހެއްޔެވެ؟\nމީގެ ތިރީހަކަށް ނުވަތަ ސާޅީހަކަށް އަހަރު ކުރިއަށް ބަލާލާއިރު އެދުވަސްވަރު ރަށްރަށުގައި ޓީވީއަކީ ނެތް އެއްޗެކޭ ދެންނެވިޔަސް ދޮގަކަށް ނުވާނެއެވެ. ޓީވީ ހިފައިގެން ، ޓީވީ ދައްކައިދިނުމުގެ ޚިދުމަތް ދޭން ރަށްރަށަށް ދާ މީހުން ވެސް އޭރު އުޅުނެވެ. ރޭޑިއޯ ހުންނާނީވެސް މަދު ގެއެއްގައެވެ. ރާއްޖޭގެ ގިނަ ރަށްރަށުގައި ގަޑިއެއްވެސް ހުންނަނީ މިސްކިތާއި ރަށު އޮފީހުގައެވެ.\nކަން މިހެން އޮތުމާއެކު އެ ޒަމާނުގައި ރޯދަ ވިއްލާ ގަޑި ޖެހިއްޖެ ކަން އަންގަނީ ރަށު އޮފީހުންނެވެ. މިކަން ކުރަނީ ސަންގު ފުމެގެންނެވެ.\nއިރު އޮއްސުނުކަން ޔަގީން ކުރުމަށް އެކި ރަށުގައި ޢަމަލު ޚުމިކަން އޭރު ހިނގާ ގޮތް ކަމަށް ގިނަ ބަޔަކު އުޅެނީ ކޮންމެ ދުވަހަކު، އިރު އޮއްސެން ކައިރިވީމާ، ރަށުގައި ހުންނަ އެންމެ ދިގު ރުކަށް ރަށު އޮފީހުގެ ޕިޔޯނު ސަންގެއް ހިފައިގެން އަރައި އޮވެގެންނެވެ. ރުކުގައި އޮވެ ޕިޔޯނު ބަލަނީ އިރު އޮއްސިއްޖެތޯއެވެ. އިރު އޮއްސުމާއެކު މުޅި ރަށަށް އަޑު އިވޭވަރަށް ފަސްހަފަހަރު ސަންގު ފުމެނީއެވެ.\nއިރު އޮއްސުނުކަން ޔަގީން ކުރުމަށް ރުކަށް ނޭރިއެއް ކަމަކު ބައެއް ރަށްރަށުގައި 2000 ފެށުނު ފަހުން ވެސް ސަންގު ފުމެ އުޅުނެވެ.\nނަމަވެސް ޒަމާން ބަދަލުވެ، ތަރައްގީވުމާއެކު މިކަން ވެސް އުވި، ޕިޔޯނަށް ވެސް ރުކަށް އަރަން ނުޖެހި، އާއިލާ އާއެކު ރޯދަ ވިއްލާނެ ފުރުސަތު އޭނާ އަށް ވެސް މިހާރު ވަނީ ލިބިގެން ގޮސްފައެވެ.\nއެހެންވީމާ ބުނެބަލާށެވެ. ރޯދަ ވީއްލާ ގަޑިއަށް ސަންގު ފުމުނު ހަނދާން ހުރީ ކޮން ބައެއް ހެއްޔެވެ؟


ކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް ކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް\nކޯވިޑްގެ ސަބަބުން ބޮއިންގއިން ޑެލިވަރކުރި ބޯޓުގެ އަދަދު 60 އިންސައްތަ ދަށަށް\nބޮއިންގް ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ ވަނީ އަޑިއަޅާލާފައި\nކޯވިޑްގެ ސަބަބުން މަތިންދާ ބޯޓު އުފައްދާ ބޮއިންގ ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ މަދުވެއްޖެއެވެ.\nބޮއިންގ ކުންފުންޏަށް ކޯވިޑްގެ ސަބަބުން ބޮޑު ގެއްލުމެއް ލިބިފައިވާއިރު، މަތިންދާ ބޯޓު އުފައްދާ އެންމެ ކާމިޔާބު ކުންފުނީގެ ލަޤަބު ޖެހިޖެހިގެން2ވަނަ ފަހަރަށް އެއަރބަސްއިން ވަނީ ހޯދާފައެވެ.\nބޮއިންގއިން އާންމުކުރި އެންމެ ފަހުގެ ތަފާސް ހިސާބުތައް ދައްކާގޮތުން ކޯވިޑްގެ ސަބަބުން މަތިންދާ ބޯޓު އުފެއްދުމުގެ ވިޔަފާރިއަށް ވަނީ ވަރަށް ބޮޑަށް ބުރޫއަރާފައެވެ. އެގޮތުން 2019 ވަނަ އަހަރާއި އަޅާބަލާއިރު 2020 ވަނަ އަހަރު ބޮއިންގް ކުންފުނިން ޑެލިވަރކުރި މަތިންދާ ބޯޓުގެ އަދަދު 60 އިންސައްތަ ވަނީ މަދުވެފައެވެ. މިއާއެކު 2020 ވަނަ އަހަރު ވެގެން ގޮސްފައިވަނީ އެކުންފުނިން ވޭތުވެދިޔަ 43 އަހަރުގެ ތެރޭގައި އެންމެ މަދުން މަތިންދާ ބޯޓު ޑެލިވަރކުރި އަހަރަށެވެ.\nއެމެރިކާގެ ބޮއިންގ ކުންފުނިން މިދިޔަ އަހަރުގެ ޑިސެމްބަރުމަހު 39 މަތިންދާ ބޯޓެއް ޑެލިވަރކޮށްފައިވާއިރު، މިއީ 2020 ވަނަ އަހަރުގެ ތެރޭގައި އެއް މަހެއްގައި އެންމެ ގިނަ މަތިންދާ ބޯޓު ޑެލިވަރކުރި މަހެވެ. އެގޮތުން ޑިސެމްބަރުމަހުގެ ތެރޭގައި ބޮއިންގ 737 މެކްސް ޖެޓްގެ 27 ޖެޓާއި، ޕީ އެއިޓް މެރިޓައިމް ޕެޓްރޯލް ވައިޑް ބޮޑީ އެއަރކްރާފްޓްގެ 12 މަތިންދާ ބޯޓު ވަނީ ޑެލިވަރކޮށްފައެވެ. މިއާއެކު 2020 ވަނަ އަހަރު ޖުމުލަ 157 މަތިންދާބޯޓު އެ ކުންފުނިން ވަނީ ޑެލިވަރކޮށްފައެވެ. މިއަދަދު 2019 ވަނަ އަހަރު އުޅުނީ 380އެވެ. އަދި 2018 ވަނަ އަހަރު މިއަދަދު 806 އަށް ވަނީ އަރާފައެވެ. އެހެންކަމުން މިއީ ބޮއިންގ ކުންފުނީގެ ޑެލިވަރީ އަޑިއަޅާލި ވިދިވިދިގެން2ވަނަ ފަހަރެވެ.\nބޮއިންގ ކުންފުނިން މިދިޔަ އަހަރު 157 މަތިންދާ ބޯޓު ޑެލިވަރކޮށްފައިވާއިރު މިއަދަދަކީ ބޮއިންގެ ވާދަވެރި އެއަރބަސްއިން ޑެލިވަރކުރި އަދަދަށްވުރެ3ގުނަ ދަށް އަދަދެކެވެ. އެގޮތުން މިދިޔަ އަހަރު އެއަރބަސްއިން ވަނީ ޖުމްލަ 566 މަތިންދާ ބޯޓު ޑެލިވަރކޮށް، މަތިންދާ ބޯޓު އުފައްދާ އެންމެ ކާމިޔާބު ކުންފުނީގެ ލަޤަބު ޖެހިޖެހިގެން2ވަނަ ފަހަރަށް އެއަރބަސްއިން ހޯދާފައެވެ.


ލަފްޒު2– Esfiya – Dhivehi Vaahaka Site\n- by Maahkko - 43- November 5, 2019\nއަހަރެން ރަޝީދާ ޔާއިނީ ހަމައެކަނި އަހަރެންގެ މަންމަގެ އުފަލަށް. ރަޝީދާ ދެކެ ލޯތްބަކުންނެތްނޫން. ” ޖަލާލް ރަޝީދާގެ މޫނަށް ބަލާލަމުން ބުންޏެވެ. ރަޝީދާ ކަރުނުން ފުރިފައިވާ ދެލޯ މަރާލިއެވެ.\n” އެހެންވިއްޔާ . އެހެން ވިއްޔާ މިދަރިފުޅަކީ …. ޖަލާލް ލޯބިން އަހަރެންނާ ގުޅިގެން ހޯދި ދަރިއެއް ނޫންތާ. އެރޭގެ އެގުޅުމަކީ ޖަލާލް މަޖުބޫރުން އަހަރެންނާއި ގުޅުނު ގުޅުމެއްތާ…. ސުބުހާނަށްﷲ. ” ރަޝީދާ އަށް ގިސްލެވެންފެށިއެވެ. ޖަލާލް ކުޑަދަރިފުޅު ގެންގޮސް ރަޝީދާގެ އުނގަށް ލިއެވެ. އަދި ނިކުންނަދޮރާއި ދިމާއަށް ހިނގައިގަތެވެ.\n” މިމަޖުބޫރު ދިރިއުޅުން އުޅޭކަށް އަހަރެން ބޭނުމެއްނޫން. ގަދަބާރުން ޖަލާލްގެ ލޯބި ހޯދާކަށް އަހަރެން ބޭނުމެއްނޫން. މިބަދެވުމުގައި އުޅެންޏާ. މިކަހަލަ އެތައް އޮޅުވާލުންތަކެއް ޖަލާލް އަހަރެން ނަށް އޮޅުވާލާނެ. އަހަރެން ދެކެ ލޯބިނުވާ މީހަކު އަހަރެންގެ ހަށިގަނޑުގައި ބީހޭކަށް އަހަރެން ބޭނުމެއްނޫން. ކައިވެންޏަކީ ލޯތްބާއި އޯގާތެރިކަމާއި އިތުބާރައި ޔަގީންކަމާއި އެކީގައި ދެމެހެއްޓޭނެ އެއްޗެއް. އެއިތުބާރާއި ޔަގީންކަން ނުވަންޏާ އުޅުމުގެ ބޭނުމަކީ ކޮބާ؟ ލޯތްބާއި އޯގާތެރިކަން ނުވާ ތާކު ދިރިއުޅޭނީ ކިހިނެއް؟”\nރަޝީދާ ހިތްވަރު ކޮށްލާފައި ބުންޏެވެ. ޖަލާލް ރަޝީދާ އާއި ދިމާއަށް ބަލާލިއެވެ.\n” ތިއީ ރަޝީދާގެ ނިންމުން ވިއްޔާ މައްސަލައެއް ނެތް. އަހަރެން ނެތް ނުހިފަހައްޓާނަން.\nއަހަރެން ނަށް ވެސް ރަޝީދާ އާއި އެކީގައި އުޅޭކަށް ފަސޭހައެއްނޫން. ރަޝީދާ ބޭނުން ކަންތައް އަހަރެން ކޮށްދޭނަން. ” ޖަލާލް ބުންޏެވެ. އަދި ޖަލާލް ނިކުމެގެން ދިޔައެވެ. ރަޝީދާ ގިސްލާ ރޮމުން ދިޔައެވެ. ތުއްތު ދަރިފުޅު ރަޝީދާގެ އުނގުގައި ރޮއިލަ ރޮއިލާ އޮތެވެ.\nރަޝީދާ ދަބަހެއް ހިފައިގެން އައިސް ރަޝީދާގެ އަންނައުނުތައް އަޅަން އުޅުނެވެ. ހަލީމް ބޭރުން އައިސް ކޮޓަރިޔަށް ވަނެވެ. ހަލީމް އަށް އެމަންޒަރު ފެނުމުން ހައިރާންކަމާއި އެކިގައި އަހާލިއެވެ.\n” ދަރިފުޅާ ރަޝީދާ. ތަނަކަށް ދާންތަ ތިއުޅެނީ؟ ” ހަލީމް އަހާލިއެވެ. ރަޝީދާ އެއްވެސް\nޖަވާބެއްނުދީ ހަލުވިކަމާއި އެކީގައި ދަބަހަށް ހެނދުންތައް އަޅަމުން ދިޔައެވެ. ހަލީމް އަތުގައި އޮތް ދޮންކެޔޮ ކޮތަޅު މޭޒުމަތީގައި ބޭއްވިއެވެ. އަދި ކުޑައެނދުގައި ނިދާފައި އޮތް ކުޑަދަރިފުޅަށް ބަލާލިއެވެ.\n” ބައްޕަ މިއައީ7ދުވަސް ވީމައި ކައްކަން ދަލޭކައްތަގެ ގާތުގައި ބުނެފައި. ދަލޭކާއްތަ ބުނީ ކުކުޅަކަށް ވުރެން ރަނގަޅުވާނީ ބަކައްޓެއް ކަތިލިއްޔާއޯ. ބައްޕަ އަށް ވެސް ފެންނަނީ އެގޮތް. މިހާރު މިމަންޖެ އަށް ކިޔާނެ ނަމެއް ހޯދާފިންތަ؟ ” ހަލީމް ރަޝީދާ އާއި ވާހަކަ ދައްކަމުން ދިޔައެވެ. ރަޝީދާ އެއްވެސް ޖަވާބެއް ނުދީ އެކިތަންތަނުން އެކި އެއްޗެހި ހޯދައިގެން އައިސް ދަބަހަށް އަޅަމުން ދިޔައެވެ. އެވަގުތު ރަޝީދާގެ މަންމަ ޒުލޭޚާ އައިސް އެތެރެއަށް ވަނެވެ. ހަލީމް އަށް ޒުލޭޚާ ފެނުމުން ހައިރާންވިއެވެ.\n” އަނހާ ޒުލޭޚާ. ކޮންއިރަކު މާލެ އައީ؟ ” ހަލީމް ޚާއިރާން ކަމާއި އެކީގައި އަހާލިއެވެ.\n” ރޭދަންވަރު. ސަކީނާ ނިޔާވިހަބަރު ލިބުނީމައި އަވަހަށް މިއައީ. ” ޒުލޭޚާ ބުންޏެވެ. ހަލީމް ދެރަވިއެވެ. ރަޝީދާ ޒުލޭޚާ އަށް ބަލާލިއެވެ.\n” މަންމާ މިހިރީ ނިމިފައި ހިނގާދާން. ” ޒުލޭޚާ އަށް އިތުރަށް އެއްޗެއް ނުބުނެވެނީސް ރަޝީދާ ބުންޏެވެ.\n” ދަރިފުޅު ކޮންތާކަށް ދާން ތިއުޅެނީ؟ ” ހަލީމް އަހާލިއެވެ.\n” އަހަރެންގެ ގެޔަށް. ބައްޕަގެ ކާފަ ދަރިޔަށް ބައްޕަ ނަންކިޔާ. އެކަމުގައި އަހަރެން ބައިވެރި ކުރަން ނުހަނދާ. ” ރަޝީދާ ހަރުކަށި ރާގެއްގައި ބުންޏެވެ.\n” ރަޝީދާ.” ޒުލޭޚާ ރުޅިއައިސް ފައި ރަޝީދާ އަށް ގޮވާލިއެވެ.\n” އަހަރެން އެހެން ބުނީމައި މަންމަ އަށް ކަނބޮޑުވީ. އަހަރެން ނަށް ޖަލާލް ހެދި ގޮތުން މަންމަ ކަނބޮޑެއް ނުވޭދޯ. ” ރަޝީދާ ޒުލޭޚާ އަށް ބުންޏެވެ.\n” ކިހިނެއް ހެދީތަ ޖަލާލް.؟” ހަލީމް އަހާލިއެވެ.\n” ކިހިނެއް ނުހަދަނީ؟…. ކޮންމެ ގޮތެއް ވިޔަސް ވަރިހަމަ އަހަރެން ދެން އިތުރަކަށް މިގެޔަކު ނީންނާނަން. ” ރަޝީދާ ދޮރާއި ދިމާއަށް ހިނގައިގަތެވެ.\n” ދަރިފުޅާ. ރުޅިމަޑުކޮށްބަލަ. ހަމަޖެހިބަލަ. ޖަލާލް އެއްޗެއް ބުނީތަ؟ ” ހަލީމް ދެރަވެފައި އަހާލިއެވެ.\n” އެއްޗެއް ބުނީހޭ. ” އެވަގުތު ޖަލާލް އައިސް ކޮޓަރިޔަށް ވަނެވެ. ” އެހެރީ ތިބުނާ ޖަލާލް. އޭނަ ކުރެން އަހާބަލަ. ” ރަޝީދާ ރުޅިއައިސްފައި ޖަލާލް އަށް ބަލަމުން ބުންޏެވެ.\n” ދަރިފުޅާ. ޖަލާލް. ކިހިނެއްވިތަ؟ ރަޝީދާ އެހާރުޅިއައިސްގެން ގެޔަށް ދާން އެއުޅެނީ ކީއްވެގެން؟” ހަލީމް ޖަލާލް ކުރެން އަހާލިއެވެ. ޖަލާލް އެއްވެސް ޖަވާބެއް ނުދީ އިސްޖަހާލިއެވެ.\n” އެއްޗެއް ބުނެވޭނީ އެއްޗެއް ބުނެވޭވަރުގެ މީހުންނަން. މިހާރު ޖަލާލް އަށް ވެސް އަހަރެން ހިފެހެއްޓުމުގެ ބާރެއް ނޯންނާނެ. އަހަރެން ނަކަށް ޖަލާލްގެ އެއްވެސް ހައްގެއް ނޯންނާނެ. އަހަރެން ނަކީ ޖަލާލް އާއި ބެހޭ މީހެއްނޫން. ބެހެވޭނީ އަންބެއްނަމައެއްނު. ” ޒުލޭހާ އާއި ހަލީމް ސިހިފައި ރަޝީދާ އަށް ބަލާލިއެވެ. ރަޝީދާ ގެ ދެލޯ ފެންކަޅިވަމުން ދިޔައެވެ.\n” ރަޝީދާ. ތިކިޔޭ އެއްޗެއް އެނގޭތަ؟ ” ހަލީމް ހަރުކަށި ރާގެއްގައި އަހާލިއެވެ. ރަޝީދާ އެއްވެސް ޖަވާބެއް ނުދީ ދަބަސް ހިފައިގެން ނިކުންނަ ދޮރާއި ދިމާއަށް ހިނގައިގަތެވެ.\n” ދަރިފުޅާ އަދި އެއްފަހަރު ވިސްނާލާ. ” ޒުލޭހާ ދެރަވެފައި ބުންޏެވެ.\n” މަންމަ އަދިވެސް ތިބުނަނީ އަހަރެން ކައިރީގައި ވިސްނާށޭ. ކިހާ ދުވަހެއްވަންދެން މަކަރުވެރި ދިރިއުޅުމެއްގައި އަހަރެން އުޅެންވީ. ޖަލާލް އަހަރެން ނަށް އޮޅުވާލިކަން މަންމަ އަށް އެނގެއެއްނު. އަހަރެން ވިސްނާކަށް ބޭނުމެއްނޫން. ކޮންމެ މީހަކު ވެސް ވިސްނަން ތިބުނަނީ އަހަރެން ކައިރީގައި. ކުއްވެރި ތިކުރަނީ އަހަރެން. ގުރުބާން ވާންވީ އަހަރެން. އެއްފަހަރުވެސް އެކަކުވެސް ޖަލާލް ކުރެން މިއިންކަމަކަށް އެނދުނުތަ؟ ނޫނީ ޖަލާލް ސުއްލަހަ ދިރިއުޅުމެއް އުޅެން ބޭނުންވިތަ؟ އަހަރެން ނަށްޓަކާ ސަމީރާ ދޫކޮށްލިތަ؟ ނުކުރޭ.\nއެކަމަކު ސަމީރާ އަށް ޓަކާ އަހަރެން ދޫކޮށްލީ. އެކަން އެއްވެސް މީހަކަށް ފެނުތަ؟ ” ރަޝީދާ އަށް ރޮވުނެވެ.\nރަޝީދާ ނިކުމެގެން ދިޔައެވެ. ޖުލޭހާ ދެރަވެގެން އިސްޖަހާލިއެވެ. ހަލީމްވެސް ފެންކަޅިވެފައިވާ ދެލޯ މަރާލިއެވެ. ޒުލޭހާ ގޮސް ނިދާފައި އޮތް ކުޑަދަރިފުޅު ނެގިއެވެ.\n” އެމަންޖެ ގެންދާނެ ކަމެއް ނެތް. ” ޖަލާލް ބުންޏެވެ. ހަލީމް ސިހިފައި ޖަލާލް އަށް ބަލާލިއެވެ. ޒުލޭޙާ ވެސް ހައިރާންވިއެވެ.\n” ކީކޭ؟ ” ހަލީމް އަހާލިއެވެ.\n” ރަޝީދާ ދިޔަޔަސް ހެޔޮ. އެކަމަކު ކުޑަމީހާ ނުގެން ދެވޭނެ. ” ޖަލާލް ބުންޏެވެ.\n” މޮޔަވީތަ؟ މިއީ އަދި7ދުވަސް ނުވާ ކިރުބޯ ޅަދަރިއެއް. މައިމީހާ އާއި ވަކިން މިދަރިފުޅު ދުނިޔޭގައި އޮންނާނެތަ؟ ” ޒުލޭޙާ ހިތްހަމަ ނުޖެހިފައި ބުންޏެވެ.\n” ކީއްވެ ނޯންނަންވީ؟ މަންމަ މަރުވެފައި ތިބިކުދިން ދުނިޔެއަކު ނުތިބޭތަ؟ “ޖަލާލް ޒުލޭޙާ އަށް ބުންޏެވެ.\n” ޖަލާލް. ބަލަ އެއީ ކިރުބޯޅަދަރިއެކޭ…. އެދަރިފުޅަށް މިހާރު ބޭނުންވާނީ ރަޝީދާގެ ގާތުން ދޭ ކިރު. ތިހެން ކަންތައްކުރީމައި ދަރިފުޅަ އެލިބެނީ ކިހާ ބޮޑު ގެއްލުމެއް. ” ހަލީމް ޖަލާލް އަށް ވިސްނާދޭން އުޅުނެވެ.\n” ކޮން ގެއްލުމެއް ލިބޭނީ. ރަޝީދާގެ ގާތުން އެދަރިފުޅަށް ކިރުނުދިނަސް މަރެއްނުވާނެ. ބަނޑުހައި ވަންޏާ ކާންދޭނެ އެއްޗެހި މިހާރު ބާޒާރުން ލިބެން ހުއްނާނެ. ގާތުން ކިރުނުދިނަސް ކިރުވެސް އެދަރިފުޅަށް ދެވޭނެ. މިތާގައި ރަޝީދާ ނެތަސް އެއްވެސް ކަމެއް އުންޏެއް ނުވާނެ. ” ޖަލާލް އެއްވެސް ޖެހިލުމެއް ނެތި ބުންޏެވެ. ޒުލޭޙާ އާއި ހަލީމް ޙައިރާން ވިއެވެ. ޖަލާލް އަށް އައިސްފައިއެވާ ބަދަލަށް ވިސްނާލަން ހަލީމް އަށް މަޖުބޫރުވިއެވެ.\n” ހަލީމް . ކަލޭގެ ދަރިފުޅު އެހެރީ ހަމަބުއްދި ފިލައިގެން ގޮސްފައި. ކިޔޭ ނުކިޔޭ އެއްޗެއް އޭނަޔަކަށް ނޭނގޭ. ލަސް ނުވަނީ ކަމެއް ކުރަން އުޅޭ. އެހެން ނޫނީ ފަހުން ހިތާމަ ކުރަން ޖެހިދާނެ. ” ޒުލޭޙާ ކުޑަދަރިފުޅު ނަގައިގެން ހިނގައިގަތެވެ.\n” އެމަންޖެ މިގޭން ރަޝީދާ ގެން ދިއުމަށްފަހު އަހަރެންގެ އެއްވެސް އެހީއެއް އެމަންޖެއަކަށް ނޯންނާނެ.” ޖަލާލް ފުރަގަސް ދެމުން ބުންޏެވެ. ޒުލޭޙާ ހިނގުން ހުއްޓާލިއެވެ. އިރުކޮޅަކު އެހެން ހުރުމަށްފަހު އެއްވެސް ޖަވާބެއްނުދީ ދަރިފުޅު ގޮވައިގެން ހިނގައިގަތެވެ. ހަލީމް ގެ ދެލޮލުން ހިފެހެއްޓުމެއްނެތި ކަރުނަ އަންނަން ފެށިއެވެ. ހަލީމް ވެސް މަޑުމަޑުން ނިކުމެގެން ދިޔައެވެ. ޖަލާލް މަޑުމަޑުން ފަސް އެނބުރި ބަލާލިއެވެ.\nޖަލާލް އަށް ވެސް ވަނީ ރޮވިފައެވެ.\nއެނދުގައި އޮވެގެން ކުޑަދަރިފުޅު ރޮމުން ދިޔައެވެ. އެއްވެސް މީހެއްގެ ހިލަމެއް ނުވެއެވެ. އެގޮތައް ރޮއިރޮއި އޮވެ ވަރުބަލިވެގެން ނިދުނެވެ. ނިދީގައިވެސް ގިސްލެވެމުން ދިޔައެވެ. …. އެގޮތައް އިރުކޮޅަކު ނިދިފައި އޮތުމަށްފަހު އަނެއްކާވެސް ހޭލެވިގެން ރޯންފެށިއެވެ. އެކުޑަދަރިފުޅުގެ އަޑު އަހާލާނެ އެއްވެސް މީހަކު އެތާކުނެވެ. މިސްކިތުވަލުދޮށުން ފެންހިފައިގެން ޒުޅޭޚާ އާއި ނަޖުމާ އައިސް ވަނެވެ. ޒުލޭޚާ އަށް ކުޑަދަރިފުލުގެ ރުއިމުގެ އަޑު އިވުމުން އަވަސްއަވަހަށް ބަނޑިޔާ ޖެހުނު ތަނެއްގައި ބަހައްޓާފައި ރަޝީދާގެ\nކޮޓަރިޔާއި ދިމާއަށް ދިޔައެވެ. ކޮޓަރިތެރެއަށް ވަދެފައި އަވަސް އަވަހަށް އެނދުގައި އޮތް ކުޑަދަރިފުޅު ނެގިއެވެ.\n” ރަޝީދާ. ރަޝީދާ. ” ޒުޅޭޚާ ކުޑަދަރިފުޅު ނަގައިފައި ކޮޓަރިތެރެއަށް ބަލާލަމުން ގޮވާލިއެވެ.\n” މަންމާ ރަޝިއްތަ ގެޔަކު ނެތް. ” އެތެރެއަށް ވަންނަމުން ނަޖުމާ ބުންޏެވެ.\n” ބަދިގެފަރާތުގައިވެސް ނެތްތަ؟ ” ޒުލޭޚާ އަހާލިއެވެ.\n” އާން. ނެތް. ބޭރު ގިފިއްޔަކުވެސް ނެތް. އެތެރެ ވަޅުކޮޓަރިއަކުވެސް ނެތް. ” ނަޖުމާ ބުންޏެވެ.\n” އެހެންތަ؟ ކުޑަމީހާ ނިންދަވާފައި އެދިޔައީ ކޮންތާކަށް؟ މިމަންޖެ ބަނޑުހައިވެގެން ކިރަށް މިރޮނީ. ” ޒުލޭޚާ ކުޑަމީހާ އަށް އޯގާތެރިކަމާއި އެކީގައި ބަލާލިއެވެ. އެކުޑަ ދަރިފުޅުގެ މައުސޫމް މޫނު ފެނުމުން ޒުލޭޚާގެ ހިތުގައި މައިވަންތަކަމުގެ ލޯބި އުތުރިއަރައިގެން ދިޔައެވެ. އޯގާތެރިކަމާއި ކުލުނާއި ލޯބި އުފެދުނެވެ. ކުޑަދަރިފުޅުގެ\nކޮލަށް ދޮނެއްދިނެވެ. ޒުލޭޚާ އުރާލުމުން ކުޑަދަރިފުޅު ރުއިން ހުއްޓާލިއެވެ. އެކަމަކު ގިސްލެވެމުން ދިޔައެވެ.\n” ނަޖުމާ. ދޭ ކޮއްކޮ ފެންވަރުވާލަން ފެންކޮޅެއް ހޫނުކޮށްލަން. ” ޒުލޭޚާ ބުންޏެވެ.\n” މަންމާ ގެނޭ އަހަރެން ފެންވަރުވާލާނަން. މަންމަ އަދިވެސް މުޅިން ރަނގަޅެއް ނުވެއެއްނު. މިއަދު ފެންވެސް ތިގެނައީ މަންމަ. އެހެން ވީމައި ގެނޭ ކޮއްކޮ ފެންވަރުވަން އަހަރެންގެ އަތައް.” ނަޖުމާ ހިތްހެޔޮ ރާގެއްގައި ބުންޏެވެ.\n” ނޫނޭ. މިއަދު ތުއްތުކަނބޮޅުފެންވަރާނީ މާމަ އާއި އެކީގައި ދޯ ދޫނީ. ” ހީލަމުން އޯގާތެރި ރާގެއްގައި ޒުލޭޚާ ބުންޏެވެ.\nނަޖުމާ ފެން ކޮޅެއް ހުނުކޮށްގެން ގެނުމުން ޒުލޭޙާ ކުޑަދަރިފުޅު ފެންވަރުވާލިއެވެ. އަދި ރީތިކޮށް މޫނުގައި ފުއްޖައްސާލިއެވެ. ޒުލޭޚާގެ ކައިރީގައި ނަޖުމާ އުފާވެރި ގޮތަކަށް ހެވިފައި އިނެވެ.\n” އައްސަލާމް އަލައިކުމް. ” އެތެރެއަށް ވަންނަމުން ހަލީމް ސަލާމް ގޮވާލިއެވެ.\n” ވައަލައިކުމުއްސަލާމް. ”ނަޖުމާ ސަލާމް ބަލައިގަތެވެ. ” މަންމާ ރަޝިއްތަބޭގެ ބައްޕަ. ” ނަޖުމާ ޒުލޭޚާ އަށް ބުންޏެވެ. ޒުލޭޚާ ދޮރާއި ދިމާއަށް ބަލާލިއެވެ.\n” ހަލީމް. އާދޭ އެތެރެއަށް. ” ހަލީމް އެތެރެއަށް ވަދެގެން ދިޔައެވެ. ޒުލޭޚާގެ އަތުގައި އޮތް ކުޑަމީހާ އަށް ބަލާލިއެވެ. އަދި އަތުގައި އޮތް ބޮނޑިބަތް ދެތިންކޮތަޅު ނަޖުމާގެ އަތައް ދިނެވެ.\n” ދޮންކިޔާލީތަ؟ ” ކުޑަމީހާ އަށް ބުންޏެވެ. ހަލީމްގެ ދެލޯ ފެންކަޅިވިއެވެ.\n” ކަމަކުތަ؟” ޒުލޭޚާ އަހާލިއެވެ.\n” އާން. މިއަދު މިއީ ކުޑަމީހާ އަށް ހަތް ދުވަސް ވީދުވަސް.” ހަލީމް ބުންޏެވެ.\n” އާން. ދޮގެއްވެސް ނޫން. ” ޒުލޭޚާ އަށް ބުނެވުނެވެ.\n” ޖަލާލް ހަނދާން ހުރިހެން ހިޔެއްނުވޭ. އަކަމަކު އަހަރެން ހަނދާނެއް ނުނެތޭ. އަހަރެން މިއައީ އަހަރެންގެ ކުޑަކުޑަ ކާފަ ދަރިފުޅަށް ނަންކިޔާފައި. ” ހަލީމް ކުޑަދަރިފުޅުގެ ބޮލުގައި އޯގާތެރިކަމާއި އެކީގައި ފިރުމާލަމުން ބުންޏެވެ.\n” ކޮއްކޮއަށް ކީ ކޮންނަމެއް؟” ނަޖުމާ އަވަސް އަވަހަށް އަހާލިއެވެ.\n” ލޫޝާ. ” ހަލީމް އުފާވެރި ރާގެއްގައި ބުންޏެވެ.\nVarah reethi..maa sha allah..when is next part???waiting for the next part\nThnkiuu Yaana.. Next part innaane submit kohffa mihaaru..\nWriter plx dont publish others works saying that its yours… i have already read this story… eventhough i dont remember the site from where i read… i haveacopy of this story\nV reethi mi part vx…….. Waiting fr nxt…… Ly sis…. ‘n loosha eii v Reethi name eh….\nSay yes if you love me? says:\nShaain kiyan veenu boy kuhjjei ulhen yaamun…


PSG athun badhaluhifumuge rooheh neiy: Zidane | Mihaaru\n26 ނޮވެމްބަރ 2019 - 09:573comments\nމި ދެ ޓީމު ގްރޫޕް ސްޓޭޖުގައި ކުޅުނު ފުރަތަމަ މެޗުން ރެއާލް އަތުން ޕީއެސްޖީ ދަނޑުގައި އެ ޓީމު މޮޅުވީ 3-0 އިންނެވެ. ޕީއެސްޖީން މިހާރު ވެސް މި ގްރޫޕުން އަނެއް ބުރުގެ ޖާގައެއް ކަށަވަރުކޮށްފައިވާއިރު، މިރޭގެ މެޗުން މޮޅުވެގެން ރެއާލަށް ވެސް ދެ ވަނަ ބުރުގެ ފުރުސަތު ހޯދޭނެ އެވެ.\nމެޗުގެ ކުރިން އޮތް ނޫސްވެރިންގެ ބައްދަލުވުމުގައި ޒިދާން ބުނީ ރެއާލްގެ ވިސްނުން ހުރީ ރަނގަޅު ކުޅުމެއް ދައްކައި މޮޅުވުމަށް ކަމަށެވެ.\n"އަހަރެމެންނެއް ނޫޅެން މި ގްރޫޕުގައި ކުރިން ކުޅުނު މެޗެއްގެ ބަދަލުހިފާކަށް. އެ ރޫހެއް ނުވެސް ނެތް. އެކަމަކު އަހަރެމެން ބޭނުން ވަރަށް މޮޅަށް ކުޅެގެން ރަނގަޅު ނަތީޖާއެއް ނެރެ އަހަރެމެން މި އޮތް ފޯމު ދަމަހައްޓަން. މިއީ އަހަރެމެން މި ވަގުތު ހޯދާފައި އޮތް ކުރިއެރުން ވަޒަންކޮށްލަން ބަލާއިރު ވެސް ރަނގަޅު ނަތީޖާއެއް ނެރެން މުހިއްމު މެޗެއް،" ޒިދާން ބުންޏެވެ.\nމިރޭގެ މެޗަށް ނުކުންނައިރު އެންމެ ބޮޑު ސަމާލުކަމެއް ލިބޭނީ ޕީއެސްޖީގެ ފޯވާޑް ކީލިއަން އެމްބާޕޭ އަށެވެ. އޭނާ އަށް ރެއާލުގެ ކޯޗު ޒިދާނާއި ރެއާލުގެ ރައީސް ފްލޮރެންޓީނޯ ޕެރޭޒް ވަރަށް ބޮޑަށް ޝައުގުވެރިވެ އެވެ. އެންމެ ފަހުން އޮތް ހަތަރު ޓްރާންސްފާ މާކެޓްގައި ވެސް ރެއާލުން ވަނީ އެމްބާޕޭ ހޯދަން ގިނަ މަސައްކަތްތަކެއް ކޮށްފަ އެވެ.\nMbappe ah nufoozuforuvaa kamuge thuhumathu Zidane ah\nރެއާލުގެ ކޯޗު ޒިދާން މީގެ ކުރިން ނޫސްވެރިންގެ ބައްދަލުވުމުގައި އެމްބާޕޭއާ ބެހޭގޮތުން ގިނަ ވާހަކަތަކެއް ދައްކާފައިވާއިރު، އެކަމާ ހިތްހަމަނުޖެހި ޕީއެސްޖީގެ ޑިރެކްޓަރު ލިއޮނާޑޯ ވަނީ ޒިދާނަށް ހޫނު ރައްދެއް ވެސް ދީފަ އެވެ. އަދި އެމްބާޕޭ އަށް ޒިދާން ނުފޫޒުފޯރުވާ ކަމުގެ ތުހުމަތު ވެސް ކުރި އެވެ. ޕީއެސްޖީއާ ދެކޮޅަށް މިރޭ ކުޅޭ މެޗުގެ ކުރިން ޒިދާން ވަނީ އެމްބާޕޭއާ ބެހޭގޮތުން ކުރި ސުވާލުތަކަށް ޖަވާބު ދީފަ އެވެ.\n"އަހަރެން އެމްބާޕޭ ދަންނަތާ ވަރަށް ގިނަ ދުވަސްތަކެއްވެއްޖެ. އޭނާ އަކީ އަހަރެން ވަރަށް ގަޔާވާ ކުޅުންތެރިއެއް. މި ހުރިހާ ކަމެއް ފެށިގެންދިޔައީ އޭނަ ވަރަށް ކުރިން އައި ޓްރަޔަލެއްގައި މި ޓީމަށް. އެކަމަކު މި ވަގުތަށް ބަލާއިރު ހަނދާންނައްތާލައިގެން ނުވާނެ އެއީ އަހަރެމެންގެ ވާދަވެރި ޓީމުގެ ކުޅުންތެރިއެއް ކަން،" ޒިދާން ބުންޏެެވެ.\nރެއާލާއި ޕީއެސްޖީ ކުޅޭ މެޗު ފަށާނީ މިރޭ ރާއްޖެ ގަޑިން ދަންވަރު 1 ޖަހާއިރު އެވެ.\nއިތުރު ލިޔުންތައް ރިއަލް މެޑްރިޑް ޗެމްޕިއަންސް ލީގު ޕީއެސްޖީ


Gudhurathee thaaseeru ge raha isthashi gandah\nގުދުރަތީ ތާސީރުގެ ރަހަ އިސްތަށިގަނޑަށް\nބޮލުން އިސްތަށި ފޭބުމުގެ މައްސަލައަކީ އެންމެ ގިނަ މީހުންނަށް ދިމާވާ މައްސަލަ އެވެ. ނަމަވެެސް އަހެރެމެން ކޮންމެ މީހެއްގެ ބޮލުން ދުވާލަކު 100 އާ ގާތްކުރާ އަދަދަކަށް އިސްތަށިފައިބާ ކަމަށްވެ އެވެ. މިއީ އެވްރެޖްކޮށް ކޮންމެ މީހެއްގެ ވެސް ބޮލުން ދުވާލަކު ފައިބާ ވަރެވެ.\nނަމަވެސް އާދަޔާ ޚިލާފަށް ގިނައިން އިސްތަށިފައިބާ މީހުން އުޅެ އެވެ. މިއީ ހޯމޯންއަށް އަންނަ ބަދަލުގެ ސަބަބުން ނުވަތަ ދިރިއުޅުމުގެ އާދަކާދައިގެ ސަބަބުން ވެސް ދިމާވެދާނެ މައްސަލަ އެކެވެ.\nއިސްތަށިގަނޑަށް ދިމާވާ ތަފާތު މައްސަލަތައް ހައްލު ކުރުމަށް ތަފާތު ވައްތަރުގެ ކެމިކަލް ޓްރީޓްމަންޓްތައް ނެގުމަކީ އާންމު ކަމެކެވެ. ނަމަވެސް ގުދުރަތީ އެއްޗެއް ބޭނުންކޮށްގެން ވެސް އިސްތަށިގަނޑަށް ރަނގަޅު ފަރުވާއެއް ދެވިދާނެ އެވެ. މިއީ ޖީބަށް ވެސް އެންމެ ލުއިވާނެ ގޮތްކަން ޔަގީނެވެ.\nފިޔާގައި ހިމެނޭ ގުދުރަތީ މާއްދާތަކުގެ ސަބަބުން އިސްތަށިގަނޑު ވަރުގަދަކޮށް ދިގު ކުރުމުގެ އިތުރުން އިސްތަށިފޭބުމުގެ މައްސަލައަށް ހައްލު ހޯދުމަށް އެންމެ އިހުން ފެށިގެން ގިނަ ބަޔަކު ބޭނުން ކުރަމުން އަންނަ އެކައްޗެކެވެ. ބޮލުގަ އުނގުޅަން ބޭނުންވާ ވަރަށް ފިޔާނެގުމަށްފަހު ބްލެންޑާއަކުން ރަނގަޅަށް ހިމުން ކޮށްލާށާވެ. ފިޔާގެ ދިޔަތައް ރަނގަޅަށް ނުކުންނަވަރަށް ބްލެންޑް ކޮށްލުމަށްފަހު، އިސްތަށިތަކުގެ ބުޑުގައި އުނގުޅާލާށެވެ. އަދި 15-10 މިނެޓް ބެހެއްޓުމަށްފަހު އިސްތަށިގަނޑު ދޮވެލާށެވެ. ފިޔާގެ ވަސް އިސްތަށިގަނޑުގައި ހުރެދާނެތީ ހާސްވާނެ ކަމެއް ނެތެވެ. ރަނގަޅަށް އެއްފަހަރު ބޯ ދޮވެލުމުން ފިޔާގެ ވަސް ކެނޑިގެންދާނެ އެވެ.\nއަލުވީގެ ތޮށީގައި އިސްތަށިގަނޑަށް ފައިދާ ހުރި އެތަށް ނިއުޓްރިއަންޓްސް އެއް ހިމެނެ އެވެ. އަދި މިއީ އިސްތަށިގަނޑު ދިގުކޮށް ވަރުގަދަކޮށް އަދި އިސްތަށި ފޭބުމުގެ މައްސަލަ އަށް ވެސް ހައްލު ހޯދަދޭނެ އެއްޗެކެވެ. އަލުވީގެ ބޭރު ދޮވެލުމަށްފަހު ތޮށްޓާއެކު ރަނގަޅަށް އަލުވީގެ ދިޔަ ނުކުންނަ ވަރަށް ބްލެންޑް ކޮށްލާށެވެ. އަދި އެ ދިޔަތައް އިސްތަށިތަކުގެ ބޮޑުގައި ރަނގަޅަށް އުނގުޅާލާށެވެ. އަދި 30 މިނެޓް ފަހުން ބޯ ދޮވެލާށެވެ.\nކާށިތެލުގެ އިތުރުން ކާށި ކިރަކީ ވެސް އިސްތަށިގަނޑު ދިގުކޮށް ވަރުގަދަ ކުރުމަށް އެހީތެރިވެދޭ އެއްޗެކެވެ. މިގޮތުން ކާށިކިރުގެ ތެރެއަށް ލުނބޯ ފަޅި އަކާއި ލެވެންޑާ، ޒައިތޫނި ނުވަތަ ކާށިތެޔޮ ހަތަރު ތިކި ޖަހާށެވެ. އަދި ރަނގަޅަށް މިކްސް ކޮށްލުމަށްފަހު، އިސްތަށިތަކުގެ ބުޑުގައި އުނގުޅާލާށެވެ. އަދި 5-4 ގަޑިއިރު ވަންދެން ބެހެއްޓުމަށްފަހު ދޮވެލާށެވެ.\nއެޕަލް ސިޑާ ވިނިގާ\nމިއީ ބޮލުން އިސްތަށިފައިބާ ހަންފޮޅުމުގެ މައްސަލަ ދިމާވާނަމަ އެކަމަށް މިއީ ރަނގަޅު ހައްލެކެވެ. އެއްޖޯޑު ފެނުގެ ތެރެއަށް ކުޑަ އެޕަލް ސިޑާ ވިނިގާ ފޮދެއް އެޅުމަށްފަހު ރަނގަޅަށް މިކްސް ކޮށްލާށެވެ. އަދި އިސްތަށިގަނޑު ރަނގަޅަށް ދޮވެލުމަށްފަހު ފެނާއި އެއްކުރި ވިނިގާ ފޮދު އިސްތަށިތަކުގެ ބުޑުތައް ތެމޭގޮތަށް ރަނގަޅަށް އުނގުޅާލާށެވެ. އަދި ދިހަ ވަރަަކަށް މިނެޓް ފަހުން ރީތިފެންފޮދަކުން ބޯ ދޮވެލާށެވެ.\nއެޕަލްސިޑާ ވިނިގާއަކީ ބޮލުގެ އެތެރެ ސާފުކޮށްދިނުމުގެ އިތުރުން އިސްތަށިގަނޑުގެ ޕީއެޗް ވެސް ބެލެންސް ކޮށްދޭ އެއްޗެކެވެ.\nމިއީ ރީތި އިސްތަށިގަނޑެއް ހޯދުމަށް ކުރާ މަސައްކަތުގައި އެންމެ ގިނަ މީހުންނަަށް އެނގޭ އެކައްޗެކެވެ. ބިހުގައި ގިނަ އަދަދަކަށް ޕްރޮޓީން ހިމެނެ އެވެ. މީގެ އިތުރުން ވެސް އިސްތަށިގަނޑަށް ފައިދާ ހުރި އެތަށް މިނަރަލްސް އެއް ބިހުގައި ހިމެނެ އެވެ.\nބިސް މާސްކް ތައްޔާރު ކުރުމަށް، އެއްބިސް ތަށްޓަކަށް ތަޅާލުމަށްފަހު އެއްސަމްސާ ޒައިތޫނި ތެލާއި މާމުއި އެއްކުރާށެވެ. އަދި ރަނގަޅަށް ޕޭސްޓެއް ގޮތަށް މިކްސް ކޮށްލުމަށްފަހު އިސްތަށިތަކުގެ ބުޑަށް އަސަރު ކުރާވަރަށް އިސްތަށިގަނޑުގައި އުނގުޅާލާށވެ. އަދި 20 މިނެޓް ފަހުން ބޯ ދޮވެލާށެވެ.


12 dhaairaage inthihaab bavvan 14 million rufiyaa hoadhan hushahalhaifi | Mihaaru\n12 ދާއިރާގެ ބައި އިލެކްޝަނަށް 14 މިލިއަން ރުފިޔާ ހޯދަން ހުށަހަޅައިފި\n29 އެޕްރީލް 2018 - 15:11\nވެރިކަން ކުރާ ޕާޓީ، ޕީޕީއެމުން އެދިގެން މަޖިލީހުގެ އިދިކޮޅު 12 މެމްބަރެއްގެ ގޮނޑި ގެއްލިއްޖެ ކަމަށް ކަނޑައަޅައި، އެ ދާއިރާތަކުގެ ބައި އިލެކްޝަން ބާއްވަން މިދިޔަ އަހަރުގެ ސަޕްލިމެންޓަރީ ބަޖެޓުން 26 މިލިއަން ރުފިޔާ ވެސް ހަމަޖެއްސި އެވެ. އެކަމަކު މެމްބަރުންގެ ގޮނޑި ގެއްލިއްޖެތޯ ކުރާ ބަހުސަށް ގޮތެއް ނުނިމި ދިގުލައިގެން ގޮސް، މައްސަލަ އަދިވެސް އޮތީ ސުޕްރީމް ކޯޓުގަ އެވެ. ބައި އިލެކްޝަން ބާއްވަން އީސީން ނިންމިއިރު، އެ މައްސަލައިގައި ސުޕްރީމް ކޯޓުން އަދި ގޮތެއް ނުނިންމަ އެވެ.\nއިލެކްޝަންސް ކޮމިޝަންގެ މެމްބަރު އަހްމަދު އަކްރަމް "މިހާރު" އަށް ވިދާޅުވީ ބައި އިލެކްޝަން ބޭއްވުމުގެ އިދާރީ ތައްޔާރީތައް އެ ކޮމިޝަނުން ފަށާފައިވާ ކަމަށެވެ. ފައިސާ ހަމަޖެހުމާ އެކު، ބައި އިލެކްޝަންސްތައް ކުރިއަށް ގެންދާނެ ކަމަށް އޭނާ ވިދާޅުވި އެވެ.\nEC in ves inthizaaru kuranee Supreme Court ge nimmumah\nއިލެކްޝަންސް ކޮމިޝަންގެ ރައީސްގެ މަގާމާ އަހުމަދު ޝަރީފް (މ) ހަވާލުވެވަޑައިގަތުމަށް ފަހު، އެ ކޮމިޝަންގެ އަނެއް ހަތަރު މެމްބަރުންނާ އެކު މީޑިއާއާ ވާހަކަ ދައްކަވަނީ.---ފޮޓޯ: ހުސެއިން ވަހީދު/މިހާރު\nގޮނޑި ގެއްލުވައިލީ ގާނޫނުއަސާސީއާ ކަނޑައެޅިގެން ޚިލާފަށް ކަމަށް މި މެމްބަރުން ގެންދަވަނީ ވިދާޅުވަމުންނެވެ. އަދި އެ މައްސަލާގައި ސުޕްރީމް ކޯޓުން ގޮތެއް ނުނިންމައި ލަސްކުރަމުންދާ ކަމަށް ވިދާޅުވެ މި މެމްބަރުން ވަނީ ކަންބޮޑުވުންފާޅުކުރައްވައިފަ އެވެ.\nސުޕްރީމް ކޯޓުގައި މައްސަލަ އޮއްވައި، ރައްޔިތުންގެ މަޖިލީހުން އެންޓި ޑިފެކްޝަން ބިލް މި ފަހުން ފާސްކުރީ، 12 މެމްބަރުންގެ ގޮނޑި ގެއްލޭ ގޮތަށެވެ. އެއީ ގާނޫނުއަސާސީއާ ޚިލާފަށް ފާސްކުރި ގާނޫނެއް ކަމަށް ބުނެ، އެ ގާނޫނު ބާތިލްކުރަން އިދިކޮޅުން ސުޕްރީމް ކޯޓަށް ހުށަހެޅި އެވެ. އެކަމަކު ކޯޓުން ހުކުމް ކުރީ އެ ގާނޫނު ބާތިލް ކުރެވެން ނެތް ކަމަށެވެ.\nރައްޔިތުންގެ މަޖިލިސް ސުޕްރީމް ކޯޓް އިލެކްޝަންސް ކޮމިޝަން މަޖިލީހުގެ މެމްބަރުން އިދިކޮޅު ފަރާތްތައް ފިނޭންސް މިނިސްޓްރީ\n40 ކޮމެންޓް, 74 ރިއެކްޝަންސް\nގޮނޑި ނަގާނީ ގޮނޑީގަ ތިބި މީހުން\nހުކުމް އޮތްގޮތް އީސީ އަށް އެނގިފައިވާ ކަން ޔަޤީން.\nފަހަރެއްގައި ރިއަސީ އިންތިޚާބުގެ ކުރިން ރައްޔިތުންގެ ޚިޔާލު ހުރިގޮތެއް ދެނެގަތުމަށް އިންތިޚާބު ބޭއްވުމަކީ އެކަށީގެންވާ ކަމެއް. ނަމަވެސް ޔާނާ ދެކޮޅަށް ވޯޓު އަޅައިފިނަމަ އިންތިޚާބު ކެންސަލް ކުރަން ހުށަހަޅާނެ އަދި ރިއާސީ އިންތިޚާބު ބާއްވާނެކަމަށް ނުބެލެވޭ.\nތި އިންތިޚާބުތަކެއް ބާއްވާނެ ކަމަކަށް ޤަބޫލެއްނުކުރެވޭ. ލަފާކުރެވެނީ ކޯޓްގައި ދިގުދަންމާނީ ކަމަށް 2019 އަންނަންދެން. އެއީ އިންތިޚާބުން ބަލިވާނެކަން އެވެރިންނަށްވެސް އެނގޭނެ.\nމިކަންވެސް ކުރާނެ، ލާރިވެސް ހޯދައިނެ، އަދި ދަރުބާރުފެކްސަނުން ބައެއްގޮނޑިތަށްވެސް ކާމިޔާބުކުރާނެ، މިގައުމަށް މިހާރު ވަމުންމިދަހުރިހައިކަމެއްގައި ޒިންމާނަގަން ޖެހެނީ ރައްޔިތުން، އެއީ ނުބައި އިނގިމެ އަދި ގޯސްކޮށް ކަންކުރީކަން ދެނެތިބެ އަދިވެސް ހަމަ މިނުބައި ސަރުކާރަށް ވަޒީފައިގެ ބިރުގައި ސަނާކިޔައި މާބޮޑިއަޅުވަމުން ދާމަންޒަރު ފާޅުކަން ބޮޑުގޮތެއްގައި ފެންނަމުން ދާތީއެވެ،\nމިނިސްޓަރަށް ބުނެލަން އޮތީ ތިިޔަ ވޯޓެކޭ ކިޔާފަ މީގެ ކުރިންވެސް ލާރިނަގައިފިޔޭ. މިފަހަރު އެއްގޮތަކަށްވެސް ދޫނުކުރައްޗޭ ލާރި. އެއުޅެނީ ކާލަން އެލާރިކޮޅުވެސް ފުރަތަމަ ބުނަންވީނު އެލާރިޔަށް ވީގޮތެއް. ހަމަ ބޭނުންވާއިރަށް ރައްޔިތުންގެ ލާރި އަޗާތަޅަން..\nތިޔައީ ހުސްދަޅަ..އިންތިހާބެއް ނުބާއްވާނެ! ތިޔާސީ އިންތިހާބަށް5މަސް ކައިވެފައި ހުއަޓާ މިވެރިންނަށް ކެރޭނެތެ އެހެން ތިންތިހާބެއް ބާއްވަން! މިހާރުވެސް އެކިޔަނީ އިންތިހާބަކާ ނުލާ ހޮވިއްޖޭ!\nކޮނމެފަހަރަކުވެސް ޕީޕީއެމް އަށް މަޖްލިސްގެމެޖޯރިޓީލިބެނީ އެކަމަކު އެމްޑީޕީން މެމްބަރުންތައް ގަނލަނީ..ބުނަންމިއުޅެނީ މި މެމްބަރުންނަކީ ވަރަށްއަގީދާބަލިކަށިބައެކޭ މީ އަބަދުވެސް ނީލަމަށްލެވިފަތިބޭބައެއް އެއްމެ ބޮޑުއަގެއްހިށަ އަޅާފަރާތަކައް ވިކޭނެ މުޖައްރިބު.\nމީހައްތާވެސް އަމިއްލައެދުމުން ފޯވެފަތިބިބައެއް\nތީތިކުދިން ކުޅޭޑުރާމާ ނިކަން ބަލާތު ވާގޮތް !


Iskan dheyn Jehenee party Thakun Vaadhakuraa Candidatun'nah Voate Dhinun - Fayaaz\nކިނޮޅަހު ކައުންސިލް މެމްބަރު އަބްދުލް މަޖީދު ...\nއަމިއްލަ ގޮތުން ވާދަކުރާ ކެންޑިޑޭޓުންނަށް ވޯޓު ދިނުމަށްވުރެ އިސްކަންދޭން ޖެހޭނީ ޕާޓީތަކުން ވާދަކުރާ ކެނޑިޑޭޓުންނަށް ވޯޓްދިނުންކަމަށް އިލެކްޝަން ކޮމިޝަންގެ ކުރީގެ ނައިބް އަހުމަދު ފަޔާޒް ވިދާޅުވެއްޖެއެވެ.\nފަޔާޒް މިހެން ވިދާޅުވީ ރާއްޖެ ޓީވީގެ ފަލަސުރުހީ ޕްރޮގްރާމްގައި ވާހަކަފުޅު ދައްކަވަމުންނެވެ.\nރާއްޖެ ޓީވީގެ ފަލަސުރުހީ ޕްރޮގްރާމްގައި އިތުރަށް ވާހަކަފުޅުދައްކަވަމުން ފަޔާޒްވިދާޅުވީ އަމިއްލަ ކެންޑިޑޭޓުންނަށް މަޖިލީހުގެ ތެރެއިން މަސައްކަތް ކުރަން އުދަގޫތަކާއި ދިމާވާނެކަމަށާ ތައުލީމީ އަދި ސިޔާސީ ގޮތުން ގާބިލް ފަރާތްތަކަށް އެންމެ މުހިއްމު ސިޔާސީ ޕްލެޓްފޯމަކީ ސިޔާސީ ޕާޓީގެ ތެރެއިން މަޖިލީހަށް ކުރިމަތި ލައްވާފައިވާފައިވާ ކެނޑިޑޭޓޫންނަށް ވޯޓްދީގެން މަޖިލިހަށް ހޮވުން ކަމަށް ފަޔާޒް ވިދާޅުވިއެވެ.\nކުރިޔަށް އޮތް ރައްޔިތުންގެ މަޖިލީހަށް އެމްޑީޕީން ހުށައަޅަން ހަމަޖެހިފައިވާ ”އެޖެންޑާ 19” އަކީ ރައްޔިތުންނަށް ފައިދާތަކެއް ކުރާނެ ސިޔާސަތު އެކުލެވިގެންވާ އެޖެންޑާ އެއް ކަމަށާއި، އެއީ ރައްޔިތުން ބަލައިގަންނަން ޖެހޭ އެޖެންޑާ އެއް ކަމަށްވެސް އަހުމަދު ފަޔާޒް ވިދާޅުވެއްޖެއެވެ.


fasaharun masroou athulun: enme ranglhu goi tha?\nފަސް އަހަރުން މަޝްރޫއު އަތުލުން: ރަނގަޅުގޮތްތަ؟\nހުޅުމާލޭގައި ފްލެޓް އެޅުމުގެ މަސައްކަތް ކުރިއަށް ގެންދަނީ: ކޮންމެ ފަސް އަހަރަކުން ޕްރޮޖެކްޓް އަތުމުގެ ސަގާފަތް އަދި ވެސް ރާއްޖޭގައި އެބައޮތް -- އަހުމަދު ޝުރާއު | އަވަސް\nވިޔަފާރި އަށް ފަސޭހަ ގައުމަކަށް ހަދަން މަސައްކަތް ނުކުރާ ސަރުކާރެއް ނެތެވެ. ކޮންމެ ސަރުކާރަކުން ވެސް ވައުދު ވަނީ ރާއްޖެއަކީ ވިޔަފާރިއަށް ފަސޭހަ ގައުމަކަށް ހަދައިދޭނެ ކަމަށެވެ. ރާއްޖެއަށް އިންވެސްޓްމަންޓުތައް ގެންނަން ކުރީ ސަރުކާރުން ބޭއްވި "އިންވެސްޓްމަންޓު ފޯރަމް" އެވެ. މި ސަރުކާރުން ބޭއްވީ "ޕާޓްނާޝިޕް ފޯރަމެވެ. އެކަމަކު ކޮންމެ އަހަރަކު ވޯލްޑް ބޭންކުން ނެރޭ "ވިޔަފާރިއަށް އެންމެ ފަސޭހަ" ގައުމުގެ ލިސްޓުގައި ރާއްޖެ ދަނީ ހަމަ ދަށަށެވެ. ސަބަބަކީ ކޮބައި ހެއްޔެވެ؟ ރާއްޖޭގައި ހުރި އިންވެސްޓްމަންޓާއި ވިޔަފާރީގެ ގާނޫނުތައް މުސްކުޅީ ހެއްޔެވެ؟ ނޫނީ ސަރުކާރަށް މިކަން ކުރަން ނޭނގެނީ ހެއްޔެވެ؟\nސަރުކާރުން މިހާރު ހިންގާ ބައެއް އަމަލުތަކުން ވެސް ރާއްޖޭގެ އިންވެސްޓަރުންނަށް ނުބައި މެސެޖެއް ދަނީ ލިބެމުންނެވެ. ކުރީ ސަރުކާރުން ބޮޑެތި ވިޔަފާރީގެ ގިނަ އެއްބަސްވުން ތަކެއް އުވާލި އެވެ. މި ސަރުކާރުން ވެސް މި ވަނީ އެ މަގަށް ނުކުމެފަ އެވެ. ފުރަތަމަ އުވާލީ އޮޑެގައްލާއެއްގެ އެއްބަސްވުމެވެ. ރާއްޖެއަކީ ފަސް އަހަރުން ބަދަލުވާ ސަރުކާރާއެކު، ވިޔަފާރީގެ އެއްބަސްވުންތައް އުވާލާ ގައުމެއްގެ ގޮތުގައި ލޭބަލްވުން މިއީ އެންމެ ރަނގަޅު ގޮތް ހެއްޔެވެ؟ މި ގައުމަކީ ދުނިޔޭގައި އޮތް އެންމެ އިންވެސްޓްމަންޓާ ބީރައްޓެހި ގައުމުގެ ގޮތުގައި ދައްކަން ބޭނުންވަނީ ހެއްޔެވެ؟\n"ރިސޯޓަށް ރަށް ދޭއިރު ނޭނގެނީ ތޯ ނާޒުކު ރަށެއްކަން. ރަށް ބިޑްކޮށް ފައިސާ ނަގައި ފައިނޭންސް ހޯދުމުން ރަށް އަތުލުމަކީ ބޭރުގެ އިންވެސްޓަރުންނަށް މިދެވެނީ ވަރަށް ގޯސް މެސެޖެއް. ކުރީ ސަރުކާރުން ވެސް ކަންކުރީ ހަމަ މިގޮތަށް. މިހާރު ވެސް މި ކުރަނީ އެގޮތަށް،" ސަރުކާރުން ބައެއް ރިސޯޓުތަކުގެ އެއްބަސްވުންތައް ބާތިލް ކުރަމުން ގެންދާ މައްސަލައަށް އިޝާރަތް ކުރައްވައި ރާއްޖޭގެ ވިޔަފާރިވެރިއަކު ވިދާޅުވި އެވެ.\nރައީސް އަބްދުﷲ ޔާމީންގެ ވެރިކަމުގައި ގިނަ އަދަދެއްގެ ރަށްތަކެއްގައި ރިސޯޓުތަކެއް ދޫކުރި އެވެ. މި ރަށް ތަކަށް ގިނަ ބަޔަކު ކުރިމަތިވެސް ލިއެވެ. އޭގެތެރޭގައި ގިނައީ ބޭރުގެ އިންވެސްޓަރުންނާ ގުޅިގެން ތިބި ދިވެހި ވިޔަފާރިވެެރިންނެވެ. ބިޑް ކާމިޔާބުވި ބައެއް މީހުންނަށް ވަނީ ރިސޯޓު ހަދަން ރަށް ވެސް ހަވާލު ކޮށްފަ އެވެ.\nރަށް ލިބުނު ބައެއް ފަރާތްތަކުން ރިސޯޓު ހަދަން އެ ރަށަށް ތަކެތި ގެންދިއުމުގެ މަސައްކަތް ވެސް ކުރަމުން ގެންދެ އެވެ. ނަމަވެސް ސަރުކާރުން މިހާރު ވަނީ މިގޮތަށް ހަވާލުކޮށްފައި ހުރި ބައެއް ރަށްރަށުގެ ތެރެއިން "ނާޒުކު ތިމާވެށި" ހުރި ރަށްތަކުގެ އެއްބަސްވުން އުވާލުމުގެ މަސައްކަތް ފަށާފަ އެވެ. ސަރުކާރުން ބުނަނީ ބޭނުމަކީ މި ރަށްތައް ހިމާޔަތް ކުރުމެވެ.\nމިގޮތުން ގއ. އޮޑެގައްލާގައި ރިސޯޓު ހަދަން ކުރިއަށް ގެންދަން ރޭވި މަޝްރޫއު ހުއްޓުވައި އެ ރިސޯޓުގެ އެއްބަސްވުން ބާތިލް ކުރާނެކަން ވަނީ އިއުލާނުކޮށްފަ އެވެ. އަދި ތިމާވެއްޓަށް ގެއްލުންވާތީ ބ. އިންނަފުށީގެ އެއްބަސްވުން ބާތިލް ކުރުމުގެ މަސައްކަތް ވެސް ވަނީ ފަށާފަ އެވެ.\nއަވަސް އަށް އެނގިފައިވާ ގޮތުގައި އޮޑެގައްލާގެ އެއްބަސްވުން ބާތިލް ކުރިއިރު މި ރިސޯޓު ތަރައްގީ ކުރުމުގެ ގޮތުން ރިސޯޓު ކުއްޔަށް ހިފި ފަރާތުން ވަނީ ހަރަދު ތަކެއް ކޮށްފަ އެވެ.\nސަރުކާރުން ބުނެފައިވާ ގޮތުގައި މި ރަށްރަށުގައި އިންވެސްޓަރުން އިންވެސްޓް ކޮށްފައިވަނީ ރާއްޖޭގެ ގާނޫނުތަކާ އެއްގޮތަށެވެ. ނަމަވެސް ތިމާވެށި ހިމާޔަތް ކުރުމުގެ ގޮތުން ރަށުގެ އެއްބަސްވުން ބާތިލް ކުރަން ސަރުކާރަށް މަޖުބޫރު ވަނީ އެވެ.\nރަށް ދިނުމުގެ ކުރީގައި މިކަމެއް ނޭނގޭ ހެއްޔެވެ؟ އަދި މިކަން ކުރަން މިއީ އެންމެ ރަނގަޅު ގޮތް ހެއްޔެވެ؟ ރާއްޖޭގައި އިންވެސްޓްކޮށްފައިވާ ބައެއް ފަރާތްތަކުން ބުނެފައިވާ ގޮތުގައި މިކަމުން ބޮޑެތި މައްސަލަތަކެއް ނުކުންނާނެ އެވެ. އެއް މައްސަލައަކީ ސަރުކާރަށް ބަދަލުދޭން ޖެހުމެވެ. މިހާރުވެސް ކުރީ ސަރުކާރުގެ މަޝްރޫއުތަކަށް ދޭން ޖެހޭ ބަދަލު ދެ ބިލިއަން ޑޮލަރު (ގާތްގަނޑަކަށް 30 ބިލިއަން ރުފިޔާ) އާ ގާތް ކުރެ އެވެ.\nއަނެއް މައްސަލައަކީ ރާއްޖެއަކީ އިންވެސްޓަރުންނަށް ރައްކާތެރިކަން ނެތް ގައުމެއްގެ ގޮތުގައި ދުނިޔެއަށް ފެނިގެން ދިއުމެވެ.\nގއ. އޮޑެގައްލާ: އެރަށުގައި ރިސޯޓް ތަރައްގީ ކުރުމުގެ ހުއްދަ ނުދޭން އީޕީއޭއިން ނިންމައިފި-- ފޮޓޯ: އަހުމަދު ނަސީމް\nރާއްޖޭގައި ބޭރުގެ އިންވެސްޓަރުންނާ ޕާޓްނާޝިޕް ވެގެން ވިޔަފާރިކުރާ ވިޔަފާރިވެރިއަކު ވިދާޅުވި ގޮތުގައި މިއިން އެނގެނީ ރިސޯޓު ދޫކުރުމުގައި ވެސް ހަރުދަނާ އުސޫލެއް ނެތް ކަމެވެ. ހަމައެކަނި ވިސްނުމަކީ ފައިސާ ހޯދުން ކަމެވެ.\n"ސަރުކާރުން ކޮންމެ އަހަރަކު ހަގީގަތުގައި ރަށްތައް މި ނެރެނީ ބަޖެޓަށް ބޭނުންވާ ފައިސާ ހޯދަން. ކުރިމަތިލީމަ ފައިސާ ނަގާނެ. ހަގީގަތުގައި ރަށެއް މި ނަގަން ވެސް ބޮޑު ހޭދައެއް ވިޔަފާރިވެރިޔާ ކުރޭ. އެކުއެޒިޝަން ކޮސްޓު ދައްކާ، ސީއެސްއާރަށް ފައިސާދޭން ޖެހޭ. އެހެންވެ، ހަމަ އަންނަ ސަރުކާރަކުން ރަށް އަނބުރާ ނެގުމަކީ ހަގީގަތުގައި ބޭއިންސާފެއް،" ވިޔަފާރިވެރިޔާ ވިދާޅުވި އެވެ.\nއެހެން ވިޔަފާރިވެރިއަކު ވިދާޅުވި ގޮތުގައި ރިސޯޓު ހަދަން ރަށް ލިބުމުން ފައިނޭންސް ހޯދަނީ ބުރަ މަސައްކަތެއްގެ ކޮށްގެނެވެ. އެހެންވެ، ރަށް އަނބުރާ ނެގުމަކީ ރާއްޖޭގެ އިންވެސްޓްމަންޓް ތަކަށް ނުބައި އަސަރެއް ކުރާނެ ކަމެކެވެ.\n"ރާއްޖޭގެ ބޭންކް ތަކަކީ ރިސޯޓު ހަދަން ފައިނޭންސް ހޯދަން ފަސޭހަ ތަން ތަނެއް ނޫން. އެހެންވެ، ރަށް ހިފައިގެން ދާން ޖެހެނީ ބޭރަށް. ގޮސް ރަށް ދައްކާފަ، އެ މީހުނަށް ކިޔައިދިނީމަ އިންވެސްޓްމަންޓެއް ލިބެނީ. އެމީހުން ދޭ ފައިސާއަކީ ރާއްޖެވީމަ ދޭ އެއްޗެއް. އެކަމަކު މަސައްކަތް ފެށުމުގެ ކުރިން ރަށް އަނބުރާ އަތުލާނަމަ ފައިނޭންސް ދޭ ފަރާތަށް ވެސް ދައްކާނެ މޫނެއް ނޭނގެ. މިއީ ދެރަކަމެއް،"\nސަރުކާރު ބުނަނީ ދެރަގޮތެއް ނުވާނެ ކަމަށް\nމި ފަދަ މައްސަލަތަކުގެ ސަބަބުން ރާއްޖެއަކީ އިންވެސްޓްމަންޓަށް ފަހި ގައުމެއްގެ ގޮތުގައި ދުނިޔެ އަށް ދެއްކޭނެ ހެއްޔެވެ؟ މިއީ އިންވެސްޓަރަށް ދެވޭ ދެރައެއް ނޫން ހެއްޔެވެ؟ މިކަމުން ރާއްޖޭގައި އިންވެސްޓްކުރަން ބޭރު މީހުން ޖެހިލުން ނުވާނެ ހެއްޔެވެ؟\nމިނިސްޓަރު އަލީ ވަހީދު މައުލޫމާތު ދެއްވަނީ-\nޓޫރިޒަމް މިނިސްޓަރު އަލީ ވަހީދު ވިދާޅުވެފައިވާ ގޮތުގައި ގާނޫނީ ގޮތުން ހަދާފައިވާ ހުރިހާ އެއްބަސްވުންތަކަށް މި ސަރުކާރުން ތަބާ ވާނެ އެވެ. އަދި އެ ފަދަ މަޝްރޫއުތައް ހިންގާ އިންވެސްޓަރުންނަށް ހައްލެއް ލިބިގެންދާނެ އެވެ.\n"މަޝްރޫއުތައް ކުރިއަށް ގެންދާއިރު ވެސް އެތަންތަން ހިމާޔަތްވާ ގޮތަކަށް ނޫނީ ކުރިއަށް ނުގެންދަން ރައީސް ވަނީ އެދިވަޑައިގެންފައި. ރާއްޖޭގައި ތިބި އިންވެސްޓަރުންނަށް ވެސް އަޅުގަނޑު ދަންނަވާލަން، މިހާރު މަޑު ޖައްސާލަން މިހެން އެންގުމަށްފަހު ސަރުކާރުން ސޮލިއުޝަނެއް ހޯދަން. މީގެ މާނައަކީ އެއްވެސް މީހަކު މަގުމަތި ކޮށެއް ނުލާނަމޭ. އަޅުގަނޑު ގަބޫލެއް ނުކުރުން މިކަމުގައި ކޯޓް ބެޓަލް [ޝަރުއީ ހަނގުރާމަ] އަކަށް ދާން ޖެހޭނެ ކަމަކަށް، ރާއްޖެ ތަރައްގީ ކުރުމުގައި އެންމެންގެ ހެވާއި ލާބައަށް ނިންމާ ނިންމުންތަކުގައި،" އަލީ ވަހީދު ވިދާޅުވި އެވެ.\nސަރުކާރުގެ ވާހަކަަތައް މިގޮތަށް ހުރިއިރު އަނެއްކާ ވެސް އާ ރަށްތަކެއް ބިޑަށް ލާން މި ދަނީ ތައްޔާރު ވަމުންނެވެ. ރަށްތަކުގެ ލިސްޓު ވަނީ ޓޫރިޒަމުން ރައިސް އޮފީހަށް ފޮނުވާފަ އެވެ. ސަރުކާރުގެ 35،000 ޓޫރިޒަމް އެނދު ތަރައްގީ ކުރުމުގެ ވައުދު ފުއްދުމަށްޓަކައި މި ރަށްތައް ބިޑް ކުރާއިރު މިހާރުގެ ތަޖުރިބާއިން ހޯދީ ކޮން އިބުރަތެއް ހެއްޔެވެ؟ މި އެއްބަސްވުން ތަކަކީ ވެސް ދެން އަންނަ ފަސް އަހަރުން އުވާލާނެ އެއްބަސްވުންތަކަކަށް ވާނެ ހެއްޔެވެ؟ މި ބަދަލު ގެންނަން އިންވެސްޓްމަންޓު ހިމާޔަތް ކުރުމުގެ ގާނޫނީ އޮނިގަނޑު ވެސް އިސްލާހު ކުރަން ޖެހެ އެވެ.\nފިނޭންސް މިނިސްޓަރު އިބްރާހިމް އަމީރު ވިދާޅުވެފައިވާ ގޮތުގައި މިހާރު ހުރި އިންވެސްޓްމަންޓުތަކާ ގުޅޭ ގާނޫނުތައް މި ސަރުކާރުން އިސްލާހުކޮށް ޒަމާނީ ކުރާނެ އެވެ.\nއިންވެސްޓުމަންޓާ ގުޅުންހުރި ގާނޫނުތައް ހަރުދަނާ ކުރަން ޖެހެ އެވެ. މިކަން ކޮށްގެންނަމަވެސް ރާއްޖޭގައި އިންވެސްޓްކުރާ މީހުންނަށް ޔަގީންކަން ދޭން ޖެހެ އެވެ. މިރާއްޖެއަކީ ވިޔަފާރިވެރިން ފަށާ މަޝްރޫއުތައް ފަސް އަހަރުން އަތުލާ ގައުމެއްގެ ގޮތުގައި ދެއްކުމަކީ އެންމެ ރަނގަޅު ގޮތެއް ނޫނެވެ.\nއިންވެސްޓްމެންޓް ފޯރަމް އަލީ ވަހީދު މިނިސްޓްރީ އޮފް ޓޫރިޒަމް + އިގްތިސޯދު ރިސޯޓް ޕާޓްނާޝިޕް ފޯރަމް


Raajje drugun salaamaiy vaakah neiy\nފުލުހުންގެ ބެލުމުގެ ދަަށުގައި ހުރި ބައެއް މަސްތުވާތަކެތި\nރެކޯޑުތަކުން ސާފުކޮށް ފެންނަން އޮތް ގޮތުން ރާއްޖޭގެ ކުށުގެ ވެށީގެ ބޮޑު އާބާދީ އަކީ ޑްރަގާ ގުޅިފައިވާ ކުށްތަކެވެ. އެއީ ދުނިޔޭގެ ކޮންމެ ގައުމެއްގައިވެސް ކުށުގެ މައްސަލަ ގުޅިފައި އޮތް ގޮތެވެ. ވަރަށް މަދު ފަހަރެއްގައި މެނުއީ ކޮންމެ ޖަރީމާއެއް ގުޅިފައި އޮންނަނީ ޑްރަގާ ގުޅިފަ އެވެ. ރާއްޖެ އެތެރެކޮށް ވިޔަފާރި ކުރުމާއި، ބޭނުންކުރުން އަދި އެއްތަނުން އަނެއް ތަނަށް އުފުލުން ފަދަ ކޮންމެވެސް ކަމާ ގުޅެއެވެ. ޑްރަގްގެ ވަބާގައި ޖެހިފައިތިބި މީހުން އެކަމުން ސަލާމަތްކުރުމަށް ފުލުހުންނާއި ކަމާ ގުޅުންހުރި އިދާރާތަކުން ގިނަ މަސައްކަތްތަކެއް ކުރަމުން އަންނަ ކަމަށް އަބަދުވެސް ބުނެ އެވެ. ކަމެއް ދިމާވެއްޖެނަމަ ދައްކަނީ ނިޒާމުގެ މައްސަލަތަކެވެ.\nޑްރަގުން ގެނުވާ މަސްތާއެކު ކުށްތަކަށް އަރައިގަތުމަށް ފުރުސަތު ފަހިވެއެވެ. ވަަރަށް ގިނަ ކުށްތައް މީހުން ހިންގަނީ މަސްތުގެ ހާލުގައި ތިބެއެވެ. އެންމެ ކައިރި ހަނދާނަކަށް ބަލާއިރު މީގެ ދުވަސްކޮޅެއް ކުރިން މަރައިލުމަށްފަހު ހުޅުމާލެ ދެވަނަ ފިޔަވައްސަށް އެއްލާލައިފައި އޮއްވާ ފެނުނު 13 އަހަރުގެ ކުއްޖާގެ މައްސަލަ ވެސް މިސާލަކަށް ފުދެ އެވެ. މި މައްސަލައިގެ ހުރިހާ ކޮޅެއް އައިސް ޖެހެނީ ޑްރަގަށެވެ. މިހެން ކިތަންމެ މައްސަލައެކެވެ.\nފާއިތުވި ތިން އަހަރަށް ބަލައި މަސްތުވާތަކެތީީގެ "މާސްޓާ ލިސްޓެ"އް ވެސް ފުލުހުން ވަނީ އެކުލަވާލައިފަ އެވެ. އެ ލިސްޓުގައި 3،348 ދިވެހިން ހިމެނެ އެވެ. އެއީ މުޅިން ވެސް ޑްރަގް ފަރުވާ ބޭނުންވާ މީހުން ކަމަށްވެސް ފުލުހުން ބުނެއެވެ.\nޑްރަގްގެ ނަންބަރުތަކަށް ބަލައިލާއިރު ޖަލުތަކުގައި މިވަގުތު އެންމެ ގިނައީ ޑްރަގްގެ އެކި މައްސަލަތަކުގައި ޖަލު ހުކުމް ތަންފީޒު ކުރަމުން އަންނަ މީހުންނެވެ. ތަހުގީގަށް ބަންދުކޮށްފައި ތިބި މީހުންގެ އާބާދީގެ ބޮޑު ބަޔަކީ ވެސް ޑްރަގްގެ މައްސަލަތަކުގައި ހައްޔަރުކޮށްފައި ތިބި މީހުންނެވެ. ކަރެކްޝަނަލް ސާވިސްއިން ބުނާ ގޮތުގައި ޑްރަގްގެ އެކި މައްސަލަތަކުގައި 500 އަށްވުރެ ގިނަ މީހަކު އަންނަނީ ޖަލުގައި ހުކުމް ތަންފީޒު ކުރަމުންނެވެ. އޭގެތެރެއިން 167 މީހަކީ އުމުރު ދުވަހުގެ ޖަލު ހުކުމްގައި ތިބި މީހުންނެވެ. މި އާބާދީގެ 86 ޕަސެންޓަކީ ޑްރަގް ބޭނުންކުރުމުގެ ކުށުގައި ޖަލު ހުކުމް ތަންފީޒު ކުރަމުން އަންނަ މީހުންނެވެ. މީގެ ތެރޭގައި ގިނައީ 35 އަހަރުން ދަށުގެ ޒުވާނުންނެވެ. ޕްރޮސެކިއުޓާ ޖެނެރަލް އޮފީހުގެ 70 ޕަސެންޓަށްވުރެ ގިނަ މައްސަލަ ގުޅެނީ ޑްރަގާއެވެ.\nޑްރަގްގެ ވަބާގައި ޖެހިފައިތިބި ކުޑަކުދިން ވެސް އެހާމެ ގިނަވެއްޖެ އެވެ. ހެލްތު މިނިސްޓްރީގެ ޑެޕިއުޓީ މިނިސްޓަރު ސަފިއްޔާ މުހައްމަދު ވިދާޅުވި ގޮތުގައި މީގެ ހައެއްކަ އަހަރުގެ ކުރިއަށް ޑްރަގް ބޭނުންކުރާ އާބާދީ އެންމެ ބޮޑީ 22 އަހަރާއި 37 އަހަރާއި ދެމެދެވެ. ނަމަވެސް މިހާރު އުމުރުން 15 އަހަރާއި 68 އަހަރާއި ދެމެދުގެ މީހުން ޑްރަގް ބޭނުންކުރެ އެވެ. އަދި މިހާރު އެ އުމުރު އެއަށްވުރެވެސް ހަގުވެ އުމުރުން އެންމެ އަށް އަހަރުގައި ޑްރަގް ނަގަން ފަށާ ކުދީންވެސް އެބަތިއްބެވެ.\nރާއްޖޭގައި މަސްތުވާތަކެތި ބޭނުންކުރާ އާބާދީގައި ގަވާއިދާ ހިލާފަށް އުޅޭ ބިދޭސީންގެ ބައިވެރިވުންވެސް އޮތީ އިންތިހާ ދަރަޖާގައެވެ. މިއީ ކަމާ ގުޅުންހުރި އިދާރާތަކަށް ވެސް މިކަން ހުއްޓުވަން ނުވަތަ މިކަމަށް ހައްލެއް ހޯދަން އޮތް ބޮޑު ގޮންޖެހުމެކެވެ. އެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒް ވިދާޅުވި ގޮތުގައި ރާއްޖޭގައި މަސްތުވާތަކެތި ބޭނުންކުރާ އާބާދީގެ ބޮޑުބައެއް މި މީހުން ހިއްސާކުރެ އެވެ. މިއަހަރުގެ ރެކޯޑްތަކަށްބަލާއިރު އެމީހުންގެ ތެރެއިން މާލޭގައި ޑްރަގްގެ ވިޔަފާރިކުރާ ތަންތަނުގައި 70 އާއި 100 އާއި ދެމެދުގެ އަދަދަކަށް މީހުން ތިބެ އެވެ.\n"މިކަން ހައްލުކުރުމަށްޓަކައި އެމީހުންނާމެދު ގާނޫނީ ގޮތުން ފިޔަވަޅު އެޅުމަށް މަސައްކަތްތަކެއް ކުރިން. މީގެ މަސްތަކެއް ކުރިން އަޅުގަނޑުމެން އިމިގްރޭޝަންއާއެކު ވާހަކަދެއްކުމަށްފަހު އޭގެތެރެއިން ބައެއް މީހުން ފުލުހުންގެ ބެލުމުގެ ދަށަށް ގެނެސްގެން ފުލުހުންގެ ފެސިލިޓީތަކުގަ ބައިތިއްބައިގެން އެމީހުންގެ ގައުމުތަކަށް ޑީޕޯޓްކުރެވޭތޯވެސް މަސައްކަތްތަކެއް ކުރިން. ނަމަވެސް އެއްގޮތަކަށްވެސް 10 ވަރަކަށް މީހުން ނަގައިގެން އެކަން ޕްރޮސެސް ކޮށްގެންވެސް ކުރިއަށްދާ ގޮތެއް ނުވި. އަޅުގަނޑުމެންނަށް ޖެހުނީ އެކަންވެސް ހުއްޓާލަން. އަޅުގަނޑުމެން ގަބޫލުކުރަން އެމީހުންގެ ހައްގުތަކެއް ވެސް ހުންނާނެކަން. ނަމަވެސް ސުވާލަކީ އަޅުގަނޑުމެންގެ ގައުމުގަ މިމައްސަލަ އެހާ ބޮޑުވެފަ އޮތްއިރު ދެން އަދި ބިދޭސީން މި ސިސްޓަމުގެ ތެރެއަށް ލައިގެން އެމީހުންވެސް ފަރުވާ ނިޒާމުގެ ތެރޭގައި ގެންގުޅެވޭނެތޯ،" ރައްޔިތުންގެ މަޖިލީހުގެ ޕެޓިޝަން ކޮމިޓީގައި އޭސީޕީ ރިޔާޒް ވިދާޅުވި އެވެ.\nޑްރަގަށް ހައްލެއް ނެތް\nމި ނަންބަރުތަކުގެ އިތުރުން ފުލުހުންގެ އަތްދަށު ނުވެ އެތައް ބަޔަކު އެބަ އުޅެ އެވެ. ލޯތައް ރަގަނޅަށް ހުޅުވައިގެން ހިނގާނަމަ އެފަދަ މީހުން ވަރަށް ފަސޭހައިން ފާހަގަވާނެ އެވެ. ނަމަވެސް މައްސަލައަކީ ޑްރަގް ބޭނުން ކުރާ މީހުންގެ ނަންބަރެއް ނޫނެވެ. ބޮޑު މައްސަލައަކީ މިކަމާ ދެކޮޅަށް އަޅަން ޖެހޭ ފިޔަވަޅުތައް ނޭޅި އޮތުމެވެ. ފަރުވާގެ ނިޒާމް ބޮއްސުންލާފައިވުމެވެ. ފަރުވާ ފެއިލް ވެގެން ޖަލުގެ ކަސްތަޅުގައި ތިބި އާދާބީ ބޮޑުވުމެވެ. އަދި ޑްރަގްގެ ތެރެއަށް ދާ މީހުންގެ އަދަދު ދުވަހެއް ދުވަހަށް އިތުރުވުމެވެ. ޅައެއް ހަރެއް ނެތި އެ ވަބާގައި ޖެހޭ މީހުންގެ އަދަދު ގިނަވުޖމެވެ.\nޑްރަގަށް ފަރުވާދޭ ސެންޓަރުތައް ހިންގާ ނޭޝަނަލް ޑްރަގް އެޖެންސީ (އެންޑީއޭ) އޮތީ ފެއިލްވެފައިކަން ކަމާ ގުޅުންހުރި އިދާރާތަކުން ވެސް މިހާރު އެއްބަސްވެއެވެ. ކުރިން ޖެންޑާ މިނިސްޓްރީގެ ބެލެނިވެރިކަމުގެ ދަށުގައި އޮތް އެ އެޖެންސީ މިހާރު ހިންގަނީ ހެލްތު މިނިސްޓްރީގެ ދަށުންނެވެ. ނަމަވެސް ހެލްތްގެ ދަށަށް ތަން ގެނައިރު ތަނުގެ ހާލަތު އޮތީ ބޮއްސުން ލާފައި ކަމަށް މިނިސްޓަރު ނަސީމް ވިދާޅުވެއެވެ. އިމާރާތްގަނޑު އޮތީ ބޮލަށް ވެއްޓިފައެވެ. އަމުދުން ދެވޭ ހިދުމަތެއް ނެތެވެ. އެތަނެކޭވެސް ޑްރަގް އައްޑާ އެކޭ ތަފާތެއް ނެތެވެ. ތަރުތީބެއް ހަމައެއް އުސޫލެއްވެސް ނެތީއެވެ.\nމިނިސްޓަރު އަހުމަދު ނަސީމް: އެންޑީއޭ ހިންގާނެ ގޮތެއް ނޭންގޭ ކަމަށް ވިދާޅުވި -- ފޮޓޯ: ރައްޔިތުންގެ މަޖިލިސް\nމިނިސްޓަރު ނަސީމް ވިދާޅުވި ގޮތުގައި އަދިވެސް އެ މިނިސްޓްރީއަކަށް ކުރާންވީ ކަމެއް ނޭންގެ އެވެ. ފުރަތަމަ ކުރަންވީ ކަމެއް އަދި އޭގެ ފަހުން ކުރާންވީ ކަމެއް ނޭނގެ އެވެ. އެކަމަށް އަވަސް ހައްލެއްވެސް ނެތެވެ. އެންޑީއޭ މިހާރު އަންނަނީ ރީސްޓްރަކްޗާ ކުރަމުން ކަމަށް ވިދާޅުވިއެވެ. ނަމަވެސް މަސައްކަތް ކުރިއަށް ގެންދަން ދިމާވާ އެންމެ ބޮޑު ގޮންޖެހުމަކީ ޑްރަގް ބޭނުންކުރާ މީހުންނަށް ފަރުވާ ދޭނެ ގޮތެއް އަދި އެތަން ހިންގާނެ ގޮތެއް ވެސް ނޭންގުމެވެ.\n"އަޅުގަނޑުމެންނަށް ހުރިހާ މައިގަނޑު އެއްޗަކީ މިކަން ކުރަންވީ ގޮތް ރަނގަޅަށް ނޭނގުން. އެކަން އަޅުގަނޑު ގަބޫލުކުރަން. އަޅުގަނޑަށް ވަޒީފާއެއް ހަވާލުކުރީމާ އެ ވަޒީފާއާ ބެހޭ ހުރިހާ ކަމެއް އަޅުގަނޑު ދަންނަ ކަމަށް ހެދިގެން އުޅޭ ކަމަށް ވަނީ ވިއްޔާ އަޅުގަނޑަކަށް އެއްވެސް ކަމެއް ކާމިޔާބެއް ނުކުރެވޭނެ މިކަމުގައި،" މިނިސްޓަރު ނަސީމް ރައްޔިތުންގެ މަޖިލީހުގެ ޖަލްސާއެއްގައި ވިދާޅުވި އެވެ.\nމަސްތުވާތަކެއްޗާ ބެހޭ ގާނޫނު ބުނާގޮތުން ފަރުވާ ހޯދަން އަމުރު ނެރޭ ހިސާބުން އެ އަމުރެއް ހިނގަން ފަށާނެ އެވެ. ނަމަވެސް ފަރުވާ ނުފެށި ލަސްވާނަމަ ތިން އަހަރުގެ ޓާމިނޭޓް ހުކުމް ތަންފީޒުކުރަން ޖެހެ އެވެ. މަސްތުވާތަކެތީގެ ފަރުވާ ފެއިލް ވެގެން ރިމާންޑު ހުކުމް ތަންފީޒުކުރާ މީހުންގެ އަދަދު އިތުރުވުމަކީ ކަރެކްޝަނަލް ސާވިސްއަށް އޮތް ގޮންޖެހުމެކެވެ.\nކެފޭ އުސޫލުން މަސްތުވާތަކެތި ވިއްކާ ބޭނުން ކުރާ ގެތައް ބަލާ ފާސް ކުރުމުގެ އޮޕަރޭޝަނެއްގެ ތެރެއިން --\nކަރެކްޝަނަލް ސާވިސްގެ ސްޕްރިންޓެންޑެންޓް އޮފް ޕްރިޒަންސް އިބްރާހިމް ނާސިރް ވިދާޅުވި ގޮތުގައި މިހާރު ޖަލުތަކަށް ދިމާވެފައިވާ އެންމެ ބޮޑު ގޮންޖެހުމަކީ ޑްރަގް ކޯޓުން ފަރުވާއަށް ހުކުމްކޮށް، ފަރުވާއިން ފެއިލްވެގެން ޖަލަށް އަންނަ މީހުންގެ އަދަދު އިތުރުވަމުން ދިއުމެވެ. ކުރިއަށް އޮތް ދުވަސްތަކުގައި ވެސް އެފަދަ މީހުން ޖަލަށް ގެނެވޭ އަދަދު އިތުރުވާނެ ކަމަށް ލަފާވެއެވެ.\nޑްރަގްގެ އާބާދީ އިތުރުވުމާއި ފަރުވާއަށް ބޭނުންވެފައި ތިބި މީހުން އިތުރުވާކަން އެއީ ފެންނަން އޮތް ހަގީގަތް ނަމަވެސް ހައްލެއް ގެނެވޭނެ ދުވަހެއް އޮތީ ނޭންގުމުގެ ތެރޭގައެވެ. ހަދާނެ ގޮތެއް އިދާރާތަކަކަށް ވެސް ނޭންގެ އެވެ. ފުލުހުން ބޮޑެތި އޮޕަރޭޝަންތައް ހިންގައި އެފަދަ މީހުން އަތުލައިގެނެ އެވެ. ކެފޭ އުސޫލުން ޑްރަގްގެ ވިޔަފާރިކުރާ ތަންތަން ބަންދުވެސް ކޮށްފި އެވެ. ދެން ވާނީ ކިހިނެއް ހެއްުޔެވެ؟ އެންމެ ބޮޑު ކަމަކަށް އަންނާނީ ޖަލު ހުކުމެކެވެ. އެކަމަކު ޖަލުތަކަށް ވެސް މަސްތުވާތަކެތި ވައްދަނީ އެވެ. މިކަމުން ސަލާމަތްވެވޭނެ ހަމަ އެއްވެސް\nދޮރެއް މި ރާއްޖޭގައި ނެތީ ހެއްޔެވެ.\nމޯލްޑިވްސް ކަރެކްޝަނަލް ސާވިސް މޯލްޑިވްސް ޕޮލިސް ސާވިސް މަސްތުވާތަކެތި + އަހުމަދު ނަސީމް އެންޑީއޭ\nމަސްތުވާތަކެއްޗާއެކު ނައިފަރުން ފަސް މީހަކު ހައްޔަރުކޮށްފި


Covid 19 in rahkaatherivumah raajje in kuramundhaa masahakaithah Raees olhunfiluvaifi | ThePress\nކޮވިޑް-19 އިން ރައްކާތެރިވުމަށް ރާއްޖެއިން ކުރަމުންދާ މަސައްކަތްތައް ރައީސް އޮޅުންފިލުއްވައިފި\n24 February 2020, 18:44\nފުރަތަމަ ޞަފްޙާޕްރެސް އޮފީސްޚަބަރު ޚަބަރު ކޮވިޑް-19 އިން ރައްކާތެރިވުމަށް ކުރަމުންދާ މަސައްކަތްތަކުގެ އެންމެ ފަހުގެ މައުލޫމާތު ރައީސް އޮޅުންފިލުވުމަށް ބޭއްވި ބައްދަލުވުމުގެ ތެރެއިން / ފޮޓޯ: ރައީސް އޮފީސް\nކޮވިޑް-19 އިން ރައްކާތެރިވުމަށް ރާއްޖޭގައި އަޅާފައިވާ ފިޔަވަޅުތަކުގެ އެންމެ ފަހުގެ މައުލޫމާތު ރައީސް އިބްރާހީމް މުހައްމަދު ސޯލިހް އޮޅުންފިލުއްވައިފިއެވެ.\nއެ ބައްދަލުކުރެއްވުމުގައި ދުނިޔޭގެ އެކި ކަންކޮޅުތަކުގައި ކޮވިޑް-19 ފެތުރެމުންދާ މިންވަރާއި، މިކަމުގައި އެހެން ގައުމުތަކުން އަޅަމުންދާ ފިޔަވަޅުތަކާއި، މި ވައިރަހުގެ ނުރައްކާތެރިކަން ރާއްޖެއަށް އޮތް މިންވަރާއި ބެހޭގޮތުން މަޝްވަރާކުރެއްވިއެވެ. އަދި ސަމާލުކަންދޭންޖެހޭ ކަންކަމާއި ބެހޭގޮތުން ކަމާއިބެހޭ އިދާރާތަކަށް ރައީސް ވަނީ އިރުޝާދު ދެއްވައިފައެވެ.\nއަދި އެ ވައިރަހުގެ އަސަރު ރާއްޖެއިން ފެނިދާނެ ހާލަތަކަށް ދުރާލާ ތައްޔާރުވުމުގެ ގޮތުން އަޅާފައިވާ ފިޔަވަޅުތަކާއި، އެ ފިޔަވަޅުތައް އިތުރަށް ވަރުގަދަ ކުރެވޭނެ ގޮތްތަކާއި ބެހޭގޮތުންވެސް ރައީސްވަނީ އެ ބައްދަލުކުރެއްވުމުގައި ވަޒީރުންނާއި ކަމާއިބެހޭ އިދާރާތަކުގެ އިސްވެރިންނާއި މަޝްވަރާ ކުރައްވާފައެވެ.\nމިއަދުގެ އެ ބައްދަލުވުމުގައި ރައީސް ދެއްކެވި ވާހަކަފުޅުގައި، ކޮވިޑް-19 ވައިރަސްއާއި ގުޅިގެން ދިވެހި ރައްޔިތުންގެ ސަލާމަތާއި ރައްކާތެރިކަން ކަށަވަރު ކުރުމަށް ކުރަންޖެހުނު ކޮންމެ ކަމެއްގައި ސަރުކާރުން ތައްޔާރަށް އޮތްކަމުގެ ޔަގީންކަން ދެއްވިއެވެ.\nއަދި ރާއްޖެއިން އަޅާފައިވާ ފިޔަވަޅުތައް އެ ގޮތުގައި ކުރިޔަށްގެންދިއުމާއި މޮނިޓަރކުރުމުގެ ކަންކަމަށް ހާއްސަ ސަމާލުކަމެއް ދެއްވުމަށް އެދިވަޑައިގަންނަވާ، ރައީސްވަނީ ކަމާއިބެހޭ އިދާރާތަކުގެ އިސްވެރީންނަށް އިރުޝާދުދެއްވާފައެވެ.\nއެ ބައްދަލުވުމުގައި ކެބިނެޓުގެ ބައެއް ވަޒީރުންނާއި ރައީސް އޮފީހާއި ކަމާއިބެހޭ އިދާރާތަކުގެ އިސްވެރީންގެ އިތުރުން އިންދިރާ ގާންދީ މެމޯރިއަލް ހޮސްޕިޓަލު (އައިޖީއެމްއެޗް)ގެ ސީނިއާ ޑޮކްޓަރުން ބައިވެރިވެ ވަޑައިގެންނެވި އެ ބައްދަލުކުރެއްވުން ބާއްވަވާފައިވަނީ މިއަދު މެންދުރުފަހު ރައީސްގެ އޮފީހުގައެވެ.\nހަބަރު ރައީސް އޮފީސް ކޮވިޑް-19 އައިޖީއެމްއެޗް އިބްރާހިމް މުހައްމަދު ސޯލިހް ޗައިނާ


އެމްޑީޕީގެ ނައިބް ރައީސް ކަމަށް އަސްލަމް ވާދަ ކުރައްވަނީ! | | Sangu News\nއެމްޑީޕީގެ ނައިބް ރައީސް ކަމަށް އަސްލަމް ވާދަ ކުރައްވަނީ!\n18 އޮކްޓޯބަރ 2019 - 11:46\nއަސްލަމް އެމްޑީޕީ ނައިބް ރައީސްކަމަށް ވާދަ ކުރައްވަނީ - ފޮޓޯ: މިހާރު އޮންލައިން\nވެރިކަން ކުރާ މައި ޕާޓީ އެމްޑީޕީގެ ހުސްވެފައިވާ ނައިބް ރައީސް ކަމުގެ މަގާމަށް ކުރިމަތި ލުމަށް ވިސްނަަވަމުން ގެންދަވާކަމަށް ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވެއްޖެއެެވެ.\nއެމްޑީޕީގެ ނައިބު ރައީސް ކަމުގެ ދައުރު މިހާރު ވަނީ ހަމަވެ، ހުސްކަމެއް އައިސްފަ އެވެ. އެއާ އެކު ލީޑާޝިޕް މަގާމުތަކަށް ކުރިމަތިލުމަށް އެޕާޓީއިން ވަނީ ހުޅުވާލާފައެވެ.\nނައިބު ރައީސްކަމުގެ ދެވަނަ ދައުރަކަށް ކުރިމަތިލައްވާކަން ރައިސް އޮފީހުގެ މިނިސްޓަރު މުހައްމަދު ޝީފާޒުވެސް ވަނީ އިއުލާނު ކުރައްވާފައެވެ.\nނަމަވެސް ޕާޓީގެ ލީޑާޝިޕްއިން ބަދަލެއް ފެންނަން ޖެހޭނެ ކަމަށް ބައެއް ބޭފުޅުން ޝުއޫރުފާޅު ކުރަމުން ގެންދަވަނިކޮށް، އަސްލަމް ނައީބް ރައީސް ކަމުގެ މަގާމަށް ކުރިމަތި ލައްވަން އުޅޭކަމަށް އަޑުތައް ފެތުރިިގެން ދިޔައެެވެ. އަދި ބައެއް އެމްޑީޕީ މެމްބަރުން ވަނީ އަސްލަމްއަށް ކެމްޕެއިންވެސް ފައްޓަވާފައެވެ.\nސޯޝަލް މީޑިއާގައި އެ އަޑުތައް ފެތުރެން ފެށުމުން "ސަންގު" އިން އަސްލަމްއަށް ގުޅާލުމުން ވިދާޅުވީ "އެކަމާ ވިސްނަމުން" އަންނަ ކަމަށެވެ. އިތުރު ތަފްސީލެއް އަަސްލަމް ނުދެއްވައެވެ.\nނަވާރަ ވަނަ މަޖިލީހުގެ ރައީސްކަމުގެ މަގާމަށް މަޖިލީހުގެ ސާފު އަގުލަބިއްޔަތު އޮތް އެމްޑީޕީގެ ފަރާތުން ހުށަހަޅާނެ ބޭފުޅެއްގެ އަރައިރުން ހޫނުވެ، ގައުމުގެ ޝައުގުވެރިކަން ހުއްޓިގެން ދިޔައީވެސް މިދިޔަ އޭޕްރިލް މަސްތެރޭގައެވެ. އޭރު ވިލުފުށި ދާއިރާގެ މެމްބަރު ހަސަން އަފީފަށް ރައީސް ސޯލިހު ތާއީދުކުރެއްވިއިރު، ނަޝީދު ކެމްޕެއިން ކުރެއްވީ ހިތަދޫ އިތުރު ދާއިރާގެ މެމްބަރު މުހައްމަދު އަސްލަމަށެވެ.\nނަމެއް ހުށަހެޅުމަށް ލިބިވަޑައިގެންނެވި ފުރުސަތުގައި، ކެމްޕެއިނުގެ ތެރެއިން އެމްޑީޕީގެ ތެރޭގައި ބައިބައިވުން އުފެދިފައިވާކަމަށް ވިދާޅުވެ އަސްލަމް އޭނާގެ ނަން އަނބުރާ ގެންދެވިއެވެ. އަދި އަފީފް ވެސް އެ ރޭ ކަންތައް ކުރެއްވީ ހަމަ އެ ގޮތަކަށެވެ.\nމަޖިލީހުގެ ރައީސްކަމަށް އަސްލަމް، އެމްޑީޕީން ހަމަޖައްސަފާނެ ކަމުގެ އިޝާރާތެއް ވެސް އެންމެ ފުރަތަމަ ދެއްވީ ރައީސް ނަޝީދެވެ. އަދި ބައެއް ބޭފުޅުން ގަބޫލު ކުރައްވާގޮތުން އަސްލަމްއާއި ރައީސް ނަޝީދަކީ ވަރަށް އަރިސް ބޭފުޅުންނެވެ.\nއެމްޑީޕީގެ ރައީސްގެ މަގާމާއި ނައިބު ރައީސްގެ މަގާމަށް ބޭފުޅުން އިންތިހާބު ކުރުމަށް ބާއްވާ އިންތިހާބުގައި ވޯޓު ލުމުގެ ހައްގު ލިބޭނީ އަންނަ ހޮނިހިރު ދުވަހާ ހަމައަށް އެ ޕާޓީގެ މެންބަރުންގެ ގޮތުގައި ތިބި މީހުނަށް ކަމަށް އެ ޕާޓީން ބުނެއެވެ.\nއެންމެ ފަހުން ބޭއްވި ޕާޓީގެ އިންތިހާބުގައި ރައީސް ނަޝީދު އެކަނި ކުރިމަތިލަށްވައިގެން ލިބިވަޑައިގަތީ، 33،709 ވޯޓެވެ. އެ އިންތިހާބުގައި ޖުމްލަ ވޯޓު ދިނުމުގެ ހައްގު ލިބިގެންވާ މީހުންގެ އަދަދަކީ، 57،204 މީހުން އެވެ.\nއެމްޑީޕީގެ ރައީސްގެ މަގާމާއި އެ ޕާޓީގެ ނައިބު ރައީސްގެ މަގާމު ހުސްވެފައިވާތީ، އެ ދެ މަގާމުގެ އިންތިހާބު ބޭއްވުމަށް ހަމަޖެހިފައިވަނީ އަންނަ ނޮވެމްބަރު މަހުގެ 22 ވަނަ ދުވަހުއެވެ.


ދެމަސް ތެރޭގައި ފުނަދޫ އެއާޕޯޓްގައި ޓެސްޓް ފްލައިޓް ޖައްސާނެ | Jazeera\tދެމަސް ތެރޭގައި ފުނަދޫ އެއާޕޯޓްގައި ޓެސްޓް ފްލައިޓް ޖައްސާނެ - Jazeera\nދެމަސް ތެރޭގައި ފުނަދޫ އެއާޕޯޓްގައި ޓެސްޓް ފްލައިޓް ޖައްސާނެ\nއީމާ މުހައްމަދު ވަހީދު April 30, 2019 89 views0\nށ.ފުނަދޫގައި ސަރުކާރުން ހަދާ އެއާޕޯޓްގައި ދެމަސް ދުވަހުގެ މުއްދަަތެއްގެ ތެރޭގައި، ޓެސްޓް ފްލައިޓް ޖެއްސޭ ވަރު ވާނެ ކަމަށް ޓްރާންސްޕޯޓް މިނިސްޓްރީން ބުނެފިއެވެ.\nމައުލޫމާތު ލިބޭ ގޮތުގައި ފުނަދޫ އެއާޕޯޓްގައި މިހާރު ކުރިއަށް ދަނީ ޓާމިނަލް އާއި ފަޔަރ ބިލްޑިންގެ މަސައްކަތެވެ. ފުނަދޫގައި އެއާޕޯޓް އެޅުމުގެ މަސައްކަތް ސަރުކާރުން ހަވާލުކޮށްފައިވަނީ އެމްޓީސީސީ އާއި އެވެ.\nޓްރާންސްޕޯޓް މިނިސްޓްރީގެ ސްޓޭޓް މިނިސްޓަރު ވިދާޅުވެފައިވާ ގޮތުގައި، ދެމަސް ދުވަހުގެ މުއްދަތެއްގެ ތެރޭގައި ފުނަދޫ އެއާޕޯޓްގެ ޕެސެންޖަރ ޓާމިނަލް އަދި ފަޔާ ބިލްޑިންގް ހެދުމުގެ މަސައްކަތް ނިންމާލެވޭނެއެވެ. އަދި އެމަސައްކަތް ނިމުމުން ޓެސްޓް ފްލައިޓް ޖައްސާނެ ކަމަށެވެ.\nފުނަދޫގައި އެއާޕޯޓެއް އެޅުމަކީ ކުރީގެ ރައީސް ޔާމީން އަބްދުލްގައްޔޫމުގެ ވައުދެކެވެ. އެބޭފުޅާގެ ވެރިކަމުގައި ވަނީ ފުނަދޫގައި އެއާޕޯޓެއް އެޅުމުގެ މަސައްކަތް ފަށާފައެވެ. ސަރުކާރު ބަޖެޓުން ހަރަދުކޮށްގެން އެމްޓީސީސީ އިން ފުނަދޫގައި ކުރިއަށް ގެންދިޔަ އެމަޝްރޫއުގެ ދަށުން އެއާޕޯޓް އެޅުމަށް ބިން ހިއްކާފައި ވަނީ ވެސް އެމްޓީސީސީ އިންނެވެ.


ނީރާ – Esfiya\nނޯޓް: މިއީ ޙަޤީޤީ ޙާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ.\nދުވަހަކީ ފުރަތަމަ ޓާމުގެ ކިޔެވުން ނިމި ބަންދަށްފަހު ދެވަނަ ޓާމުގެ ކިޔަވަން ފެށުނު ދުވަހެވެ. ކުއްލިއަކަށް ކުލާސް ދޮރުމައްޗަށް މީހަކު މަޑުކޮށްލުމުން އެންމެންނަށް އެއްފަހަރާ ކަހަލަ ގޮތަކަށް ދޮރާއި ދިމާއަށް ބަލާލެވުނެވެ. ސްކޫލު ޔުނީފޯމުގައި ހުރި އަންހެންކުއްޖާއަކީ މީގެ ކުރިން ސްކޫލުން ފެނިފައިވާ ކުއްޖެއްހެންވެސް ހީނުވެއެވެ. ނަމަވެސް އެއީ ހަމަ ސްކޫލުގައި ރަން ވަނަތައް ހާސިލުކުރަމުން ހަރަކާތްތެރިކޮށް އުޅުނު ކުއްޖާއެވެ. ހައިރާންކަމާއެކު އެކުއްޖާއަށް ބަލަން އަހަރެންނަށް ހުރެވުނެވެ.\nކޮނޑާއި ހަމައަށް ކޮށާލާފައި އޮތް އިސްތަށިގަނޑު ވަނީ ވޫލުކޮޅަކުން އައްސާލާފައި އޮތެއްކަމަކު ފުސްކުލަ އަރާފައިވާ އިސްތަށިގަނޑު ހީވަނީ ކިހުޅިގަނޑެއްހެންނެވެ. ދެލޯ ރަތްވެފައިވާތީ އަދިވެސް ނިދި ނުފިލާކަން ޔަޤީންވެއެވެ. ރޫގުޅައެއްފަދަ ޔުނީފޯމުގެ އެކި ހިސާބު ހިސާބުގައި ލައްތައް ޖަހާފައިވުމުން އެއީ ނުވެސް ދޮންނަ ޔުނީފޯމެއްކަން އަހަރެންނަށް އެނގުނެވެ. އެކުއްޖާ ކުލާހަށް ވަންނަން އަހަރެން ހުއްދަ ދިނީމެވެ. އެޔާއެކު އެކުއްޖާ ކުލާހަށް ވަދެ ހުސް ގޮނޑިއެއް ހޯދަން ފެށިއެވެ. ކުލާހުގެ އެންމެ ފަހަތު ކަނުގައި ހުރި ހުސް މޭޒުގައި އިށީންނަން އެކުއްޖާ ދިޔައެވެ.\n“އޭތް ހަޑިގިއްލާ.. ކަލޭ މި ޑެސްކު ހިފައިގެން އެކޮޅަށް ދޭ.. ކަލޭ އަހަރެންގެ ކައިރީ އިށީނދެއްޖެއްޔާ ކަލޭ ގައިގައި ތިހުރި ނުބައި ހުތްބަޑި ވަސް އަހަރެންގެ ގައިގައިވެސް ހިފާނެ.. ދާންއުޅޭ..” އެކުއްޖާ ގޮސް ގޮނޑި ފަހަތަށް ދަމާލަން ހެދިތަނާ ޖެހިގެން ހުރި ގޮނޑީގައި އިން ލައިޝާ ބުނެލިއެވެ. އަހަރެންވެސް ދެކޮޅަށް އެއްޗެކޭ ނުބުނަމެވެ. އަލަށް އައި ކުއްޖާގެ ސަބަބުން އެހެން ކުދިންގެ ކިޔެވުމަށް ހުރަހެއް އެޅެން އަހަރެން ބޭނުން ނުވާތީއެވެ.\nއެދުވަހުގެ ކިޔެވުން ނިމިގެން ދިޔައިރުވެސް ނީރާ އެއްވެސް ނޯޓެއް ނަގާކަށް ނޫޅެއެވެ. އޭނާ ގިނަ ވަގުތު އިންނަނީ ކުޑަދޮރުން ބޭރު ބަލަހައްޓައިގެން ޚިޔާލަކަށް ގެއްލިފައެވެ. މުޅިން އާ މާހައުލަކަށް ވުމުން ވެދާނެ ގޮތެކޭ އަހަރެންގެ ހިތަށް އެރިއެވެ.\nދުވަސްތައް ފާއިތުވަމުން ދިޔައިރުވެސް ނީރާގެ އާދައަކަށް މާބޮޑު ބަދަލެއް ނާދެއެވެ. ނަމަވެސް އޭނާ ބައެއް ފަހަރު ފިލާވަޅަށް ސަމާލުކަން ދޭން މަސައްކަތް ކުރާތަން ފެނުމުން އޭނާއަކީ ކިޔަވާ ހިތްވާ ކުއްޖެއްހެން ހީވެއެވެ. އަނެއްބައި ފަހަރު އޭނާއަކީ މަޖުބޫރުން ސްކޫލަށް ފޮނުވާ ކުއްޖެކޭވެސް ހީވެއެވެ. އޭނާ ކިޔެވުމުގައި އެހާ ހަރަކާތްތެރި ނޫނީ އެހެންވެ ކަންނޭނގެއެވެ.\nކޮންމެ ހަފުތާއެއްގެވެސް އާދީއްތަ ދުވަހަކީ ކުދިންގެ ސާފުތާހިރުކަމާއި ޤަވާއިދަށް ޙުރުމަތްތެރިކޮށް ހިތާތޯ ޗެކުކުރާ ދުވަހެވެ. ކުލާހަށް ގެންނަން ނުޖެހޭ ތަކެތި ގެނޭތޯ ދަބަސް ޗެކުކުރާ ދުވަހެވެ. އޭގެ ތެރެއިން ދުވަހެކެވެ. ފަހަރަކު ކުއްޖެއްގެ ދަބަސް ޗެކުކުރަމުން ދިޔައިރު ބައެއް ކުދިންގެ ދަބަހުން ސުޕާރިއާއި ބައެއް ކަހަލަ ކުޅޭ ސާމާނު ފެނުނެވެ. ކުޅޭ އެއްޗެހި ގެންނަވަރުގެ ކުޑަކުދިންނެއްވެސް ނޫނިއްޔާއޭ އަހަރެންގެ ހިތަށް އެރިއެވެ. އެންމެފަހުން ގޮސް އަހަރެން ނީރާގެ ގާތަށް ހުއްޓުނީމެވެ.\nއާދަޔާއި ޚިލާފަށް އެދުވަހު އޭނާ ހުރީ ރީތިވެގެންނެވެ. ޔުނީފޯމުވެސް ސާފުތާހިރުވެފައި ރުލެއްހާ ހިސާބުވެސް ނެތެވެ. އޭނާގެ މޫނުމަތިންވެސް ކުރިން ނުފެންނަފަދަ ރީތިކަމެއް ފެންނަމުން ދިޔައެވެ. އެއީ އޭނާގެ ޙަޔާތުގެ އެންމެ ބޮޑު ސިއްރު ފޮރުވުމަށްޓަކައި ކޮށްފައިވާ ކަންތައްތަކެއްކަން އަހަރެންނަށް އެނގުނީ މާ ފަހުންނެވެ. އަހަރެން ނީރާގެ ނިޔަފަތިތައް ބަލާލިއިރު ކަށި އިނގިލީގެ ނިޔަފަތީ މެދުން ފަޅައިގެން ގޮސް ލޭ އަރާފައި ހުއްޓެވެ. ނަމަވެސް އެއީ މާބޮޑު ކަމަކަށް އަހަރެން ނުހެދީ އެއީ އެހާ ބޮޑުކަމަކަށް ވެދާނެކަން ހިތަށްވެސް ގެނެވިފައި ނުވާތީއެވެ. ނީރާގެ ޔުނީފޯމު ގަވާއިދާއި އެއްގޮތަށް ހުރިތޯ ޗެކުކުރުމަށްފަހު އޭނާގެ ދަބަސް ދިނުމަށް ބުނީމެވެ. އޭނާ ކިޔަމަންތެރިކަމާއެކު ދަބަސް ދިނެވެ.\nއަހަރެން ނީރާގެ ދަބަހުގައި ހުރި އެއްޗެހި ޑެސްކު މައްޗަށް އަޅާލުމާއެކު ކުލާހުގެ ތެރޭގައި ގުގުމައިގަތީ ދެޖިންސުގެ ކުދިންގެ ހުނުމުގެ އަޑެވެ. ނުހޭން މަސައްކަތް ކުރިނަމަވެސް އަހަރެން ގާތަށްވެސް ކުޑަކޮށް ހިނިއައެވެ. ޓީޗަރަކަށް ވީތީ އެފަދަ ޙާލަތެއްގައި ހުނުމުން މައްސަލައަކަށް ވެދާނެކަން އަހަރެންނަށް ވިސްނުނެވެ. ނީރާގެ ދަބަހުން ފޭބި އެއްޗެހިތަކުގެ ތެރޭގައި ރަތްކުލައިގެ ބޮޑު، ފިރިހެން ޖަނގިޔަލެއް އޮތްތަން ފެނުމުން އޭނާގެ ދެލޯ ބޮޑުވިއެވެ. ލަދުން އެ މޫނު ރަތްވިއެވެ. ދެލޮލުން ކަރުނަ ހިލުނުތަން އަހަރެން ދުށީމެވެ. އެ ނިކަމެތި އަންހެންކުއްޖާއާއިމެދު އަހަރެންގެ ހިތުގައި ހަމްދަރުދީ އުފެދުނެވެ. އަހަރެން ހުރިހާ ކުދިން ހުނުން ހުއްޓާލުމަށް އަމުރު ކުރީމެވެ. ކުލާހުގައި ގަދަވި ހުނުމުގެ އަޑު އެއްކޮށް ކެނޑުނެވެ.\nއަހަރެން އަވަސްއަވަހަށް ނީރާގެ ޑެސްކުމަތީގައި ހުރި އެއްޗެހިތައް ދަބަހަށް އަޅާލީމެވެ. އަހަރެން ސުވާލުކުރަން އުޅުނީމެވެ. ނަމަވެސް އަހަރެން ސުވާލެއް ކުރުމުގެ ކުރިން ނީރާ ކުލާހުން ނުކުންނަން ދުއްވައިގަތެވެ. އަހަރެން އޭނާއަށް ގޮވިނަމަވެސް އޭނާއަށް އެއަޑު އިވުނުކަމެއް ނުވަތަ ނޫންކަމެއް ނޭނގެއެވެ. އޭނާ މަޑުވެސްކޮށްނުލާ ދުވެފައި ދިޔައީ ފާޚާނާ ބަރިއާއި ދިމާއަށެވެ. ކުލާސް ގަޑިކަމުން އަހަރެންނަށް އޭނާގެ ފަހަތަކުން ނުދެވުނެވެ. ނަމަވެސް އަހަރެންގެ ހިތުގައި ސުވާލު އުފެދުނެވެ. ނީރާގެ ދަބަހުގައި ފިރިހެނެއްގެ ޖަނގިޔާ އޮންނަން ޖެހޭނެ އެއްވެސް ސަބަބެއް ނޯންނާނެއެވެ. އަނެއްކޮޅުން ސްކޫލު ދަބަހަށް އެފަދަ އެއްޗެއް ލާނެބާވައެވެ. ނީރާގެ ދެލޮލުން ފެނުނު ކަރުނައިން އެތައް ވާހަކައެއް ބުނެދޭން ބޭނުންވާކަން އަހަރެންނަށް ދޭހަވިއެވެ. ނަމަވެސް އަހަރެން ސުވާލުކުރުމުން އޭނާ ޖަވާބު ދޭނެބާވައެވެ.\nކުލާސް ގަޑި ނިމުނުއިރުވެސް ނީރާއެއް ކުލާހަކަށް ނާދެއެވެ. ކުލާސް ނިމުމުން އަހަރެން ސްޓާފް ރޫމަށް ދިއުމުގެ ބަދަލުގައި ދިޔައީ ފާޚާނާ ބަރިއާއި ދިމާއަށެވެ. އަހަރެން ދިޔައިރު އެހިސާބަކުން ނީރާގެ އެއްވެސް ހިލަމެއް ނުވެއެވެ. އަންހެން ކުދިންގެ ފާޚާނާތަކާއި ހަމައަށް ދިއުމުން އަހަރެންނަށް ހުއްޓެވުނީ ނީރާގެ ގިސްލުމުގެ އަޑަށެވެ. އެއަޑުގައިވާ އިންތިހާއީ ހިތްދަތިކަން އަހަރެންގެ ހިތުގެ އެންމެ ފުނަށް އަސަރުކުރުވިއެވެ. އެކުއްޖާގެ ދިރިއުޅުމުގައި ދިމާވެފައިވަނީ ކިހާ ވަރެއްގެ ކަމެއްބާވައެވެ. އަހަރެންގެ ހިތުގައި ސުވާލު އުފެދުނެވެ. ނީރާގެ ޙަޤީޤަތް ކޮންމެހެންވެސް ހޯދަން އެބަ ޖެހެއެވެ. ދަތި ޙާލެއް ޖެހިފައިވާ މީހަކަށް އެހީގެ އަތެއް ދިއްކޮށްނުލުމަކީ ވަރަށް ބޮޑު އަނިޔާއެކެވެ. އެއްވެސް މީހަކަށް އަނިޔާއެއް ލިބިގެނެއް ނުވާނެއެވެ.\nއަހަރެން ނީރާގެ އަޑު އަންނަ ދިމާ ފާހަގަކޮށް ފާޚާނާ ދޮރުގައި ޓަކި ޖަހާލަމުން ދެފަހަރަކު ގޮވާލީމެވެ. ޓަކި ޖަހާލުމާއެކު ނީރާގެ އަޑު ކެނޑުނެވެ. އިރުކޮޅެއް ނުވެ ދޮރު ހުޅުވާލިއެވެ. މޫނު ދޮވެ ހަދައިގެން ހުރިނަމަވެސް އޭނާގެ ރަތްވެފައިވާ ދެލޯ ފެނުމުން އަހަރެންގެ ހިތުގައި ރިއްސާލިއެވެ.\n“ނީރާ.. މިސް ބޭނުން ނީރާއާއި ވާހަކަދައްކާލަން.. މިއަދު ސްކޫލް ނިންމާލާފައި މިސްއާއި ބައްދަލުކުރާތި އިނގޭ..” އަހަރެން ވަރަށް އޯގާތެރިކަމާއެކު ބުނެލީމެވެ. ނީރާ ކިޔަމަންތެރިކަމާއެކު ބޯޖަހާލިއެވެ.\nނީރާ ކުލާހާއި ދިމާއަށް ހިނގައިގަތުމުން އަހަރެން ނީރާއަށް ގޮވައި މަޑުކުރުވީމެވެ. އަދި އަހަރެން ކުލާހަށް ވަދެފައި ސްޓާފް ރޫމަށް ދިއުމުން ކުލާހަށް ދިއުމަށް ބުނީމެވެ. އަހަރެން ކުލާހަށް ދިޔައިރު ކުލާހުގައި ހުރީ ބިދޭސީ ޓީޗަރެކެވެ. އަހަރެން ކުޑަ އެންގުމެއް އަންގާލަންކަމަށް ބުނުމުން އޭނާ އަހަރެންނަށް ފުރުސަތު ދިނެވެ. ނީރާ ކުލާހަށް އައުމުން އެއްވެސް ކުއްޖަކު އޭނާއާއި ދިމާއަށް އެއްވެސް އެއްޗެކޭ ނުކިޔުމަށް އަހަރެން ނަޞޭޙަތް ދިނީމެވެ. އަދި އެފަދަ ގޮތަކަށް ކަންތައް ކުރުމަކީ ހަނގާކުރުން ކަމަށް ބުނެ ވިސްނައިދިނީމެވެ. އަހަރެން ބުނަން ބޭނުންވި ވާހަކަތައް ބުނެފައި އަހަރެން ދިޔައީ ސްޓާފް ރޫމަށެވެ.\nސެޝަންގެ ގަޑި ނިމުމާއެކު އަހަރެން އިންތިޒާރުކުރީ ނީރާ އަންނާނެ އިރަކަށެވެ. މާގިނައިރަކު އިންތިޒާރު ކުރާކަށް ނުޖެހުނެވެ. ނީރާ އަންނަތަން ފެނުމުން އަހަރެން ނުކުތީ ބޭރަށެވެ. އަހަރެން ނީރާ ގޮވައިގެން ދިޔައީ ސްކޫލުގެ ބިތްދޮށު ފަރާތުގައި ހުންނަ ބޮޑު ނިކަގަސްދޮށަށެވެ.\n“ނީރާ.. މިސްއަށް އެނގޭ މިއަދު ވީގޮތުން ނީރާ ތި ހުންނަނީ ވަރަށް ލަދުގަނެ ދެރަވެފައިކަން.. އެކަމަކު މިސް ވަރަށް ބޮޑަށް އެނގެން ބޭނުން އެއީ ކިހިނެއް ނީރާގެ ދަބަހަށް އައި އެއްޗެއްކަން..” އަހަރެން ވަގުތު ނަގާނުލާ ސީދާ ސުވާލު ކުރީމެވެ.\n“މިސް.. އަޅުގަނޑާ ތިސުވާލު ނުކުރައްވާ.. ތިސުވާލުތަކުގެ ޖަވާބަކީ އަޅުގަނޑަށް ދެވެން އޮތް އެއްޗެއް ނޫން.. އަޅުގަނޑަށް މާފުކުރައްވާ..” ނީރާ އޭނާ ބުނަން ބޭނުންވާ ވާހަކަތައް ބުނުމަށްފަހު ދާން ހިނގައިގަތެވެ. ނަމަވެސް އަހަރެން އެހާ ފަސޭހައިން ގޮތް ދޫކުރާކަށް ބޭނުމެއް ނުވިއެވެ.\n“ނީރާ.. މިސް ބޭނުންވަނީ ނީރާއަށް އެހީވާން.. ނީރާއަށް ދިމާވެފައިވާ ކަންތައް މިސްއަށް ކިޔައިދީ.. މިސްއަށް އެނގޭ ނީރާއަށް ވަރަށް ބޮޑު ކަމެއް ދިމާވެގެންކަން ތި އުޅެނީ.. ނޭނގެނީ ކޮންކަމެއްކަން ދިމާވީ..” އަހަރެން ވަރަށް އޯގާތެރިކަމާއެކު ބުނެދިނީމެވެ. ނަމަވެސް ނީރާގެ ފަރާތުން އެއްވެސް ޖަވާބެއް ނުލިބުނެވެ. އޭނާ އަހަރެން ވާހަކަ ދައްކަދައްކާ ހުއްޓާ ދިޔައީ އަހަރެންގެ ހިތުގައި ސުވާލު އުފައްދައިފައެވެ. ނީރާ ސިއްރުކުރަން އެ އުޅޭ ކަންތަކަކީ އާދައިގެ ކަމެއް ނޫނެވެ. ނީރާގެ ދަބަހުން ފެނުނު އެއްޗިއްސާއި ކުލާހުގައި އެކަހެރިވެ ޚިޔާލަކަށް ގެއްލިފައި އިންނަ އިނުމާއި ކަމަކާއިނުލާ ރުއިން އަދި ސްކޫލަށް ހާޒިރުނުވާ ދުވަސްތައް ގިނަވުމާއި ކުލާހަށް އަންނަ ގިނަ ދުވަސްދުވަހު ގަޑިޖެހުން މިއީ ގުޅިފައިވާ ކަންކަންކަމަށް އަހަރެންނަށް ޔަޤީނާއި ގާތަށް ހީކުރެވުނެވެ. ނަމަވެސް ކުށްހީއެއް ކުރާކަށް އަހަރެން ބޭނުމެއް ނޫނެވެ. އަހަރެން ބޭނުންވަނީ ސާބިތު ހެއްކެކެވެ. އެކަން ކުރެވެން އޮންނަނީ ހަމައެކަނި ނީރާގެ އެއްބާރުލުން ލިބިގެންނެވެ.\nޖެހިގެން އައި ދެ ދުވަހުވެސް ނީރާ ސްކޫލަކަށް ނާދެއެވެ. އަނެއްކާ ނީރާ ބަލިވީބާވައޭ އަހަރެންގެ ހިތަށް އެރިއެވެ. ކިޔަވައިދިނުމުގެ ދާއިރާގައި ފަސް އަހަރު ހޭދަކުރެވުނުއިރު އެތައް ކުދިންނަކާއި ދިމާވެއްޖެއެވެ. ނަމަވެސް ނީރާއާއި ދިމާވި ފަހުން އަހަރެންގެ ހިތް ނުތަނަވަސްވަނީ ކީއްވެކަމެއް ނޭނގެއެވެ. ނީރާއާއިމެދު ވިސްނަން ހިތް މަޖުބޫރު ކުރުވައެވެ.\nދެ ދުވަހު ސްކޫލަށް ނައިސް ހުރެފައި ނީރާ ސްކޫލަށް އައެވެ. އޭނާ އަހަރެންނަށް ބަލާލީ ތަފާތު ނަޒަރަކުންނެވެ. ނަމަވެސް އެއިން ނަގަންވީ ކޮން މާނައެއްކަމެއް އަހަރެންނަކަށް ނޭނގުނެވެ. އެދުވަހު ނީރާގެ ހަރަކާތްތައް އަދި ކުރިއަށްވުރެވެސް ތަފާތެވެ. އޭނާ ގިނަ ވަގުތު އޮންނަނީ ޑެސްކުގައި ބޯޖަހައިގެންނެވެ. އޭނާގެ މޫނުމަތިން ވަރުބަލިކަން ފެންނަމުން ދިޔައެވެ. ނީރާ ރޭގައި ނުނިދަނީބާވައޭ އަހަރެންގެ ހިތަށް އެރިއެވެ. ނީރާ ބަލީތޯ ސުވާލުކުރުމުން އޭނާ ބުނީ ބަލި ނޫންކަމުގައެވެ. އެހެންކަމުން އަހަރެން ހީކުރީ ރޭގައި އޭނާ ނުނިދަނީކަމުގައެވެ.\nސެޝަން ނިންމާލާފައި ކުދިންތައް ނުކުންނަން ފެށުމުން އަހަރެން އެކުލާސް ކައިރިއަށް ދިޔައީ ނީރާއާއި ބައްދަލުކުރާށެވެ. އޭރު ނީރާ ކުލާހުން ނުކުންނަން ދަބަސް ތައްޔާރު ކުރަނީއެވެ. އޭރު އެހެން ހުރިހާ ކުދިން ނުކުމެގެން ހިނގައްޖެއެވެ. އަހަރެން ގޮވާލުމުން ނީރާ އަހަރެންނަށް ބަލާލިއިރު އެ ދެލޮލުގެ ރަތްކަން ފެނިފައި އޭނާ ރުއީބާވައޭ އަހަރެންގެ ހިތަށް އެރިއެވެ. ނީރާ ދަބަސް ތައްޔާރުކޮށްގެން ކުލާހުން ނުކުންނަން ހިނގައިގަތީ ފާޑަކަށް ހޫރެމުން ކަހަލަ ގޮތަކަށެވެ. އަހަރެންނަށް ނީރާގެ ގައިގައި ހިފަހައްޓާލެވުނީ އޭނާ ވެއްޓިދާނެހެން ހީވުމުންނެވެ. “ސުބްޙާނަﷲ”އެވެ.. ނީރާ ހުރީ ހުން އައިސް ރަތްވެފައެވެ. އެވަރު ވީއިރު އޭނާގެ މައިންބަފައިން އޭނާއަށް އަޅާނުލަނީބާވައޭ އަހަރެންގެ ހިތަށް އެރިއެވެ.\n“ނީރާ ތިހުރީ ވަރަށް ގަދައަށް ހުން އައިސްފައެއްނު.. ޑޮކްޓަރަށް ދައްކައިފިންތަ؟” އަހަރެން އެހެން އަހާލުމުން އޭނާ ބޯހޫރާލިއެވެ.\n“ހިނގާ މިސްއާއެކު..” އަހަރެން ނީރާ ގޮވައިގެން ނުކުތީމެވެ. ސްކޫލާއި ސިއްޙީ މަރުކަޒު ހުންނަނީ ނުހަނު ކައިރީގައި ކަމަށްވިޔަސް ނީރާގެ ހުންގަނޑު ގަދަކަމުން އެމްބިއުލާންސްއަށް ގުޅީމެވެ. ކުޑައިރުކޮޅެއްގެ ތެރޭގައި އެމްބިއުލާންސް އައެވެ. ނީރާ ގޮވައިގެން ސިއްޙީ މަރުކަޒަށް ދިއުމާއެކު ޑޮކްޓަރ ބަލާފައި އެނދުމަތި ކުރިއެވެ.\n“ކޮބައިތޯ ނީރާގެ މައިންބަފައިން؟” ޑޮކްޓަރ ސުވާލުކުރިއެވެ.\n“އެމީހުންނަށް ނުގުޅިގެން މިއުޅެނީ..” އަހަރެން މާޔޫސްކަމާއެކު ބުނެލީމެވެ.\n“މީ ވަރަށް ސީރިއަސް ކޭސްއެއް.. އޭނައަށް ވަނީ ވަރަށް ބޮޑަށް އަނިޔާ ލިބިފައި.. ޖިސްމާނީ ގޮތުންނާއި ނަފުސާނީ ގޮތުން އަދި ޖިންސީ ގޮތުންވެސް..” ޑޮކްޓަރގެ ވާހަކައިން އަހަރެންނަށް ހީވި ހީވުން ޔަޤީންކުރެވުނެވެ. ނަމަވެސް އެކަން ކުރާ މީހަކު ނޭނގެއެވެ. ޝައްކު ކުރެވެނީ ނީރާގެ ދޮންބައްޕަ ޚާލިދަށެވެ. އެކަން އޮޅުންފިލާނީ ނީރާ ކިޔައިދީފިނަމައެވެ.\n“ކިހިނެއްތޯ މިކަން އޮޅުންފިލުވޭނީ؟ އޭނަ އެއްވެސް ވާހަކައެއް ކިޔައެއް ނުދޭ.. އަޅުގަނޑަށް ޝައްކުވެގެން ސުވާލުވެސް ކޮށްފިން..” އަހަރެން ބުނީމެވެ.\n“ޖެންޑަރ މިނިސްޓްރީއަށް އަންގަމާ.. އެމީހުން އައިމަ ކިޔައިދީފާނެ.. އެމީހުންގެ ފަރާތުން ހިމާޔަތް ލިބޭނެކަމުގެ ޔަޤީންކަން އޮންނާނެ..” ޑޮކްޓަރ ބުނެލިއެވެ.\n“އިހަށް އަދި ބަލާލާނީ ދޯ ނީރާ ކިޔައިދޭތޯ.. މިފަހަރު ކިޔައިނުދީފިއްޔާ ޖެންޑަރ މިނިސްޓްރީއަށް އަންގާނީ.. އެގޮތަށް އެކަން ހިނގުން އެއީ ވަރަށް ދެރަކޮށް ވާކަމެއް..” އަހަރެން ބުނީމެވެ. ޑޮކްޓަރވެސް އަހަރެންވެސް ވާހަކައަށް ތާއީދުކުރިއެވެ.\nހުން މަޑުވެ އައިވީ ފުޅި ހުސްވުމުން ނީރާ ގެއަށް ދޫކޮށްލިއެވެ. ނީރާ ސްކޫލަށް އައީ އޭގެ ތިން ދުވަސް ފަހުންނެވެ. ފުރަތަމަ ދުވަހުވެސް އަހަރެން ބޭނުންވީ ނީރާގެ ޙަޤީޤަތް އޮޅުންފިލުވާށެވެ. އެދުވަހު އަހަރެން ނީރާ މަޑުކުރުވީމެވެ. އަދި ނީރާގެ އެންމެ ބޮޑު ސިއްރު އަހަރެންނަށް އެނގިއްޖެކަން އޭނާއަށް އެންގީމެވެ. އެހެންކަމުން އެއްވެސް ފޮރުވުމެއްނެތި ޙަޤީޤަތް ކިޔައިދިނުމަށް ބުނީމެވެ. ނޫންނަމަ ޖެންޑަރ މިނިސްޓްރީއަށް އަންގަން ޖެހޭނެކަމަށް ބުނީމެވެ.\nނީރާ ކިޔައިދިނެވެ. އޭނާގެ އުމުރުން ބާރަ އަހަރުން ފެށިގެން އޭނާގެ ދޮންބައްޕަ އޭނާއާއި ބެހޭ ވާހަކައެކެވެ. މަންމައަށް އެކަން ސިއްރުކުރި ވާހަކައެވެ. ދޮންބައްޕަ މަންމަ މަރާލާނެކަމަށް ބުނެ ދިން އިންޒާރުތަކަށް ބިރުން ކަމަށެވެ. އެދުވަހު އޭނާގެ ދަބަހުގައި އޮތީ ދޮންބައްފަގެ ޖަނގިޔާއެއްކަމެވެ. އެއީވެސް މަންމައަށް އެއްރޭ އެކޮޓަރިއަށް އާދެވުނު ގަޑީގައި ކޮޓަރި އެނދުމަތީ އެ އޮތްތަން އޭނާއަށް ފެނިގެން މަންމައަށް ނުފެންނަނީސް ފޮރުވަންވެގެން އުޅެ ނޭނގި ލެވުނީކަމަށެވެ. ފަހުން އޭގެ މަތިން ހަނދާން ނެތިފައި ހުރީކަމަށެވެ. އެދުވަހު ސްކޫލުގައި ގަތް ލަދުގެ ވާހަކައެވެ. އަމިއްލައަށް މަރުވާން ހިތަށްއެރި ވާހަކައެކެވެ. ނަމަވެސް ކުފުރު މަރަކުން މަރުވާން ބޭނުންނުވީ މަންމައާއި ދޭތެރޭ ވިސްނާލާފައިކަމަށް ބުންޏެވެ. ނީރާގެ ވާހަކަތަކުން އަހަރެންނަށް ވަރަށް އަސަރުކުރިއެވެ. އެ ޅަ ހިތް ވަނީ ކުދިކުދިވެފައެވެ. ހިމާޔަތް ދޭންވީ ފަރާތުން އެ ކުޑަކުއްޖާގެ މުޅި ދިރިއުޅުން ހަލާކުކޮށްލީއެވެ.\nއަހަރެން ބޭނުންވީ މައްސަލަ ޖައްސާށެވެ. ނީރާއަށް އިންސާފު ހޯދައިދޭށެވެ. އެފަދަ ދެވަނަ އަންހެންކުއްޖަކަށް އެފަދަ ކަމެއް ޚާލިދުގެ ފަރާތުން ކުރިމަތިވިޔަ ނުދިނުމަށެވެ. ޚާލިދު ސަލާމަތްވާން ދޫކޮށްލައިފިނަމަ ނީރާ ފަދައިން އެތައް ކުދިންނެއްގެ ދިރިއުޅުން ބަރުބާދުވާނެކަން އަހަރެންނަށް ވިސްނުނެވެ. އެއްފުޅަށް މަތިން ފުންމާލި ބަކަރި އަނެއް ފުޅަށް މަތިން ފުންމާލާނެއެއް ނޫން ހެއްޔެވެ؟ މީ އަހަރެމެންގެ ކާބަފައިން އަހަރެމެންނަށް ނަގައިދީފައިވާ އަގުބޮޑު ފިލާވަޅެކެވެ. އަދި މިކަން ހާމަކޮށް ނީރާއަށް އިންސާފު ހޯދައިދީފިނަމަ އެފަދަ ކަމެއް ދިމާވެފައިވާ ކިތަންމެ ކުއްޖެއްގެ ޙައްޤުގައި މީހުން ނުކުންނާނެކަން އަހަރެންނަށް ޔަޤީންވިއެވެ.\nއަހަރެން އެ މައްސަލަ ކޯޓަށް ހުށަހެޅީމެވެ. އަހަރެން ނީރާއަށް ހިތްވަރު ދިނީމެވެ. ދޮންބައްޕައަށް އެއްވެސް ކަމެއް ނުކުރެވޭނެކަމުގެ ޔަޤީންކަން ދިނީމެވެ. ދޮންބައްޕަ ބިރުދައްކަން މަސައްކަތް ކުރިޔަސް ބިރުނުގަނެ ހުރިހާ ވާހަކައެއް ތެދަށް ކިޔައިދިނުމަށް ނަޞޭޙަތް ދިނީމެވެ. ނޫންނަމަ ދުވަހަކުވެސް އެކަމުން ސަލާމަތް ނުވެވޭނެކަން ބުނެދިނީމެވެ. ނީރާ ޝަރީއަތުގެ މަޖިލީހުގައި ޚާލިދު އޭނާއަށް ކުރި ހުރިހާ ކަމެއް ކިޔައިދިނެވެ. އެ ދެލޮލުގައިވާ ރިހުމުންވެސް ހިތެއް އޮތް އިންސާނަކަށް އަސަރުކުރާނެއެވެ. އެ ކުޑަކުއްޖާގެ ހަށިގަނޑުގައި އަޅާނެ ވޭން ހިތަށް އަރުވާލިޔަސް އަހަރެންގެ ގައިން ހީބިހި ނަގައިގެންދެއެވެ. އެފަދަ ބަދުއަޚުލާޤީ ޢަމަލު ހިންގާއިރު މާތް ﷲއަށް ބިރުވެތިނުވާކަމެވެ. ޚާއްސަކޮށް ކުޑަކުއްޖަކާއިމެދު އެފަދަ ޢަމަލެއް ހިންގަން ކެރޭތީ އަހަރެން އަޖައިބުވެއެވެ. ދެއްކޭނެ އެއްވެސް ބަހަނާއެއް ނެތުމުން ޚާލިދަށް ޖެހުނީ ކުށަށް އިޢުތިރާފުވާށެވެ. ޚާލިދުގެ މައްޗަށް ކުށް ސާބިތުވެ ޙުކުމް އިއްވިއެވެ.\nނީރާގެ މަންމަ ނޫރާގެ ހިތުގައި އެތައް ޝަކުވާއެއްވިއެވެ. އެވަރުގެ ބޮޑު ކަމެއް ހިނގިއިރު އޭނާއަށް އެކަން ސިއްރުކުރީތީއެވެ. އޭނާ ހުރިހާ ކުށެއް އޭނާގެ ބޮލުގައި އެޅިއެވެ. އެކަން އެގޮތަށް ދިމާވީ އޭނާގެ އިހުމާލުންކަމަށް ބުންޏެވެ. އޭގެފަހުން ނޫރާ އިތުރު ކައިވެންޏެއް ނުކުރެއެވެ. ނީރާއަށް ލިބުނު ހިތްދަތިކަމާއި އަނިޔާތައް ތަކުރާރުވެދާނެކަމުގެ ބިރު އޭނާގެ ހިތުގައި އުފެދުނީއެވެ. ފިރިހެނުންނަށް ކުރާ އިތުބާރު ގެއްލުނީއެވެ.\nއެތައް ދުވަހަކަށްފަހު ނީރާގެ ދިރިއުޅުން އާންމު ޙާލަތަށް ރުޖޫޢަވިއެވެ. ކުލާހުގައި އޭނާއަށް ހަނގާކުރި ކުދިން އޭނާގެ ކެތްތެރިކަމާއި ހިތްވަރަށް ސާބަސް ދީ މާފަށް އެދުނެވެ. އެތައް ދުވަހަކަށްފަހު ނީރާގެ މޫނުމަތިން އުފާވެރިކަން ފެނުނެވެ. ކިޔެވުމަށް ސަމާލުކަން ދޭން ފެށިއެވެ. އަހަރެންގެ މަޤުސަދު ހާސިލުވީއެވެ. ދިރިއުޅުން ގެއްލިފައިވާ ކުއްޖަކަށް އާ ދިރިއުޅުމެއް ހޯދައިދެވުނީއެވެ.\nis thisareal stry……..nice and itsanice moral stry.\nYes.. 100% true story.. Thank You very much 🙂\nV dhera vehje keykaa bunaay dhw eh vess kujeh kanthah thah siru nukoh mamma ah kiyaa dhinumah dharin nah naseyhath thari v biru dhah kaane mainnakey akudhinge himaayatheh\nAsluves dhw.. 🙂\nSo sad that she had to suffer all that??….good to know that she got justice????…Thumbs up for the teacher who really handle that situation the best!!….The story is just awesome…wish to seeanew story frm u soon!!\nވާނަން އުމުރަށް – 16 –\nހިތާމަ ލޯބި August 11, 2019\nއަވްލީން (5 ވަނަ ބައި)\nހިތާމަ ލޯބި July 29, 2016


Kudakujjakah jinsee goanaa kurumuge massala ehgai bidheysee aku hoadhany - vNews.mv\nކުޑަކުއްޖަކަށް ޖިންސީ ގޯނާކުރުމުގެ މައްސަލައެއްގައި ބިދޭސީއަކު ހޯދަނީ\nޠާހިރާ އަޒްހާރު 24 January 2021, 15:16\nސައުތު ޕޮލިސް ޑިވިޜަންގެ ހިތަދޫ ޕޮލިސް ސްޓޭޝަނުން ތަހުގީގު ކުރަމުންދާ މައްސަލައަކާ ގުޅިގެން ބިދޭސީއަކު ހޯދަން ފަށައިފިއެވެ.\n18 އަހަރު ނުފުރޭ ކުޑަކުއްޖަކަށް ޖިންސީ ގޯނާ ކޮށްފައިވާ މައްސަލައެއްގެ ތަހުގީގަށް މީހަކު ހާޒިރުކުރުމަށް ބޭނުންވެ، އުޅޭ ވަކިތަނެއް ނޭނގުމުގެ ސަބަބުން ތަހުގީގަށް ހާޒިރުވުމަށް ޗިޓް ރައްދުކުރެވިފައިނުވާކަމަށެވެ.\nޖިނާއީ މައްސަލަތައް ތަޙުޤީޤުކުރުމުގައި ފުލުހުން ޢަމަލުކުރާނެ އިޖުރާއަތުގެ ޤަވާއިދުގެ 27 ވަނަ މާއްދާގައި ވާގޮތުގެ މަތިން ތަހުގީގަށް ހާޒިރުވުމަށް އަންގައި، އެމީހާއާ ގުޅޭ މައުލޫމާތު ފުލުހުން ވަނީ އާންމުކޮށްފައެވެ.\nމި މައްސަލައާއި ގުޅިގެން ފުލުހުން ހޯދުމަށް އިއުލާނުކޮށްފައިވާ މީހާއަކީ އެމްޑީ އިދްރިޝް ނަމަކަށް ކިޔާ، އުމުރުން 34 އަހަރުގެ ބަނގުލަދޭޝް މީހެކެވެ.\nމި މިހާ ހޯދަން އިއުލާނުކޮށްފައިވަނީ 18 އަހަރު ނުފުރޭ ކުޑަކުއްޖަކަށް ޖިންސީ ގޯނާ ކޮށްފައިވާ މައްސަލައިގެ ތަހުގީގަށް ކަމަށް ފުލުހުން ބުނެއެވެ.\nމިމަހުގެ 31 ވަނަ ދުވަހުގެ ހެނދުނު 10:00 އަށް އައްޑޫ ސިޓީ ހިތަދޫ ޕޮލިސް ސްޓޭޝަން ނުވަތަ އެންމެ ކައިރި ޕޮލިސް ސްޓޭޝަނަކަށް ހާޒިރުވާން ފުލުހުން ވަނީ މި މީހާއަށް އަންގާފައެވެ.\nމިވެރިންގެ ބާރުވަނީ ވަރަށް ގަދަވެފަ. ވިޔަފާރިތައް އެދަނީ މަޑުމަޑުން ހިފަމުން. ޝައްކެއްނެތް މިދާ ގޮތަށް ދަނީ ނަމަ ދިވެހިން ދިވެހިގެ ފަސްގަނޑުގަ ބަލިކަށިވެ ފަލަސްތީނުގެ ރައްޔިތިން އެ ގައުމުގައި އެއުޅޭ ގޮތަށް ވުރެ ނިކަމެތި ވާނެ ދުވަސް އަތުވެދާނެ\nމިމީހުންގެ ކަންކަން މިހާރު މިދަނީ އިންތިހާޔަށް ބޮޑުވަމުން. ކަންވާނީވެސް މިހެން. މިމީހުންގެ އާބާދީ ދުވަހުން ދުވަހަށް ބޮޑުވެ ގައުމުގައި އެވެރީންގެ ބާރުގަދަވެ ހުރިހައި ކަމަކަށް އަރައިގަންނަމުން ދާނެ ކަމީ ޝައްކެއް އޮތްކަމެއްނޫން. ދެރައީ ހަގީގީ ފިޔަވަޅު ހަގީގީ ހައްލު ހޯދުމަށް ހެޔޮނިޔަތުގައި މަސައްކަތް ނުކުރެވޭތީ.